އަފްޒަލް (ފުރަތަމަ ބައި) — Ihavandhoo.com\nއަފްޒަލް (ފުރަތަމަ ބައި)\nމަގުމަތީގައިވާ ޗަކަ ފެންގަނޑުތަކުން ގިރާކުރަމުން، ދެ ކޯރުގެ ދެމެދުގައިވާ ހުސް ޖާގަތަކަށް ފަރުވާތެރިވަމުން ސަވީތާ މިސްރާބު ހުރީ ގެއާ ދިމާއަށެވެ. އުދާސްތަކުން ބަރުހެލިވެފައިވާ ސިކުނޑީގެ އަސަރުތައް މޫނުމަތިން ހާމަވަމުން ދިޔައީ އުޑުގައި ގަޓަރިޖަހާލާފައިވާ ވިލާތައް ފަދައިންނެވެ. ވިލާގަނޑުގެ ބަރަކަށްވެ ބަރުހެލިވެފައިވާ ވާރޭ ފެންތައް ހިފެހެއްޓިފައިވާ ފަދައިން އޭނާގެ އެސްފިޔަދަށުގައި ކަރުނަތައް ވަނީ ގަތާލެވިފަ އެވެ. އެއް އަތުން ފޮތްތައް ހިފަހައްޓަމުން އަނެއް އަތުން ހަރުވާޅާއެކު ޔުނީފޯމުގެ ފަސްބައިގައި ހިފާ ހިއްލަމުން އަވަސް ހިނގުމެއްގައި ދިޔައީ ބިރަކުން ސަލާމަތްވާންދާ މީހަކު ފަދައިންނެވެ. ވިއްސާރަ ދުވަހެއްކަމުން މުޅި މަގުމަތީގައި ރަސްކަން ކުރަމުން ދިޔައީ ފެންކޯރުތަކެވެ. މީހެއްގެ ހިލަމެއް ހުވަމެއް ނެތެވެ. މަގުތައް ވަނީ އަމާންކަންމަތީ ނިދާފަ އެވެ. މަގުގެ ދެފާރާތުން ގޭގޭ އިންފާރުން ބޭރަށް ލެނބިވާ ގަސްގަހުގެ ގޮފިތަކުގެ ކުލަ ވަނީ ސާފުވެ ތާޒާވެފަ އެވެ. ގަސްތައް ހިނިތުންވެ އުފާވެރި މޫނެއް ދައްކަމުން ދިޔައިރު ވެސް ސަވީތާގެ މޫނުމަތިން އެ ތާޒާކަމެއް ނުފެނެ އެވެ. އެ އިޙްސާސެއް ފެންނާކަށް ނެތެވެ.\nކުއްލިއަކަށް ސަވީތާ ސިއްސައިގެންގޮސް ހުއްޓުން އެރި އެވެ. ދެލޯ ބޮޑުވި އެވެ. މީހާ ގަބުވެ ތަންމިނަށް އަނގަހުޅުވުނެވެ. ބިރުންގޮސް މީހާ ތުރުތުރު އަޅަން ފެށި އެވެ. އަތުގައިވާ ފޮތްތަކުގައި ބާރަށް ބައްދާލެވުނެވެ. ލޮލަށް ޖަމާވަމުން ދިޔަ ކަރުނަތައް ކޯތާފަތް މަތިން ހާމަވާން ފެށި އެވެ. ޖެހިގެން ހުރި ގޭގެ ފާރުމަތިން އަފްރާޙް ފުންމާލުމުންނެވެ.\n"ނޫން ނޫން... އަހަރެން... އަހަރެން" ސަވީތާ ބޭއިޚްތިޔާރުގައި ގިސްލެވެން ފެށުނެވެ.\n"މި ފަހަރު ސަލާމަތެއް ނުވާނެ! އެހެން ނޫނީ...! ކަލޭ... ކަލޭ އެއްބަސްވޭ...! ހަމަ މިހާރު އެއްބަސްވޭ...!" އަފްރާޙްގެ ބަދަލުވަމުންދިޔަ މޫނުމަތީގެ ކުލަވަރާއެކު އޭނާގެ ހަރަކާތްތައް އަވަސްވާން ފެށި އެވެ. ސަވީތާ އާ ގާތްވަމުން ދިޔަ އެވެ.\n"ކަލޭ ހީކުރީ..! ކަލޭ ހީކުރީ މަށާ ސިއްރުން ތިހެން ފިލޭނެ ކަމަށްތަ؟ މިފަހަރު އެއްބަސް ނުވެއްޖެ ނަމަ...! މިފަހަރު އެއްބަސް ނުވެއްޖެނަމަ ކަލޭގެ ތަނަކީމީ...!" ފޫޓެއްހާ ކައިރީއޮތް ޗަކަ ފެންގަނޑަށް ރުޅިވެރިކަމާއެކު އަފްރާޙް އިޝާރާތްކޮށްލި އެވެ.\nސަވީތާ މަޑުމަޑުން ފަހަތަށް ޖެހެމުން ދިޔަ އެވެ. އަފްރާޙްގެ ކިބައިން ސަލާމަތްވާނެ ގޮތެއް ފެނޭތޯ އޭނާ ލޮލުގެ ކަޅި ދެފަރާތަށް ހިންގާލަމުންނެވެ. ޙިކުމަތްތެރި ރޭވުމެއް ރާވާލަމުންނެވެ. އަފްރާޙް ވެސް ސަވީތާއާ އެއްވަރަށް އޭނާއާ ގާތްވަމުން ދިޔަ އެވެ.\n"އާދޭ... އާދޭ އަހަރެން ގާތަށް އާދޭ! ސަވީ.... އަހަންނަށް ސަވީއާ ނުލާ... ސަވީ ޕްލީޒް އާދޭ..! މީ ސަވީގެ އަފުރޭއޭ...! ޕްލީޒް...! އަހަރެން ސަވީދެކެ ކިހާ ލޯތްބެއް މިވަނީ... ސަވީ ފެނޭތޯ އަހަރެން ތެމި ފޯވެގެން އެތާ، ގޭޓްކައިރީ ހުންނަތާ ކިހާއިރެއް؟ ސަވީ ނިކަން ވިސްނާލަބަލަ..! ސަވީއަށްޓަކައި އަހަރެން މަރުވެދާނެ!" އަފްރާޙްގެ ރާގު ބަދަލުވެ މީހާ މުޅިން ބަދަލު ވަމުން ދިޔަ އެވެ. މަޑުމައިތިރިވަމުން ގިސްލެވެމުން ދިޔަ އެވެ. ދެއަތް ހުޅުވާލާ ސަވީތާއަށް އިޝާރާތްކުރަމުންނެވެ. ސަވީތާ ފަހަތަށް ޖެހެމުން ޖެހެމުންގޮސް ޖެހިގެން ހުރި ގޭގެ އިންފާރުގައި ލައްވި އެވެ. ބޭއިޚްތިޔާރުގައި އޭނާއަށް ލޯމަރާލެވުނެވެ. ލޮލުން ފޭދެމުން ދިޔަ ކަރުނަ ތިކިތަކުން އޭނާގެ އޮމާން މޫނު ތެންމަމުން ދިޔަ އެވެ. އޭނާ ބޭނުން ނުވާ ހަރަކާތެއް ގެނައުމަށް އޭނާގެ ސިކުނޑި މަޖުބޫރު ކުރުވާތީ އެވެ.\nއަފްރާޙް ސަވީތާގެ ކުރިމަތީ ހުއްޓި އޭނާގެ މޫނު ސަވީތާގެ މޫނާ ކައިރިކޮށްލި އެވެ. އާވާރާވެފައިވާ ޕަރުވާނާއެއް ފަދައިންނެވެ. ސަވީތާ އަފްރާޙަށް ނަޒަރު ހުއްޓާލި އެވެ. ހޭވިފައިވާ ދިގު އިސްތަށިގަނޑެކެވެ. އެހެންޏާ ސާފުކޮށް އޮމާންކޮށްފައި ހުންނަ ތުނބުޅި ހުރީ ހަތަރު ހަފުތާ ވަރުވެފަ އެވެ. ހިކި އަނަރޫފަވެފައިވާ ހަށިގަނޑެކެވެ. ލައިގެން ހުރި ގަދަ ނޫ ކުލައިގެ ގޮޅިޖެހި އަތްދިގު ގަމީސްވަނީ ވެލިން ތަތްތެޅިފަ އެވެ. ގަމީސްވަނީ ގައިގާ ތަތްވެފަ އެވެ. ލައިގެން ހުރި މަޑުނޫ ކުލައިގެ ޖީންސްވަނީ ފައިދަށުވެ ކަޅުވެފަ އެވެ. ފައިގާ ފައިވާނެއް ބޫޓެއް ނެތެވެ. އެ މޫނުމަތިން އޭނާއަށް ފެންނަމުން ދިޔައީ މައުސޫމު ކަމެވެ. ރަޙްމާއި ހަމްދަރުދީއަށް ބޭނުންވެފައިވާ ކަމެވެ. އޯގާތެރި ފިރުމުންތަކެއްގެ ހިޔާވަހިކަމަށް ފެން ބޮވައިގެންފައިވާކަމެވެ. ސަވީތާގެ ކަނާއަތުން އަފްރާޙްގެ ނިތްމައްޗަށް ވެއްޓި ތަރުތީބުގެއްލިފައިވާ އިސްތަށިގަނޑުން މޫނު ހާމަކޮށްލަދިނެވެ. ކުރިން ޖަންބުކުލަ އަރަ އަރާހުންނަ އަފްރާޙްގެ ކޯތާފަތްވަނީ ހިނދި އަޑިއަށްވަދެފަ އެވެ. އެއް އިރެއްގައި ރީތިކަމަށް ޒުވާން ޖިންސުންލަތީފުން މަޝްހޫރުކުރަމުން އައި އެ ރީތި ދެލޯ ވަނީ ވަޅު ވަދެފަ އެވެ. ލޯކައިރި ވަނީ ކަޅުވެފަ އެވެ. ސަވީތާ މަޑުމަޑުން އަފްރާޙްގެ ކޯތާފަތުގައި ފިރުމާލި އެވެ. އަފުރާޙް ސަވީތާއާ ގާތްވާން މަސައްކަތް ކުރަމުން ދިޔަ އެވެ. އެހެނަސް އެދަނޑިވަޅަށް ސަވީތާ ހުރީ ފާރަވެރިވެ އެވެ. އެކަމަށް އޭނާ ހުރީ ހުޝިޔާރުވެގެންނެވެ. އަފްރާޙްގެ ހޫނު ނޭވާ ސަވީތާގެ މޫނަށް އަމާޒުވާން ފެށި އެވެ. އެ ނޭވާގެ ހޫނު ސަވީތާއަށް ފަހަރަކަށްވުރެ ފަހަރެއް ދިޔައީ ގަދަވަމުންނެވެ. އަފްރާޙްގެ ތުންފަތް ހަރަކާތްތެރިވެލި އެވެ. ސަވީތާ ފުރުޞަތުގެ ބޭނުން ހިފީ ޙިކުމަތްތެރި ކަމާއެކުގަ އެވެ. އޭނާ އަފްރާޙްގެ ކިބައިން ސަލާމަތްވި އެވެ. އަފްރާޙް އާއި ފާރާ ދޭތެރެއިން ދެމި ގަނެގެންނެވެ. އަފްރާޙްގެ މޫނު ޖެހުނީ ފާރުގަ އެވެ. ސަވީތާ ބާރުބާރަށް ދުއްވައިގަތެވެ. އަފްރާޙްގެ ކިބައިން ސަލާމަތްވުމަށް އަވަސް އަވަހަށް ޖެހިގެން އޮތް ގޯޅި އެޅި އެވެ.\nފުންޚިޔާލެއްގެ ތެރެއަށް ގެއްލިފައި އިން ސަވީތާ ސިއްސައިގެން ދިޔަ އެވެ. އޭނާގެ ލޯމަތީގައި މީހަކު އަތްއެޅުމުންނެވެ. އޭނާ މަޑުމަޑުން އެ ދެއަތުގައި ހިފާލަމުން އަތް ކާއްތާލި އެވެ. އަދި ހަމަޖެހިލި އެވެ.\n"އައްދޭ! މަށަށް އެނގޭ ތީ ހައްޖަކަން"\n"ހާދަ މޮޅޭދޯ! ކީއްވެ އަފޫ އޭ ނުބުނީ" ސަވީތާގެ މޫނުމަތިން އަތްނަގަމުން ހައްޖަ ބުނެލި އެވެ.\n"އަންހެން އަތަކާ ފިރިހެން އަތަކާ ހާސް ތަފާތުވާނެ! ހައްޖައަކަށް އެކަމެއް ނޭނގޭތަ؟ މަ ހީކުރީ ފަޔާ...!" ސަވީތާ ބޭނުންވީ ސަމާސާކޮށްލާށެވެ. މޫނު މަތީގެ ކުލަވަރު ބަދަލުކޮށްލާށެވެ.\n"ތިއެއް ނޫނޭ...! ކީއްކުރަނީ މިތާ؟ ނުވެސް އަންގާލަމެއްނު ލައިބްރަރީއަށް އަންނަމުން؟" ކައިރީހުރި ގޮނޑީގައި އިށީންނަމުން ހައްޖަ ހަމަޖެހިލި އެވެ.\n"ބަޔޯ ގަޑި އޮތީމަ ނާދެވޭނެތީ... ކުޑަކޮށް ވާހަކަ ކިޔާލަން މި އައީ...! އަމާނީ ބުނި ފަހުން ގެނަ ފޮތްތަކުގަ ވަރަށް ސަޅި ވާހަކަތަކެއް ހުއްޓޭ!"\n"އެހެންތަ! ކޮބާ މަށަށްވެސް ނޭނގެ އަދި...!"\n"ލައިބްރަރިއަން ބުނީ އަންނަ ވީކްގަ އޯ ނަގަނީ ސިސްޓަމްގަ މައްސަލަ އެއް ޖެހިގެން ނުނަގަމޭ"\n"ދެން މިތާ ހަމަ އިނީތަ؟" ސަވީތާގެ މޭޒުމަތީގައި އެއްވެސް އިތުރުފޮތެއް ނެތުމުން ހައްޖަ ސުވާލުކޮށްލި އެވެ.\n"ހޫނ...! ކުޑަކޮށް ފިނިކޮށްލާ ހަމަޖެހިލަން މަޑުކޮށްލީ! ބޭރު ވަރަށް ހޫނެއްނު!"\n"އެހެންކަމެއް ނެތް؟" ސަވީތާގެ މޫޑުބަދަލުވަމުންދާ ކަން ހައްޖަ ދެނެގަތެވެ.\nމާޔޫސީ ރާގަކަށް ސަވީތާ ހޫނ އަޅުވާލަމުން އިސްޖަހާލި އެވެ.\n"ސަވީ ދޮގު ނަހަދާ! ކޮންމެވެސް ކަމެއްވެއްޖެ! ބުނެބަ!" ސަވީތާގެ އަތުގައި ހިފާ ފިރުމާލަމުން ހައްޖަ ވާހަކަ ކުރިއަށް ގެންދިޔަ އެވެ.\n"އަނެއްކާ...! އަފޫއާ މައްސަލަ ޖެހުނީތަ؟ ނޫން ދޯ...! އޭނަ އެބަ އުޅޭ މާދަމާރޭ އޮތް ސެރެމަނީއަށް ރެޑީވާން ކުދިންނާ މީޓްކުރަން މީޓިންގ ރޫމުގަ...! ކަމެއް ދިމާވި ނަމަ ބުނާނެ ޔަޤީން" ހައްޖަ ވާހަކަ ހުއްޓާލީ ސަވީތާ އޭނާ ދިމާއަށް ބަލާލުމުންނެވެ. އެބަލާލުމުގައި އެތަކެއް މާނަތަކެއް ފޮރުވިފައިވެ އެވެ. އެތަކެއް ކަމެއް ހާމަކޮށްދޭން ބޭނުންވާ ކަމުގެ ނިޝާންތައް ފެންނަން ހުއްޓެވެ. ސަވީތާގެ ތުންފަތް ހަރަކާތްކުރި ނަމަވެސް އެ ދެތުންފަތުގެ އެހީގައި އަޑެއް ބޭރެއް ނުވި އެވެ. އޭނާއަށް ފުން އަސަރުތަކެއް ކޮށްފައިވާކަން ހައްޖަ ދެނެގަތެވެ. ސަވީތާގެ ދެ ލޮލުން ކަރުނަތައް އެއްވެސް ހިފެހެއްޓުމެއް ނެތި ފައިބަން ފެށި އެވެ. ހައްޖަ ވެސް ފެންކަޅިވި އެވެ. އޭނާ ބަސްހުއްޓިފައި ބަލަން އިނދެވުނީ ސަވީތާއަށް ކޮށްފައިވާ އަސަރު ހާމަވުމުންނެވެ.\n"ކީއްވީތަ؟ ބުނެ ބަ! އަހަރެން...! އަހަރެން އެހީ...!" ހައްޖަގެ އަޑު މަޑުވަމުން މަޑުވަމުން ގޮސް ހިނދުނެވެ.\n"މިގަޑިއަކު ނޫން...! ހަވީރު" ސަވީތާ ބޭނުންވީ ރޯލާށެވެ. އޭނާ މޭޒުމަތީގައި ބޯ އެޅީ އެހެންވެ އެވެ.\n"ސަވީ ތެދުވޭ! ނިޔާމެން އެބަ އާދޭ އެމީހުންނަށް ފެނިއްޖެއްޔާ ދިމާ ކުރާނެ...!" ލައިބްރަރީ ތެރެއަށް ވަދެގެން އަންނަ އެކުލާހުގެ ހަތަރު ކުދިން ފެނުމުން ހައްޖަ ކަންބޮޑުވި އެވެ.\n"މި ތިބީނު...! ސަރ އެބަ ހޯދާ ސަވީ...! އަހަރުން ބުނީ ގެއަށް ހިނގައްޖޭ ކެމް ގަޑި ނިންމާފަ" ހައްޖަމެން ތިބި ތަންފެނުމުން ޒަރީރު މެސެޖު ފޯރުކޮށްދިނެވެ.\n"ސަވީ ކިހިނެއްވީ؟ ރޮނީތަ؟" މޭޒުމަތީގައި ބޯއަޅައިގެން އޮތް ސަވީތާއަށް ނިޔާޒް ސަމާލުވެލި އެވެ.\n"ސަވީ ބޮލުގަ ރިއްސާތީއޯ...! އޭނާ އަށް ރެސްޓެއް ދޭން އެ އޮތީ ބާއްވާފަ!" ސަވީތާގެ ބޮލުގައި އަތްފިރުމާލަމުން ހައްޖަ، ސަވީތާގެ ބުރުގާ ރަނގަޅު ކޮށްލަދިނެވެ.\n"ހެލްތް ރޫމަށް ދާންވީނު... ނުދެވެންޏާ އަހަރުން ގޮސް ބުނަންތަ؟" ފަޔާޒް ގުދުވެލަމުން ސަވީތާއަށް ބުނެލި އެވެ.\nޖަވާބުގައި ސަވީތާ ބޯ ތަޅުވާލި އެވެ. ނޫނެކޭ ބުނުމުގެ ގޮތުންނެވެ.\n"ސަރ ހޯދަނީ ކީއްކުރަންކަން އެނގޭތަ...! ތި މީހުން އިހަށްދޭ...! ސަވީ އޯކޭވީމަ އަހަރުން ދާނަން... ސަރ ގާތު ނުބުނާތި މި ވާހަކަ" ހައްޖަ ބޭނުންވީ އެ ގުރޫޕް އެތަނުން ފޮނުވާލާށެވެ.\n"ނޭނގެ އަފޫއަށް އެނގޭނެ... ހީވަނީ މާސްޓަރ އޮފް ސެރަމަނީ އޮތީ އަފޫއާ ސަވީއަށްހެން... އެކަހަލަ އެއްޗެއް ބުނީ" ނިޔާޒު ޖަވާބުދިނެވެ.\n"މިރޭ ނޯ އެކްސްޓްރާ ކްލާސް އިނގޭ...! އެކަމު ޓޫގަ ޓިޔުޝަން އޮންނާނޭ ސަރ ވިދާޅުވީ...! އަފޫ ހޯދާފިއްޔާ ބުނޭ އަހުރުމެންވީ ނަމާދު ރޫމްގައޭ... އޯކޭ" ޒަރީރު ހައްޖައަށް ބަލާލަމުން ހިނިތުންވެލި އެވެ.\n"ކޭ" ހައްޖަ ހިނިތުންވެލީ ކައިރީ ހުރި ފަޔާޒަށެވެ. ފަޔާޒު ހައްޖައަށް އެއް ލޯމަރާލި އެވެ. ބަދަލުގައި ހައްޖަ ނިތްއަރުވާލަމުން އިޝާރާތުން ވާހަކައެއް ބުނެލި އެވެ. އެންމެން ފަސްއެނބުރުމުން ހައްޖަ، ފަޔާޒަށް ތުންފަތުން މެސެޖެއް ފޮނުވާލި އެވެ.\n"މާވަރަކަށް މެސެޖް ކުރަނީ ކާކަށް...! މިހުރީ ތިޔަ ނުފެނިގެން އުޅޭ ސޮރު ގެނެސް...! ދެންވެސް ހިނގާ ތިބުނާ ސަޔެއް ދެވޭތޯ އުޅެން" ފޯނުން މެސެޖް ލިޔަން ޖޯލިފަތީގައި އޮށޯވެ އޮތް ހައްޖައަށް އިޝާރާތްކޮށް އަފްޒަލް ވާހަކަ ދެއްކި އެވެ. ހިނިތުންވެ ހުރެގެންނެވެ.\n"މަ ދެން މެސެޖް ކުރަންޖެހެނީ ފަޔާއަށް އެކަނިތަ؟ މިއުޅެނީ ހަމަ އަފޫގެ ކަމެއްގަ އެއްނު...! އަދިވެސް މަ ދޯ ސައި ދޭން ޖެހެނީ...!" ހައްޖަ ޖޯލިން ތެދުވެ އެމީހުންނަށް ތަންދެމުން ވާހަކަ ކުރިއަށް ގެންދީ ފޯނަން ސަމާލުވެހުރެގެންނެވެ.\n"އަނެއްކާ ކިހިނެއްވީ؟" ފަޔާޒުގެ ސުވާލު އަމާޒު ކުރީ ހައްޖައަށެވެ.\n"މިއުޅެނީ ސަވީ... އަދިވެސް" ހައްޖަ ހުއްޓާލި އެވެ.\n"ރަނގަޅު ނުވަނީތަ؟" ހައްޖަ ވާހަކަ ނުނިމެނީސް ފަޔާޒު ސުވާލުކުރި އެވެ.\n"ސަވީ ބަލިވީތަ؟ ކޮން އިރަކު؟ މިއަދު ކުލާހުގަ އިނެއްނު...! ކިހިނެއްވީ؟ ނުވެސް ބުނެ!" އަފްޒަލް ހައިރާންކަމާއެކު ސުވާލުތައް އަމުނާލި އެވެ.\n"ހޫނ! މިއަދު ލައިބްގަ އިންދާ ދޯ، މާ ބޮޑަށް ބޮލުގަ ރިއްސާތީ ވަރަށް ރުއި ދޯ ފަޔާ" ކަންވީގޮތް އަފްޒަލަށް ހައްޖަ ސާފުކޮށްދިނެވެ.\n"ހޫނ... މަ ހީ ކުރީ އަފޫއަށް އެނގޭ ކަމަށް! އެހެންވެ ނުބުނީ... އަނެއްކާ ޓިޔުޝަން ގަޑިއަށް ވެސް ދިޔަ...! އެހެންވީމަ އެވަރަށް ސަމާލު ނުވެވުނީ" ފަޔާޒު ހިނިތުންވެ އިނދެ ވާހަކަ ކުރިއަށް ގެންދިޔަ އެވެ.\n"ހައްޖަމެންގެ ސަރ ވަރަށް ފައްކާދޯ...! މިހާރު ސްކޫލުގަ ޓިޔުޝަން ވެސް ދެނީދޯ...!" އަފްޒަލް އަށް ސަމާލުވެވުނީ އެހެންކަމަކަށެވެ. ހައްޖައާއި ފަޔާޒުގެ މޫނުމަތިން ސީރިއަސްކަމެއް ފެންނަން ނެތުމުން އޭނާ ކަމެއް ޔަޤީންކޮށްލަން ބޭނުންވީމަ އެވެ.\n"ހޫނ... އަސްލުދޯ! ސަރ ވަރަށް ބެސްޓް އޭލެވެލް އަށް ކިޔަވާއިރު ޖެހޭނެ މިވަރަށް ގޭނެން... އެހެން ނޫނީ ރަނގަޅު އެއްޗެއް ނުނިކުންނާނެދޯ...! ސަރ ވެސް ކިހާ ބިޒީވާނެ...! ގަޑި ނަގާދީފަ ހަފްތާއަކު ދެ ރޭ އެކްސްޓްރާ ނަގާދީފަ އަނެއްކާ ދައްކުދިންނަށް ޕްރައިވެޓްކޮށް ސްކޫލުގަ ހިލޭ ޓިޔުޝަން އެދެނީ...! އަސްލު ކެމްއަށް މިރަށު ކުދިން މޮޅުވަނީ ސަރގެ ހިތްވަރުންދޯ ފަޔާ!" ހައްޖަ އެއްނޭވާއިން އަމުނާލި އެވެ.\n"މަވެސް ވަރަށް ފޫހިވި އޯލެވެލްގަ އުޅުނު އިރު. ކެމް އިން ނަސީބު ފާސްވިކަންވެސް...! އެކަމަކު މިރަށަށް އައިފަހުން ސަރ އެވަރުން އުޅޭތީ ވަރަށް އިންޓަރެސްޓް ވެއްޖެ މިހާރު...! ބިޒްނަސް ކުދިން ހާދަ ކަޑައޭ...! އެކްސްޓްރާއަށް ވެސް ނާދޭ...! އަފޫ ނިކަން އެކަން ރަނގަޅުކޮށްބަލަ...! ބަލަ އަހަރުން އަފޫ ކައްޕިއަކަށް ހޮވީ ކަމަކުއޭދޯ ހައްޖޫ" ފަޔާޒް ދިމާކުރަން ފެށީ އަފުޒަލާ އެވެ.\n"ތީގަ މަ ކީއްކުރާނީ ފަޔާ...! އެ އުޅޭ ގުރޫޕަށް ވިސްނައިދިނަސް އަޑު އެހިއްޔާތާ...! އިއްޔެވެސް ދިވެހި ސަރ ވެސް، އިސްލާމް ސަރ ވެސް ހިތްހަމަނުޖެހުނީ ޕްރޮޖެކްޓް ހަވާލުނުކޮށްގެން...! ކިތައް ދުވަސް އެ ހަދަންދީފަ ވެސް...! އެކުދިންނަށް ހީވަނީ އޭލެވެލްއަށް ކިޔެވުމަކީ އޯލެވެލްހާ ފަސޭހަ ކަމެކޭ...!" އަފްޒަލް ހުއްޓާލީ ހައްޖަ ފެށުމުންނެވެ.\n"ތި މަބުނާ ތަންކޮޅަކީދޯ، ބައެއް ކުދިންނަށް ހީވަނީދޯ، ކިޔަވާ މާއްދާތައް މަދުވީމަ ފްރީވީ އޭ...! އަސްލު އޭ ލެވެލް ދޯ މި ކިޔެވުމަށް ފެށޭ ހިސާބަކީ...! ޔުނިވަރސިޓީ ތައުލީމުގެ ބިންގަލަކީ މީ ދޯ...! އެކަމަކު ވެސް...! ކީކޭ ބުނާނީ...! އެންމެންގެ ވިސްނުން އެއްގޮތެއް ނުވާނެދޯ....! އަދި ވިސްނޭނެ އެ ކުދިންނަށް ވެސް"\n"ހޫނ އެއްކަލަ ދޯ ދޯ ކަމަނާގެ ދޯ ދޯ... މި ދޯ ދޯ ލަވައެއް ކިޔަނީތަ!" ފަޔާޒް ޖޯކުޖަހާލީ ހައްޖަ ވާހަކަ ދެއްކުމުގައި މާގިނައިން ދޯ ބޭނުންކުރާތީ އެކަމާ އެވެ. އެއާއެކު އެންމެން އެކުގައި ހޭންފެށި އެވެ. ހައްޖައަށް އިނގިލި ދިމާކުރަމުން އަފުޒަލާއި ފަޔާޒް ބާރުބާރަށް ހެމުން ދިޔަ އެވެ.\n"ހެވޭ ތިހެން ކިޔަސް!" ހައްޖަ ދެރަ ނުވާކަން ދައްކާލި އެވެ.\n"މިހާރު މަށަށް އެނގިއްޖެ ތި މީހުން ރޭވުމަކުން ހަދާލި ވާހަކައެއްކަން އެއީ!" އަފްޒަލް ބޭނުންވީ މައުޟޫޢު ބަދަލުކޮށްލާށެވެ.\n"ކޮން؟" ހައިރާންކަމާއެކު ފަޔާޒް ސުވާލު އަމާޒުކުރީ އަފްޒަލަށެވެ.\n"ސަވީ ބައްޔޭ ކިޔައިގެން...!"\n"އައްދޭ...! އަހަރުން ނޫޅެން ހައްދާކަށް ހަމަ ސަވީ ބަލިވީމަ އެވާހަކަ ބުނީ...! އޭނަ އެބައާދޭ މިހާރު...! މަށަކަށް ނޭނގެ މިހާރުގެ ގޮތެއް! ސަވީ އައީމަ ސަޔަށް ވަންނަންވީ...! އެބައަންނަން ރެޑީކޮށްލާފަ އިނގޭ!" ހައްޖަ ބަދިގެއާ ވީފަރާތަށް އެނބުރިލި އެވެ.\n"އަހަންނަށް ފާހަގަވާ ކަމެއް އެބައޮތް!" ފަޔާޒު ވާހަކަ ފެށީ ހައްޖަ ދިޔަކަން ޔަޤީންކޮށްފަ އެވެ.\n"މިހާރަކަށް އައިސް ސަވީ އިންނަނީ ކޮންމެވެސް ކަމަކާ ޤަބަރާވެ، ކަންބޮޑުވެފަ...! ކުލާހުގަވެސް ވާހަކަ ދައްކަނީ ވަރަށް މަދުން...! ހީވަނީ ކޮންމެވެސް ކަމަކާ ފިކުރު ކުރާހެން...! އަފޫ އާ ޝެއަރ ނުކުރޭތަ؟"\n"އާނ..! ތިކަހަލަ އެއްޗެއް މަށަށްވެސް ހީވޭ...! މެސެޖެއް ނުކުރާތާނގައި ގުޅީމަ ވާހަކަ ދައްކަނީވެސް ވަރަށް ފާޑަކަށް! ދެން ގޭތެރޭގަ ކަންތައް ހުންނަގޮތުންނާ ސްކޫލުގަ ކަންތައް ހުންނަ ގޮތުން މިކަހަލަ ގަޑިއަކު ނޫނީ މީޓްވެސް ކޮށްނުލެވޭ...! އަސްލު މިކަމުގަ ފަޔާމެން ތި ދޭ ހެލްޕަށް ޝުކުރު އަދާކުރާނެ ގޮތެއްވެސް ނޭނގެ"\n"މި ދެން ހެލްޕެއް ނޫންދޯ! އަފޫ ތީ މަގޭ އެންމެ ގާތް އެކުވެރިޔާ....! އެހެންނޫނަސް ހައްޖަގެ ކަންތައްވެސް އެއީ ސަވީ އާ އަފޫގެ ހިތްވަރުން މަށަށްވީ ކަމެއްނު...! އެހެންވީމަ ޝުކުރު އަދާކުރަން ފުރަތަމަ ޖެހޭނީ މަށަށް ކަންނޭގެ"\n"ހާދަ ޝުކުރު ގިނަކޮށްލައިގެން! މިއާދެވުނީ ޖަލްސާ ނިމޭ ހިސާބަށްތަ؟" ދޮރޯށިން އެތެރެއަށް ވަންނަމުން ސަވީތާ ފަޔާޒަށް ދިމާކޮށްލި އެވެ.\n"މީހުން ދައްކާ ސިއްރުވާހަކަ ވެސް މިހާރު އަހަން ފެށީތަ؟" އަފުޒަލް ދިމާކުރުމުގެ ރާގުގައި ސަވީތާއަށް ޖޯކު ޖަހާލި އެވެ.\n"އާނ އެއީ އެއްނު އަންހެނުންގެ ސިފަ އަކީދޯ ފަޔާ...! އެހެންނޫނީ އަންހެނަކަށް ނުވާނެ" ހެމުން ހެމުން ސަވީތާ ޖޯލިފަތީގެ ހުސްކޮށް ހުރި ޖޯލީގައި އަފުޒަލުގެ މަގަތުގައި އިށީނެވެ.\n"ސައި ހަދަނީނު" ފަޔާޒު ސަވީތާއަށް ބަލާލަމުން ބުނެލި އެވެ.\n"އަސްލު މި ކޮން ސަޔެއްތަ؟ އަނެއްކާވެސް މަންތެއް ފުރުނީތަ؟ ނޫނީ ފަޔާގެ ބައްޕައަށް އިތުރު ރިސޯޓެއް ލިބުނީތަ؟" ސަވީތާގެ ސުވާލު އަމާޒުކުރީ ސީދާ ފަޔާޒަށެވެ.\n"ނޫނޭ ތީން އެއްވެސް ކަމެއް ނޫން...! މީ އަހަރެންގެ ބޭބެ، އަފޫއަށް ޖަޕާނުގައި އޮތް އެކްސްޗޭންޖު ޕްރޮގްރާމަކަށްދާން ޗާންސްލިބިގެން އެކަމުގެ އުފަލުގައި ހައްޖު ދޭ ސަޔެއް" ފަޔާޒު ހިނިތުންވެލި އެވެ.\n"އަސްލުވެސް...! ބަލާބަ ނުވެސް ބުނެ...! ވަރަށް ދެރަ ވެއްޖެ! ވަރަށް ވަރަށް ދެރަ!" ސަވީތާ މޫނު ކުނިކޮށްލަމުން ތުން އަނބުރާލި އެވެ.\n"ސަޕްރައި...ޒް" އަފްޒަލް ހިނިތުންވެލަމުން ސަވީތާގެ ނޭފަތުގައި ހިފާލި އެވެ.\n"އާދޭ އެންމެން... މިހާރު ރެޑީވެއްޖެ... ސަވީ އާދޭ...!" އެމީހުން ފެންނަހިސާބުގައި ދުރުގައި ހުރެ ހައްޖަ ގޮވާލި އެވެ.\n"ސަވީ މިއޮތީ ބޮޑާވެފަ... މިފަހަރު ޖެހޭނީ ނަރުކެނޑިއަކާ ތުންދިގެއް ހޯދައިގެން މި ތުންގަނޑު ކުޑަކުރަން...! މިއޮތީ ދެ ބުމަ ގޮށްޖަހައިގެން...! ހައްޖު އާދެބަ، ބުމަ ހަދާ އެއްޗެއް ހިފައިގެން މި ބުމަގަނޑު ބާލަން އޭރުން ގޮށެއް ނުޖެހޭނެއްނު!" އަފްޒަލް ބޭނުންވީ ސަވީތާ ހެއްވާލާށެވެ.\n"އެއްވެސް މަޖައެއް ނޫން...!" ސަވީތާ އުޅުނީ ގޮތް ދައްކާށެވެ.\n"މަޑުކުރޭ އެބައަންނަން ފާޚާނާ ސާފުކުރާ ބުރުސް ހިފައިގެން... މޫނު މަތި ސާފުކޮށްލަން!" ފަޔާޒު ވެސް އަފުޒަލާ ބައިވެރިވި އެވެ.\n"ނިމުނީ... ސީދާ... ފަޔާ... ދެން... އޫނ... އޫނ" ސަވީތާ ތުއިވެލަމުން ޖޯލިން ތެދުވި އެވެ. ހައްޖަ އެތަނަށް އައުމުން ސަވީތާ ގޮސް ހައްޖަގެ ގައިގާ އޮޅުލައިގަތެވެ.\n"އައްދޭ ބޭބީ ގަނޑު" ފަޔާޒު ދިމާކުރަމުން ބަދިގެއާ ވީފަރާތަށް މިސްރާބު ޖެހި އެވެ.\n"ބޭ...ބީ އާދޭ... އާދޭ... އާދޭ...! އަފްރޭ ކައިރިއަށް އާދޭ... ދެން އާދޭ ބޭބީ...!" އަފްރާޙް އިނީ މަގުމަތީގައިވާ ޗަކަ ފެންކޯރެއްގައި އިށީނދެ ނާއްޓެއް ހިފައިގެން ފެން މިނާށެވެ. ހެނދުނު ވިއްސާރަވެހުމުގެ ސަބަބުން މެންދުރަށް އެޅިއިރު މުޅިދުވަސް ހީވަނީ އިރުވައި މޫސުމުގެ ހޫނު ގަދަ ދުވަހެއް ހެންނެވެ. ދުވަހުގެ ހޫނުގަދަކަން އަފުރާޙަށް އިޙްސާސް ކުރާހެން ހިއެއް ނުވެ އެވެ. މުޅި ގައިގާވަނީ ޗަކަ ފެނެވެ. ވެއްޔާ ޗަކަފެނާ އެކުވެފައިވާ ކިސަޑެވެ. މޫނުމަތީގައި ވެސް ހުރީ ޗަކަ ފެނެވެ. މަގުމެދުގައިވާ ކޯރުގެ މެދުގައި ދެފައި ވަށްކޮށްގެން އިނދެ ކޯރުން ފެންނަގަމުން ބޮލަށް ފުރަނީ އެވެ. ނާށީގެ ފުލުގައިވާ ލޯވަޅުން ފެނާއެކު ފައިބަމުން ދިޔަ ވެލިތައް އޭނާގެ މޫނަށް އެޅެމުން ދިޔަ އެވެ. އިރުއިރު ކޮޅުން ދެފައިން ކޯރުގައި ބަކަތަޅާލަ އެވެ. ބަކަތަޅަމުން ފެން މިނަމުން އެ ގޮވާ ގޮވެލި ފަތި ގޮވަމުން ދެ އެވެ. އަފްރާޙްގެ އަތުގައިވާ ނާށި އެއްލާލި އެވެ. އޭނާ ދެފައި ދަމާލަމުން ކޯރުގެ މެދުގައި އޮށޯވެލި އެވެ. ފެންގަނޑު ބޮޑުކަމުން ހިސާބަކަށް އޭނާގެ އަނަރޫފަވެފައިވާ ހަށިގަނޑު ފޮރުވެ އެވެ. ހީވަނީ ފަތާފެންގަނޑެއްގައި ފަތަން ތައްޔާރުވެ އޮތް މީހެއް ހެންނެވެ. ބަންޑުން އޮވެ ފަތަން ފެށި އެވެ. ދެފަރާތަށް އަތްހޫރަމުން ބަކަތަޅަމުން ދިޔަ އެވެ. ކޯރުގެ ފެންތައް ދެފަރާތަށް ބުރަމުން ދިޔަ އެވެ. ބަކަތެޅުން ބާރުވާ ވަރަކަށް ފެންތައް އިންވެގެން ހުރި ގޭގެ އިންފާރަށް އަރަމުންދިޔަ އެވެ. ކޯރުގެ ފެންގަނޑުން ކުދިކުދި ބާނިތައް އުފެދެމުންނެވެ.\n"އަންނި ހަދާދިން ސްވިމިންޕޫލް... ބާޣީ އަޅައިދިން ނަރުދަމާ... މައުމޫނު ދިން ބަނދަރު... ނާސިރު ޖެހި ބައްޑާ... ފެނުބައްޑާ... އޭތް އޯތް މި އޮށް ޖަހަނީ ފެނު ބައްޑާ.... މަރަނީ.... ބައްޑާ މަރަނީ... މީސްތަކުންނޭ.... މަރަނީ!" ބޯހިއްލައިގެން އޮވެ އަތާއި ފައިން ފެންކޯރުގައި ބަކަތަޅަމުން އަފުރާޙް ހަޅޭލަވަމުން ތަކުރާރުކޮށް ގޮވެލިފަތި ގޮވަމުން ދިޔަ އެވެ. އެއަޑަށް އަވަށްޓެރިން ކުޅިބަލަން ނިކުންނަމުން ދިޔަ އެވެ. ކުޑަކުދިންނާއި އަންހެންވެރިން ކޯޅި ކޯޅިއަށް އެ ތަނަށް ޖަމާވަމުން ދިޔަ އެވެ. ހެމުން ޖޯކު ޖަހަމުން ކުދި ކިޔަމުންނެވެ. ކުޑަކުދިންނާއި އަންހެންވެރިންނަށް އެކަންވީ މަޖާ ކަމަކަށެވެ. ލާނެތް ފުރައިގެ ފިރިހެން ކުދިންތައް ފޯނުން ފޮޓޯ ނަގާ ވީޑިއޯ ކުރަމުން ދިޔަ އެވެ.\n"އޭތް ޒަބީރާ އާދެބަ މޫދަށް... މޫދުގަ ފަތާލަން އާދެބަ... މޫދު ވަރަށް ފިންޏޭ..." މީހުން އެއްވަން ފެށުމުން އަފްރާޙް ތެދުވެ އެއްފައި މައްޗަށް އަނެއްފައި ލަމުން ހަމަޖެހިލަމުން ރަނޑުގޮތަކަށް ގޮވަމުން ދިޔަ އެވެ.\n"ޒަބީ... އަޅޭ... ބަލަން ހުރީތަ... ނިކަން އާދެބަ... މިތާ ބައިވަރު ފިޝް ވެސް އުޅެއޭ... އާދެބަ މަޖާކޮށްލަން.... ކީއްވެތަ ތި ބަލަނީ...؟" ރާގުލާފައި އަފްރާޙް ވާހަކަ ކުރިއަށް ގެންދިޔަ އެވެ. އޭނާ އިޝާރާތްކުރަމުންދާ ޒަބީރާ ހިނިތުންވެ ހަމަޖެހިލައިގެން ގުރޫޕުގެ މެދުގައި ކުޅިބަލަން ހުއްޓެވެ. ކައިރީ ތިބި އެންމެން ޕަކަޕަކަލާފައި ހެމުން ދިޔަ އެވެ.\n"ލޯބީ ޒަބީ... އަޅޭ... ހައްވާދީ ވެސް.... ހުރީތަ...! އާދެބަ ނޫޑްލިސް ކައްކައިގެން މޫދަށް އެރެން... މިއޮތީ ބާޣީ ދިން މޫދެކޭ... ގޭ ދޮރުމައްޗަށް ގެނެސްދީފަ.... ހައްވީ އާދެބަ... އަޅޭ ހައްވީ ލޯބީ.... ކޮބައިތަ ޖަންނަ...! ޖަންނަ...! ޖަންނަ މަޖާ ހަދަނީދޯ...! ބުނޭ އަފްރޭ އެބައިނޭ ލަސްވެފަ..! އަންނާށޭ މޫދަށް އެރެން" އަފްރާޙް ފަހަތަށް އެނބުރިލަމުން އެތަނަށް އެއްވެ ތިބި ދެވަން ފުރައިގެ އަންހެން ގުރޫޕަށް ގޮވާލަމުން ވާހަކަ ދެއްކި އެވެ.\nހިނދުކޮޅެއް ތެރޭގައި ކުޅިބަލަން ތަންގަނޑު އެންމެ ޖަމާވި އެވެ. އެއްވެފައިވާ މީހުންތައް ދުރުކުރަމުން މީހުންތަކުގެ ތެރެއިން ނެއްޓެމުން އަފްޒަލްއާއި ފަޔާޒް އެތެރެއަށް ދެމިގަތެވެ. ކޯރުގައި އިން އަފްރާޙް ފެނުމުން އަފްޒަލް އަވަސްވި އެވެ. އަފްރާޙްގެ ކައިރިއަށް ގުދުވެލަމުން ގޮވާލި އެވެ.\n"ބޭބޭ ހިނގާ ގެއަށްދާންދޯ"\n"އަފްރޭ ހިނގާ އަވަހަށް ދާން... އެންމެން އެ ބަލަނީ އަފްރޭއަށް އަވަހަށް ތެދުވޭ!" ފަޔާޒް ވެސް އަފްޒަލާ ބައިވެރިވަމުން އަފްރާޙްގެ އަތުގައި ހިފާލި އެވެ. ލޯތްބާއި އޯގާތެރިކަމުން ފުރިގެންވާ ގޮތަކަށެވެ.\n"އަފުއްކޯ އާދޭ މޫދަށް... މިއޮތީ ބާޣީ މޫދެކޭ...! ފަޔާ އާދޭ ޖަންނަ ގޮވައިގެން މޫދަށް އެރެން..." އަފްރާޙް ތެދުވި ނަމަވެސް ހުއްޓައެއް ނުލަ އެވެ.\n"ބޭބޭ ތީ މޫދެއް ނޫނޭ... އިހަށް ހަމަޖެހިބަލަ... ބޭބެ ތިއޮށް ހަމަ ޖެހޭ މީހާ...!" އަފްޒަލް ފެންކަޅިވި އެވެ. ނަމަވެސް ހިތްވަރުކޮށްފައި އަފްރާޙް އެތަނުން ގެންދެވޭތޯ އުޅުނެވެ.\n"އެކަމު އެމީހުން ބުނީ އަފްރޭ އަކީ މޮޔައެކޭ...! އެމީހުން މަލާމަތްކުރަނީ ބަލާބަ ޒަބީވެސް ހެނީނު...!" ތުންދިގު ކޮށްލަމުން އަފްރާޙް ކުޑަކުއްޖެއް ފަދައިން ޝަކުވާކުރި އެވެ.\n"އެމީހުން ނުބުނޭ ބޭބެ ތީ މޮޔައެކޭ... އެމީހުން އެއުޅެނީ ބޭބެ މި ތަނުގަ އިންދާ ދުއްވާ އެއްޗަކުން ޖެހިދާނެތީ ކަންބޮޑުވެގެން..." އަފްޒަލް އޯގާތެރިކަމާއެކު އަފްރާޙް ނަގާ އަތުލަފިކޮށްލި އެވެ.\n"އެމީހުން ކިހާ ލޯބިވޭ އަފްރޭ ދެކެ. އެހެންވެ އެމީހުން މިތަނަށް އަފްރޭ ކައިރިއަށް އެއްވެ އެތިބީ" ފަޔާޒު ވެސް ބޭނުންކުރަމުންދިޔައީ އަފުޒަލް ބޭނުންކުރަމުންދިޔަ އުޞޫލުތަކެވެ. އަފްރާޙް މައިތިރި ކުރެވޭނީ އެގޮތަށް ކަންކުރުމުންކަން އެ މީހުން ދަނެ އެވެ. އަފްރާޙް ހަމައިން ނައްޓާފައި އިންދާ ކިރިޔާވެސް ހަމައަކަށް އެޅުވޭ ތިބީ އެ ދެމީހުންނެވެ. އެ މީހުން އެކަން ކުރަން ދަނެ އެވެ. އަފްރާޙް ހަމައިން ނެއްޓޭ ކޮންމެ ދަނޑިވަޅެއްގައި ހަމައަކަށް އަޅުވަން އޭނާގެ އާއިލާއިން ބޭނުންކުރާ ޑޮކްޓަރުންނަކީ ފަޔާޒާއި އަފުޒަލެވެ. އަފުޒަލާއި ފަޔާޒް އަފްރާޙް ގޮވައިގެން ދާން ފެށުމުން އެއްވެ ތިބި އެއްމެން އެކި ދިމަދިމާއަށް ދާންފެށި އެވެ. ފާޑުފާޑުގެ ވާހަކަ ދައްކަމުންނެވެ. އަފްރާޙް އިޝާރާތްކުރި ޒަބީރާ ކައިރީ ތިބި މީހުންނަށް އިޝާރާތްކޮށް ބުނެލި އެވެ.\n"ފަންޑިތަ ހަދައިގެން ވެގެން އުޅޭ ކަމެކޯ... ކިހާ މޮޅަށް ކިޔަވަމުން އައި ކުއްޖެއް އެހުރީ ހަލާކުވެފަ! މިރަށުގަ ނޫޅޭނެ އެހާ އަޙްލާޤް ރަނގަޅު ކުދިންތަކެއް ވެސް... ކީކޭ ބުނާނީދޯ!"\n"ކާތީބުމެންގޭ މުޙައްމަދު ކިޔާތީ އެހިން އެ ސޮރު ކިޔެވުން ހަލާކު ކޮށްލީ ސްކޫލުންނޭ...! ޓީޗަރުން އެއްޗެހި ކިޔާ ކިޔާ ގޮސް މޮޔަވީ އޭ...!" ކައިރީ ހުރި ބާޤިރާ ޒަބީރާއާ ބައިވެރިވެލި އެވެ.\n"ކީއްވެ ތިހެންވާންވީ...! އެ އަފްޒަލް އެ މޮޅުވަނީ ހަމަ އެޓީޗަރުން ކިޔަވައިދީގެން ނޫންތަ...! ޓީޗަރުން އަގުވައްޓާލަން މުޙައްމަދުމެން ފަތުރާ ވާހަކައެއްތީ...! ކޮންމެ ކަމަކަށް ވެސް އޮންނާނީ ސިޔާސީ ވައްދާފަ...! އެ އެމީހުންގެ ވައްތަރު... ބުނާނެ ހަޖަމު ނުވަނީ އަހަރުމެންނަށޭ...! މަދަރުސާތަކުގަ އުޅޭ ޓީޗަރުންނެއް ނޫންތަ މިޤައުމުގެ ދަރިން މޮޅުކޮށްދީ އެހަދަނީ...! ނިކަން ދެކިބަލަ މިރަށު ސްކޫލުގެ ޓީޗަރުންގެ ހިތްވަރުން ނޫންތަ ސްކޫލު ކުރިއަރާ މިދަނީ...!" ޒަބީރާގެ ވާހަކަ ގޯނީގެ ތުން މޮހާލި އެވެ.\n"ތިވެސް ދޮގެނއް ނޫން! ތިބުނާ ސިޔާސީ މީހުން ކޮށްދިނީ ކޮންކަމެއް؟ ސްކޫލޭ ކިޔެވުމޭ ކިޔައިގެން އަނގަތެޅުން ނޫންކަމެއް ނެތް...!" ބާޤިރާ ވެސް ޒަބީރާއާ އެއްބަސްވެލި އެވެ.\n"އެ އަފްޒަލަށޯ ލިބުނީ ޖަޕާނު ދަތުރު މި އަތޮޅުން... އެ ނިކަން ހީވާގި ކެރޭ ކުއްޖެއް...!" ދެބައި ޢުމުރުގެ އާމިނާފުޅު މައުލޫޢު ބަދަލުކޮށްލި އެވެ.\n"އަންހެން ދަރިޔަކު ބޮޑުވެފަ ހުރި ނަމަ ހެޔޮހިތުން އަފުޒަލަށް ވެދުން ކުރީމު" ޒަބީރާ ހިތުގައި އަފުޒަލާ މެދު އުފެދިފައިވާ ޝުޢޫރުތައް ބޭރުކޮށްލި އެވެ.\n"ނެތީމަ ތިހެން ތިބުނަނީ ހުރި ނަމަކާ ނުބުނާނެ! ޔަޤީން!" ބާޤިރާ ލާނެތް ފާޑަކަށް ހީލަމުން ބުނެލި އެވެ.\n"ބަންގި ގޮވަން އެފެށީ... މެންދުރަށް ނުކައްކާ މިހެން ތިބެވިދާނެ... ދަނީ" ޒަބީރާ ދޮރޯށިން އެތެރެއަށް ދެމިގަތީ ބަންގި ގޮވަން ފެށުމުންނެވެ. އެއާއެކު ގުރޫޕު ހަދާލައިގެން އެތަނުގައި ތިބި ތިން އަންހެނުން އެކިތަނަށް ގޮސް ހުސްވި އެވެ. މަގު އެއްކޮށް އަމާންވި އެވެ.\n"މާ ބޮޑަށްވެސް އަމާންވާނެ...! ރާއްޖެއާ އަޅާބަލާފަ އެތަންތަން މާ އަމާންވާނެ... މާލެހެން ކުށްވެރިން ކުށްކުރަން ޗާންސެއް ނުދޭނެ އެ ޤައުމަކު... ސަވީ ހާސްނުވޭ... އިރާދަ ކުރެއްވިއްޔާ އަހަރެން ސަލާމަތުން އަންނާނަށް... ކޯންޗެއް ގެންނަންވީ؟" އަފްޒަލް ވާހަކަދައްކަމުން ދިޔައީ ސަވީތާގެ އުނގުގައި ބޯއަޅައިގެން އޮވެ އެވެ. ރަށުގެ ތުނޑީގައި އެކަހެރިވެލައިގެން ތިބެ އެވެ. ދިހަވަރަކަށް ފޫޓު ދުރުގައި ހުރި މަގޫގަހުގެ ނިވަލުގައި ފަޔާޒާއި ހައްޖަ މާފޮޅުވަން ތިއްބެވެ. ހަވީރުގެ ވަގުތު ކަމުން އިރު އޮއްސެމުންދާ މަންޒަރު ސާފުކަމާއެކު އެމީހުންނަށް ފެންނަމުން ދިޔަ އެވެ.\nއަފުޒަލްގެ މޫނުގައި އޯގާތެރިކަމާ އެކު ފިރުމަމުން އެ މޫނަށް ނަޒަރު ހުއްޓާލައިގެން ސަވީތާ އިނީ ބަސްހުއްޓިފައި އިންނަ ބީދައިންނެވެ. ސަވީތާ އެއްޗެއް ނުބުނުމުން އަފްޒަލް އަތުގައި އޮތް ހޯޅި ކޮޅުން ސަވީތާގެ ނޭފަތުގައި ކޮއްޓާލި އެވެ. ސަވީތާ ސިއްސައިގެން ދިޔަ އެވެ.\n"ހޫނ .. ކީކޭ؟"\n"މިހާރަކަށް އައިސް ކޮން ޑްރީމެއް ތި ކުރަނީ... އަބަދު އިންނަނީ ހުއްޓިފަ... ގެއްލިފަ... އަނެއްކާ ކަމެއްވީތަ؟" އަފްޒަލް ހިތުގައި އުތުރި އަރަމުންދިޔަ ސުވާލުތައް ހާމަކޮށްލި އެވެ.\n"ނޫނޭ... އަފޫ ފުރާތީ އެކަމާ ކަންބޮޑުވެފަ... ދެރަވެފަ!"\n"އުފަލެއް ނުވޭތަ އަހަންނަށް މި ޗާންސް ލިބުނީމަ... ސަވީ ބޭނުން ނުވަންޏާ ކެންސަލް ކޮށްލަފާނަން!"\n"ނޫނޭ ތިހެން ނުހަދާތި... އޭރުން މާ ދެރަވާނެ... އަހަރެން އަބަދުވެސް ބޭނުމީ އަފޫ މޮޅު މީހަކަށްވާތަން ދެކެން... އަހަރެންގެ އަބަދުމެ ދުޢާއަކީ އެއީ"\n"ދެން... އަނެއްކާ ސަވީ މަންމަމެނަށް މިކަން އެނގުނީތަ؟ ހިތްހަމަ ނުޖެހުނީތަ؟"\n"މަންމައަށް އެނގޭ... ނޭނގެ ބައްޕައަށް އެނގޭކަމެއް... މަންމަ ބުނީ ވަރަށް ރަނގަޅުކަމެކޭ... އަފޫ ތީ މަންމަގެ ފޭވަރިޓެކޭ... ވަރަށް ތަޢުރީފުވެސް ކުރި... އަދި ބުނި ބޭރުތެރޭގަ ބައްދަލު ނުކޮށް ގެއަށް އައިސް ބައްދަލު ކުރާށޭ!"\n"ދެން ސަވީ ކީކޭ ބުނީ؟"\n"އަހަރެން ބުނީ ބައްދަލު ވަރަށް ނުކުރަމޭ... ކިޔެވުން ނިންމާލާފައޭ ބައްދަލުކުރާނީ... އެކަމު މިތަނަށް ހަވީރު އަންނަމޭ... އެއީ ކުޑަކޮށް ފްރެޝްވެލާށޭ..."\n"ވަރަށް އަންޑަސްޓޭންޑިން ދޯ މަންމަ"\n"ހޫނ... މަންމަ އެއީ މަގޭ ނަސީބު" ސަވީތާ ހިނިތުންވެލަމުން މޫނުމައްޗަށް އުފާވެރިކަމުގެ ކުލަވަރު ގެނުވާލި އެވެ.\n"އަހަރެން ވެސް ވަރަށް ކަންބޮޑުވޭ ފުރަން ޖެހޭތީ..."\n"އެއީ؟" ސަވީތާ ހައިރާންކަމާއެކު ސުވާލު ކޮށްލި އެވެ.\n"ބޭބެ! ބޭބެ މިދުވަސްކޮޅު އަނެއްކާ ސަކަރާތްވެފަ ހުރީ... ކުރިން ދުވަހުވެސް ކޯރުތެރޭ ބަކަތަޅަނިކޮށް ދެވުނީ... ކިރިޔާ ގެއަށް ގެންދެވުނީ ވެސް... މަންމައަކަށް ބައްޕައަކަށް ވެސް މިހާރަކު ނުގުޑާ... މާ ބޮޑަށް އޯވަރ ވެފަ ހުންނަނީ... އަނެއްކާ މިހާރު ގޮވަނީ މުޅިން ސިޔާސީ ވާހަކަތައް... މީހުން ހީކުރާނެ އަހަރުމެން ބުނެގެން ގޮވާ އެއްޗެއްސޭ އެއީ... ބާޣީ އޭ ކިޔައިގެން..." އަފްޒަލްގެ މޫނުމަތީގެ ކުލަވަރު ފަނޑުވަމުން މާޔޫސްވަމުން ދިޔަ އެވެ. އަތުގައި އޮތް ހޯޅި ކޮޅު ބިންދަމުން ކުދި ކުރަމުން ދުރަށް އުކަމުންނެވެ.


Hiyaanaathuge list gai himeney beyfulhun magaamuthakun vakikuran hushahalhaifi\nހިޔާނާތުގެ ލިސްޓްގައި ހިމެނޭ ބޭފުޅުން މަގާމުތަކުން ވަކިކުރަން ހުށަހަޅައިފި\nރައްޔިތުންގެ މަޖިލީހުގެ ނައިބް ރައީސް އީވާ އަބްދުﷲ -- ފޮޓޯ: އަވަސް\nއެމްޕީއާރްސީގެ ހިޔާނާތުގެ ފައިސާ ލިބިފައިވާ ކަމަށް ބުނެ އެސެޓް ރިކަވަރީ ކޮމިޝަނުން އެކުލަވާލާފައިވާ ލިސްޓްގައި ހިމެނޭ ދައުލަތުގެ މަގާމު ތަކުގައި ތިއްބެވި ބޭފުޅުން އެ މަގާމުތަކުން ވަކިކުރަން ރައްޔިތުންގެ މަޖިލީހުގެ ނައިބް ރައީސް ނައިބް ރައީސް އީވާ އަބްދުﷲ ހުށަހަޅުއްވައިފި އެވެ.\nއީވާ އެގޮތަށް ހުށަހެޅުއްވީ އެމްއެމްޕީއާރްސީގެ މައްސަލަ ބެލުމަށް މަޖިލީހުގެ 241 ކޮމިޓީއާއި ޖުޑިޝަރީ ކޮމިޓީގެ ތެރެއިން ނަގާފައިވާ ޖޮއިންޓް ކޮމިޓީން މިރޭ ބޭއްވި ބައްދަލުވުމުގަ އެވެ.\nމަޖިލީހުގެ ގަލޮޅު ދެކުނު ދާއިރާގެ މެންބަރު ކަންވެސް ކުރައްވަމުން ގެންދަވާ އީވާ ލިސްޓްގައި ހިމެނޭ ބޭފުޅުންގެ މައްސަލަތައް ނިމިފައި ނުވި ނަމަވެސް އެ ބޭފުޅުން މަގާމުތަކުން ވަކިކުރަން ކޮމިޓީން މަޖިލީހަށް ހުށަހަޅަން ޖެހޭ ކަމަށެވެ. ޖޮއިންޓް ކޮމިޓީން އެސެޓް ރިކަވަރީ ކޮމިޓީގެ މެންބަރުންނާ ބައްދަލުކުރުމުން އެގޮތަށް އަމަލުކޮށްދިނުމަށް ހުށަހަޅާފައިވާ ކަމުގައިވެސް ވިދާޅުވި އެވެ.\n"ތަހުގީގު ކުރިއަށް ދިޔަ ނަަމަވެސް ނުވަތަ ޕްރޮސެކިއުޝަންގެ މަރުހަލާ ކުރިއަށް ދާއިރު ވެސް ކަރެކްޓިވް އެކްޝަން ނަގަންޖެހެއޭ ތަހުގީގު ކުރިއަށް ދާއިރު ވެސް. ކޮންމެހެން ހުކުމް އަންނަންދެން މަޑުކުރާކަށް ނުޖެހޭނެއޭ ބައެއް ކަންކަމުގައި. މިސާލަކަށް ބޮޑު މަގާމެއްގައި ހުރި މީހެއް ނަމަ މަގާމުން ވަކިވެސް ކުރޭ" އީވާ ވިދާޅުވި އެެވެ.\nއީވާގެ ހުށަހެޅުއްވުމަށް ތާއީދުކުރެއްވީ އެމްޑީޕީގެ ތުޅާދޫ ދާއިރާގެ މެންބަރު ހިސާން ހުސައިން އެވެ.\nހިސާން ވިދާޅުވީ އެމްއެމްޕީއާރްސީގެ ބޮޑު ހިޔާނާތުގެ ތެރެއިން ފައިސާ ލިބިފައިވާ މީހުންގެ ތަހުގީގު ނުނިމޭ ކަމަށް ބުނެ މަގާމުތަކުން ވަކިކުރުން ވަރަށް ބޮޑަށް ލަސްވެއްޖެ ކަމަށެވެ. އެބޭފުޅުން މަގާމުތަކުގައި ތިބުމުން މައްސަލަ އަށް ނުފޫޒު ފޯރުވުމުގެ ފުރުސަތު އޮތް ކަމަށްވެސް ވިދާޅުވި އެވެ.\n"ހިޔާނާތުގެ ފައިސާ ލިބިފައިވާ މީހުން އެ މަގާމުތަކުގައި ތިބުމަކީ އެއްގޮތަކަށްވެސް ބަލައިގަނެވޭ ކަމެއް ނޫން،" ހިސާން ވިދާޅުވި އެވެ.\nހިސާން އިތުރަށް ވިދާޅުވީ އެމްއެމްޕީއާރްސީގެ ހިޔާނާތުގެ ލިސްޓްގައި ހިމެނޭ ބައެއް ބައެއް ބޭފުޅުންނަށް ހިޔާނާތުގެ ޖިނާއީ ދައުވާ ނުކުރެވުނު ނަމަވެސް އެބޭފުޅުންނަށް ލިބުނު ފައިސާ ދައުލަތަށް ހޯދުން އަވަސް ކުރަންޖެހޭ ކަމަށެވެ.\nކޮމިޓީގެ މިރޭގެ ބައްދަލުވުން ނިންމާލީ ދެން ބާއްވާ ކޮމިޓީގެ ބައްދަލުވުމުގައި ކޮމިޓީގެ ރިޕޯޓް ފައިނަލް ކޮށް މަޖިލީހުގެ ތަޅުމަށް ހުށަހެޅުމާ މެދު ގޮތެއް ނިންމުން އޮންނާނެ ކަމަށް އިއުލާންކޮށްފަ އެވެ.\nއެމްޑީޕީ ރައްޔިތުންގެ މަޖިލިސް އެމްއެމްޕީއާރްސީ + އީވާ އަބްދުﷲ


Vaguthee hiyaathakun6ge ehge meehunegethakah badhalukohfi\nހ. ތިލަފުށީގޭގެ ކެމިކަލް ގުދަނުގައި ރޯވެ ހިނގި އަލިފާނުގެ ހާދިސާގައި އަނދައި ހުލިވި ގެތައް ސާފު ކުރަނީ -- ފޮޓޯ: އަވަސް\nމި މަހުގެ 20 ވަނަ ދުވަހުގެ ރޭ ހ. ތިލަފުށީގޭގައި ހުންނަ ކެމިކަލް ގުދަނެއްގައި ރޯވެ ހިނގި އަލިފާނުގެ ބޮޑު ހާދިސާގައި ހާލުގައި ޖެހިގެން ވަގުތީ ހިޔާތަކުގައި ތިބި މީހުންގެ ތެރެއިން ހެ ގެއެއްގައި ދިރިއުޅޭ މީހުން އަލުން އެ ގެތަކަށް ބަދަލުކޮށްފައިވާ ކަމަށް ނޭޝަނަލް ޑިޒާސްޓާ މެނޭޖްމަންޓް އޮތޯރިޓީ (އެންޑީއެމްއޭ) އިން މިރޭ ބުނެފި އެވެ.\nއެންޑީއެމްއޭގެ ޗީފް އެގްޒެކެޓިވް ހިސާން ހަސަން އަވަސްއަށް ވިދާޅުވީ ވަގުތީ ހިޔާތަކުން ގެތަކަށް ބަދަލު ކުރަން ފެށީ އެ ގެތަކުގައި މީހުން ތިބެން މިހާރު ރައްކާތެރި ކަމަށް އެސަސްމަންޓްތަކުން ކަށަވަރު ކުރެވިފައިވާތީ ކަމަށެވެ. އެ ގެތަކަކީ ހ. އެމޯޝަން، ހ. ހޮޅުކޮށީގެ، ހ. ފެހިއާބާދު، ހ. ޖީމާ، ހ. ސޯފާގެ، ހ. ރަސްމާދޫގެ އެވެ.\nއަލިފާނުގެ ހާދިސާގައި ވެސް އެ ހަ ގެއަށް މާ ބޮޑެތި ގެއްލުންތައް ނުވާ ކަން ފާހަގަކުރައްވައި ހިސާން ވިދާޅުވީ ވަގުތީ ހިޔާތަކަށް އެ މީހުން ބަދަލު ކުރީ ރޯވި ގެތައް ސާފު ކުރުމުގެ ކަންކަން ދާތީ އޭރު އެ ގެތަކުގައި ބައިތިއްބަން އޭރު ރައްކާތެރި ކަމަށް ނުފެންނާތީ ކަމަށެވެ.\nއެންޑީއެމްއޭން ހަމަޖައްސާފައިވާ ވަގުތީ ހިޔާތަކުގައި މި ވަގުތު ތިބީ ނުވަ ގެއެއްގައި ދިރިއުޅޭ 34 އާއިލާއެއްގެ 199 މީހުންނެވެ. އެ މީހުން ތިބޭނެ ތަނާއި ކެއިންބުއިމުގެ އިންތިޒާމުތައް އެމްޑީއެމްއޭއިން ވަނީ ހަމަޖައްސައިފަ އެވެ.\nމާލޭގެ އަބަދަށްފެހި މަގުގައި ހިނގި އަލިފާނުގެ ބޮޑު ހާދިސާގައި 400 އަށްވުރެ ގިނަ މީހުން ހާލުގައި ޖެހުނުއިރު، އެކަކު ވަނީ މަރުވެފަ އެވެ. މި ހާދިސާގައި އިމާރާތްތައް އަނދައި ހުލިވިއިރު، މާލީ ގިނަ ގެއްލުންތައް ވަނީ ވެފަ އެވެ. ނަމަވެސް ލިބުނު ގެއްލުމުގެ އަދަދެއް އަދި ނޭނގެ އެވެ. އަދި އަލިފާން ރޯވި ސަބަބެއް ވެސް ސާފެއް ނުވެ އެވެ. އެ ކަންކަން ކަމާ ބެހޭ މުއައްސަސާތަކުން ދަނީ ބަލަމުންނެވެ.\nއަލިފާން މާލޭ ސިޓީ ޑިޒާސްޓާ މެނޭޖްމެންޓް ސެންޓަރު + ކެމިކަލް ގުދަނުގައި ރޯވުން


މިމަހުގެ 15 ވަނަ ދުވަހާއި ހަމައަށް މީރާގެ ކައުންޓަރުތައް ބަންދުވާނެ މިމަހުގެ 15 ވަނަ ދުވަހާއި ހަމައަށް މީރާގެ ކައުންޓަރުތައް ބަންދުވާނެ\nމިމަހުގެ 15 ވަނަ ދުވަހާއި ހަމައަށް މީރާގެ ކައުންޓަރުތައް ބަންދުވާނެ\nމީރާގެ ކައުންޓަރުތައް މިމަހުގެ 15 ދުވަހާއި ހަމައަށް ބަންދުވާނެކަމަށް އެ އޮތޯރިޓީން ހާމަކޮށްފިއެވެ.\nމީރާއިން މިގޮތަށް ނިންމާފައިވަނީ، މާލެ ސަރަހައްދުގެ ސަރުކާރު އޮފީސްތައް ހުޅުވައިގެން ހިދުމަތް ނުދިނުމަށް ސަރުކާރުން ނިންމި ނިންމުމަށް އެއްބާރުލުން ދިނުމަށްކަމަށް މީރާއިން ބުނެއެވެ. އެގޮތުން މީރާގެ ހުރިހާ ޙިދުމަތެއްވެސް އޮންލައިކޮށް ކުރިއެކޭ އެއްގޮތަށް ދެމުން ގެންދާނެކަމަށް މީރާއިން ހާމަކުރެއެވެ.\nމިގޮތުން ޓެކުހާއި ފީތައް މީރާ ކަނެކްޓު އަދި ވާރުޕޭ މެދުވެރިކޮށް އޮންލައިންކޮށް ދެއްކުމުގެ އިންތިޒާމު ހަމަޖެހިފައިވާކަމަށް މީރާއިން ބުނެއެވެ. އަދި މިނޫން ޙިދުމަތްތައްވެސް އޮންލައިންކޮށް ލިބޭނެ އިންތިޒާމު ހަމަޖެހިފައިވާކަމަށް މީރާއިން ބުނެއެވެ.\nމީރާއިން ކައުންޓަރ ޙިދުމަތް މެދުކަނޑާލި ނަމަވެސް، މީރާގެ ހޮޓްލައިން 1415 ރަސްމީ ގަޑިތަކުގައި ޙިދުމަތް ދޭނެކަމަށް މީރާއިން ފާހަގަކުރެއެވެ. ކޯވިޑް-19އާ ގުޅިގެން ސަރުކާރު އޮފީސްތައް ހުޅުވައިގެން މަސައްކަތް ނުކުރާގޮތަށް ހަމަޖައްސަވާފައިވާ މުއްދަތު މިމަހުގެ 15ގެ ނިޔަލަށް އިތުރުކޮށްފިއެވެ. މިއީ މުއްދަތު އިތުރުކުރުމަށް ރައީސުލްޖުމްހޫރިއްޔާ ނިންމެވި4ވަނަ ފަހަރެވެ.


އެމިރޭޓްސްގެ ދަތުރުތައް ޖުލައި 16ގައި ރާއްޖެއަށް ފަށަނީ އެމިރޭޓްސްގެ ދަތުރުތައް ޖުލައި 16ގައި ރާއްޖެއަށް ފަށަނީ\nއެމިރޭޓްސްގެ ދަތުރުތައް ޖުލައި 16ގައި ރާއްޖެއަށް ފަށަނީ\nއެމިރޭޓްސް އެއަރލައިންގެ ދަތުރުތައް އަންނަމަހުގެ 16 ވަނަ ދުވަހު ރާއްޖެއަށް ފެށުމަށް ނިންމައިފިއެވެ.\nއެމިރޭޓްސްއިން ރާއްޖެއަށް ދަތުރުތައް ކުރުމަށް ހަމަޖެހިފައިވަނީ ދުބާއީ އާއި ރާއްޖެއާއި ދެމެދުއެވެ. އެގޮތުން ކޮންމެ ހަފްތާއެއްގެ ބުރާސްފަތި، ހުކުރު، ހޮނިހިރު، އާދިއްތަ އަދި ހޯމަ ދުވަހު ރާއްޖެއަށް ދަތުރުތައް ބޭއްވުމަށް އެމިރޭޓްސްއިންވަނީ ނިންމާފައެވެ.\nދުނިޔޭގައި ހަލުވިކަމާއިއެކު ފެތުރެމުންދާ ކޯވިޑް-19 ވައިރަހުން ރައްކާތެރިވުމަށް އަޅާ ފިޔަވަޅެއްގެ ގޮތުން އެމިރޭޓްސްއިން ފަސިންޖަރުން އަރުވައިގެން ކުރާ ދަތުރުތައް ވަގުތީގޮތުން ހުއްޓާލިނަމަވެސް މިހާރު އެއަރލައިނުން ވަނީ ބައިނަލްއަޤްވާމީ ގިނަ މަންޒިލްތަކަށް އަލުން ދަތުރުތައް ފަށާފައެވެ. އެގޮތުން އަންނަ މަސްތެރޭ ދަތުރުތައް އަލުން ފެށުމަށް ހަމަޖެހިފައިވާ މަންޒިލްތަކުގެ ތެރޭގައި ރާއްޖޭގެ އިތުރުން، ކައިރޯ، ޓިއުނިސް، ގްލަސްގޯ ހިމެނެއެވެ.\nމި މަންޒިލްތަކަށް އަލުން ދަތުރުތައް ފެށުމުން އެއަރލައިނުން ދަތުރުތައް ކުރާ މަންޒިލްތަކުގެ އަދަދު 52އަށް އަރާނެއެވެ.\nއަންނަމަހުގެ 7ވަނަ ދުވަހު ފަތުރުވެރިންނަށް ދުބާއީވެސް ހުޅުވާލުމަށްވަނީ ހަމަޖެހިފައެވެ. އެހެންކަމުން އެއަރލައިން ދަތުރުތައް ބާއްވާ މަންޒިލްތަކުން ދުބާއީއަށް ދާން ބޭނުންވާ ފަރާތްތަތަކަށް އެފުރުސަތު ފަހިވެގެންދާނެއެވެ.\nދިވެހި ސަރުކާރުންދަނީ އަންނަމަހުގެ 15ވަނަ ދުވަހު ފަތުރުވެރިންނަށް ރާއްޖެ ހުޅުވާލުމަށް މަސައްކަތްކުރަމުންނެވެ. އަދި ރާއްޖެއަށް އަންނަ އެއަރލައިންތަކަށް ލުއިތަކެއް ދިނުމަށްވެސް ސަރުކާރުންވަނީ ނިންމާފައެވެ.\nބޯޑަރު ހުޅުވާލާ ހިސާބުން ފެށިގެން އޯގަސްޓުގެ ނިޔަލަށް ވެލާނާ އިންޓަރނޭޝަނަލް އެއަރޕޯޓަށް އަންނަ ޝެޑިއުލް ފްލައިޓްތަކަށް ބައެއް ހިދުމަތްތައް ހިލޭ ދިނުމަށްވަނީ ނިންމާފައެވެ. އެގޮތުން ވެލާނާ އިންޓަރނޭޝަނަލް އެއަރޕޯޓަށް ޖައްސާ ބައިނަލްއަޤްވާމީ ފްލައިޓްތަކަށް ދެވޭ އެކި ހިދުމަތްތަކުން ނަގާ ފީތަކަށް ވަކި މުއްދަތަކަށް އެކީގައި ކަނޑާލައި، ބޮޑެތި ޑިސްކައުންޓް ދިނުން ހިމެނެއެވެ.\nރާއްޖޭގެ ބޯޑަރު ޖުލައި 15 ގައި އަލުން ހުޅުވުމަށް ތައްޔާރުވަމުންދާއިރު މިހާރުވެސް އޮޕަރޭޝަންތައް ފެށުމަށް 11 ބައިނަލްއަޤްވާމީ އެއަރލައިނަކުން އެދިފައިވާކަމަށް ސަރުކާރުން މީގެކުރިން މައުލޫމާތުދީފައިވެއެވެ.


ހޯރަފުށީ އެއަރޕޯޓުގެ ގޮނޑުދޮށް ހިމާޔަތްކުރުމުގެ ޢަމަލީ މަސައްކަތް ފަށައިފި ހޯރަފުށީ އެއަރޕޯޓުގެ ގޮނޑުދޮށް ހިމާޔަތްކުރުމުގެ ޢަމަލީ މަސައްކަތް ފަށައިފި\nހއ. ހޯރަފުށީ އެއަރޕޯޓުގެ ގޮނޑުދޮށް ހިމާޔަތްކުރުމުގެ ޢަމަލީ މަސައްކަތް ފެށުމަށް ބޭއްވި ރަސްމިއްޔާތުގެ ތެރެއިން / ފޮޓޯ: އެމް.ޓީ.ސީ.ސީ\nހޯރަފުށީ އެއަރޕޯޓުގެ ގޮނޑުދޮށް ހިމާޔަތްކުރުމުގެ ޢަމަލީ މަސައްކަތް ފަށައިފިއެވެ.\nހޯރަފުށީ އެއަރޕޯޓު ސަރަޙައްދުގައި ބޭއްވި ޚާއްސަ ރަސްމިއްޔާތެއްގައި މި މަޝްރޫޢުގެ ޢަމަލީ މަަސައްކަތް ރަސްމީކޮށް ފަށްޓަވައިދެއްވީ ރައްޔިތުންގެ މަޖިލީހުގެ ހޯރަފުށީ ދާއިރާގެ މެމްބަރު ޢަޙްމަދު ސަލީމާއި، މަޝްރޫޢުގެ ކޮންޓްރެކްޓަރ އެމް.ޓީ.ސީ.ސީގެ ސީ.އީ.އޯ އާދަމް އާޒިމެވެ. މި ރަސްމިއްޔާތުގައި ރީޖަނަލް އެއަރޕޯޓްސް ކޮމްޕެނީ ލިމިޓެޑްގެ މެނޭޖިންގ ޑިރެކްޓަރ މުޙައްމަދު ރިޒްވީއާއި، ހޯރަފުށީ ކައުންސިލުގެ ރައީސް މުޙައްމަދު ވަހީދާއި، އެމް.ޓީ.ސީ.ސީގެ އިސްވެރިންވެސް ވަނީ ބައިވެރިވެވަޑައިގެންފައެވެ.\nހޯރަފުށީ އެއަރޕޯޓްގެ ރަންވޭގެ ހުޅަނގު ފަރާތުގެ ގޮނޑުދޮށް ހިމާޔަތް ކުރުމުގެ މަޝްރޫޢު ސަރުކާރުން އެމް.ޓީ.ސީ.ސީއާ ޙަވާލުކޮށްފައިވަނީ މިދިޔަ ޖޫންމަހުގެ 30 ވަނަ ދުވަހުއެވެ. މިމަޝްރޫޢުގެ ދަށުން، ހޯރަފުށީގެ އެއަރޕޯޓް ރަންވޭގެ ދެފަރާތުގައި 2،861 މީޓަރުގެ އެއްގަމު ތޮށްޓެއް ލުމަށް ވަނީ ނިންމާފައެވެ. އަދި އެއަރޕޯޓާއި އެ ރަށާއި ގުޅުވައިދޭ ކޯޒްވޭގެ ދެ ފަރާތުން އޮއިދެމޭ ނިޒާމެއް ޤާއިމުކުރުމަށްވެސް ހަމަޖެހިފައިވެއެވެ.\nއެމް.ޓީ.ސީ.ސީއާ މި މަސައްކަތް ޙަވާލުކޮށްފައިވަނީ 360 ދުވަހުގެ ތެރޭގައި މަސައްކަތް އެއްކޮށް ނިންމާގޮތަށެވެ. މިއީ ދަޢުލަތުން 90.5 މިލިއަން ރުފިޔާ ޚަރަދުކޮށްގެން ކުރިއަށްގެންދާ މަޝްރޫޢެކެވެ. ހޯރަފުށީ އެއަރޕޯޓުގެ ގޮނޑުދޮށް ހިމާޔަތްކުރުމުގެ ޢަމަލީ މަސައްކަތް މިއަދު ފަށާފައިވާއިރު، މަޝްރޫޢަށް ބޭނުންވާ ސާމާނު އެރަށަށް ގެންދިއުމުން، ރަށުގެ ރައްޔިތުންގެ ފަރާތުން ވަނީ އެމް.ޓީ.ސީ.ސީގެ ޓީމަށް ޚާއްސަ ފަރިވަޅެއްވެސް އަރުވާފައެވެ.\nހޯރަފުށި އެއަރޕޯޓްގެ ރަންވޭގެ ހުޅަނގު ފަރާތުގެ ގޮނޑުދޮށް ހިމާޔަތް ކުރުމަށް އެމް.ޓީ.ސީ.ސީއާ ހަވާލުކޮށްފައިވަނީ މިދިޔަ މެއިމަހު ކުރި ވިއްސާރައިގައި އެރަށަށް އުދަ އަރާ އެއަރޕޯޓަށް ގެއްލުންތަކެއް ލިބިފައި ވަނިކޮށެވެ.\nގަދަ ވަޔާއިއެކު ޓަރމިނަލްގެ ވެއިޓިން އޭރިއާގެ ދޮރުތައް ވެއްޓި އިމާރާތައް ވަނީ ބޮޑެތި ގެއްލުންތަކެއް ލިބިފައެވެ. އަދި އުދައެރުމުގެ ސަބަބުން ރާޅާއެކު ރަންވޭގެ ބޮޑުބަޔަކަށް ވަނީ ވެލި އަރާފައެވެ. އެންމެ ބޮޑު ގެއްލުމެއް ލިބުނީ ހޯރަފުއްޓަށާއި އެއަރޕޯޓާ ގުޅުވައިދޭ ކޯޒްވޭއަށެވެ. އެގޮތުން ހިއްކައިގެން ހަދާފައިވާ ކޯސްވޭގެ ފަސްގަނޑު ދަމައިގަނެ، މަގުގެ އަރިމަތީގައި ޖަހާފައިވާ ލައިޓްތައްވެސްވަނީ ވެއްޓިފައެވެ.\nހޯރަފުށީ އެއަރޕޯޓް ތަރައްޤީކޮށްފައިވަނީ އެރަށު ފަޅުން 16 ހެކްޓަރުގެ ބިން ހިއްކައިގެންނެވެ. އަދި އެއަރޕޯޓް، ރަށާ ގުޅާލީ ކޯޒްވޭއަކުންނެވެ. އެތެރޭގެ އުދުހުންތަކަށް ޚާއްސަކޮށްފައިވާ އެއެއަރޕޯޓްގެ ރަންވޭއަކީ 1200މީޓަރު ދިގު 35މީޓަރު ފުޅާ ރަންވޭއެވެ. އެއަރޕޯޓްގެ ހުރިހާ މަސައްކަތެއް ނިންމާ އެމްޓީސީސީން އެއަރޕޯޓް ސަރުކާރާ ހަވާލުކުރީ މިދިޔަ އަހަރުގެ ނޮވެމްބަރު6ވަނަ ދުވަހުއެވެ. އެއަރޕޯޓަށް ޝެޑިއުލް ދަތުރުތައް ފަށާފައިވަނީ މިދިޔަ އަހަރުގެ ނޮވެމްބަރު 26 ގައެވެ.\nފެރީ ނިޒާމަށް ބޭނުންވާ ހަނިމާދޫ ފެރީޓަރމިނަލްގެ މަސައްކަތް ފަށައިފި\nކުޅުދުއްފުށީ މަގުތަކުގައި ތާރު އެޅުމުގެ ދެވަނަ ފިޔަވަހި ފަށަން ތައްޔާރުވެއްޖެ\nހިންމަފުށީ ބޮޑު ބަނދަރާއެކު ފަތުރުވެރިކަމާއި މަސްވެރިކަން އެހެން ހަރުފަތަކަށް


PHOTO GALLERY: Idhikolhu Ppm/Pnc ge Muzahara | Mihaaru\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ، އެއްވުން ނުފަށަނީސް، އެއްވުން އިންތިޒާމުކުރުމުގައި އިސްކޮށް އުޅުނު ބައެއް މީހުން ފުލުހުން ވަނީ ހައްޔަރުކޮއްފައި--. ފޮޓޯ:ނިޝާން އަލީ/މިހާރު\nއިދިކޮޅު މުޒާހަރާއިން ހައްޔަރުކުރި އަންހެނަކު ފުލުހުންގެ ވެހިކަލަކަށް އަރުވާފައި. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ ހުއްޓުވުމުގެ ތެރެއިން މީހަކު ހައްޔަރުކުރަނީ --. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ ހުއްޓުވަން ބައިވެރިވި ފުލުހެއް --. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ ހުއްޓުވުމުގެ ތެރެއިން މީހަކު ހައްޔަރުކޮށް ފުލުސް ވެހަކަލަށް އަރުވާފައި --. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ ހުއްޓުވަން ފުލުހުން މަސައްކަތް ކުރަނީ--. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ --. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ ހުއްޓުވުމުގެ ތެރެއިން މީހަކު ހައްޔަރުކޮށްފައި --. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ ހުއްޓުވުމުގެ ތެރެއިން މީހުން ހައްޔަރުކުރަނީ --. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ ހުއްޓުވުމުގެ ތެރެއިން މީހަކު ހައްޔަރުކޮށް ފުލުސް ވެހަކަލަށް އަރުވަނީ --. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ ގެ ސަބަބުން މަޖީދީމަގު ތޮއްޖެހިފައި--. ފޮޓޯ:ނިޝާން އަލީ/މިހާރު\nމާލެ: މާޗް 5، 2021: އިދިކޮޅު ޕީޕީއެމް/ޕީއެންސީ ގުޅިގެން މިއަދު މާލޭގެ އެކި ސަރަހައްދުގައި ކުރި މުޒާހަރާ ހުއްޓުވަން ފުލުހުން ތައްޔާރުވަނީ--. ފޮޓޯ:ނިޝާން އަލީ/މިހާރު


Rajje gai furathama faharah ready mix cement thaaaraf kohfi\nރާއްޖޭގައި ފުރަތަމަ ފަހަރަށް ރެޑީ މިކްސް ސިމެންތި ތައާރަފްކޮށްފި\nއެކްސްޕޯ ހުޅުވުމަށް ބޭއްވި ރަސްމިއްޔާތުގެ ތެރެއިން - އަވަސް ފޮޓޯ: އަހުމަދު ޝުރާއު\nއެސްޓީއޯ އިން ރާއްޖެއަށް ރެޑީމިކްސް ސިމެންތި (ތައްޔާރީ ސިމެންތި) ތައާރަފުކޮށްފި އެވެ. މިއީ ރާއްޖޭގައި ތައްޔާރީ ސިމެންތި ތައާރަފުކުރި ފުރަތަމަ ފަހަރެވެ.\nރެޑީ މިކްސް ސިމެންތިއަކީ ވަކި ހާއްސަ ކޮލިޓީއެއްގައި ގަށައި ތައްޔާރުކޮށްފައި ހުންނަ ކޮންކްރީޓެވެ. މި ސިމެންތި އުފުލަކީ ހާއްސަ އުޅަނދެއްގަ އެވެ. މިއީ އިމާރާތް ކުރުމުގެ ސްޕީޑް ހަލުވި ކުރުމަށް ގިނަ ގައުމުތަކުން ބޭނުންކުރާ އުފެއްދުމެކެވެ.\nދަރުބާރޫގޭގައި ކުރިއަށްދާ މަސީގެ "ބިލްޑް އެންޑް ހޯމް އެކްސްޕޯ" ހުޅުވުމަށް ބޭއްވި ރަސްމިއްޔާތުގައި އެސްޓީއޯގެ ރެޑީ މިކްސް ތައާރަފުކޮށްދެއްވީ ރައިސުލްޖުމްހޫރިއްޔާ އަބްދުﷲ ޔާމީން އަބްދުލް ގައްޔޫމެވެ.\nމި ރަސްމިއްޔާތުގައި ވާހަކަ ދައްކަަމުން ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވީ، އެސްޓީއޯއަށް މާލެއިން ވަގުތީ ބިމެއް ދީގެން މި މަސައްކަތް ފަށާފައިވީ ނަމަވެސް މާލޭގެ ބިން ހިއްކައިގެން ހަދާ އިންޑަސްޓްރިއަލް ވިލެޖް އެޅުމުން އެ ސަރަހައްދުން ބިން ދޫކޮށް، އެހެން ފަރާތްތަކަށް ވެސް ތައްޔާރީ ސިމެންތި ތައްޔާރު ކުރުމުގެ ފުރުސަތު ލިބިގެންދާނެ ކަމަށެވެ.\nމިނިސްޓަރު ވިދާޅުވީ، މިކަމުގެ ސަބަބުން މާލޭގެ ވެށި ސާފުވެގެން ދާނެ ކަމަށާއި މަގުތައް ބަންދުކޮށް ކޮންސްޓްރަކްޝަން މަސައްކަތްތައް ކުރަން ނުޖެހޭނެ ކަމަށެވެ.\nމީގެކުރިން އެސްޓީއޯގެ އެމްޑީ އަހުމަދު ޝަހީރު ވިދާޅުވެފައިވަނީ، ރެޑީމިކްސް ތައާރަފު ކުރުމުން ކޮންސްޓްރަކްޝަން ސައިޓަށް ގޮސް ސިމެންތި ޕަންޕު ކޮށްދޭނެ ކަމަށާއި މީގެ ސަބަބުން ސްޕީޑްވެސް ހަލުވި ވެގެން ދާނެ ކަމަށެވެ. މީގެ އިތުރު ކޮންސްޓްގެ ރަނގަޅު ބަދަލެއް އަންނާނެ ކަމަށް ޝަހީރު ވިދާޅުވި އެވެ.\nބަަސްތާތައް ދަށުވި އެކަކުގެ އޮޕަރޭޝަން ކޮށްފި\nކާޑު ބަސްތާތަކެއް ދަށުވެ ތިން މީހަކަށް އަނިޔާވެއްޖެ\nއެސްޓީއޯއިން ޕްރޮމޯޝަނެއް ފަށައިފި


އެމްބާޕޭގެ ކެރިއަރުގެ 100 ވަނަ ގޯލާއެކު ފްރާންސަށް މޮޅެއް\nJune 12, 2019 08:28:07\nޔޫރޯ ކޮލިފައިންގައި ރޭ ކުޅުނު މެޗުގައި ކިލިއަން އެމްބާޕޭގެ ކެރިއަރުގައި ކާމިޔާބުކުރި 100 ވަނަ ގޯލާއެކު އެންޑޯރާ އަތުން 4-0 އިން ފްރާންސް މޮޅުވިއިރު އެސްޓޯނިއާ ކޮޅަށް ޖަރުމަނުން ލަނޑުގޯންޏެއް އޮއްސާލައިފިއެވެ.\nރޭގެ ނަތީޖާއާއެކު ފްރާންސް ވަނީ އައިސްލޭންޑް އަތުން 2-1 އިން ތުރުކީ ބަލިވުމުން، އަލުން ގްރޫޕް އެޗްގެ ޕޮއިންޓް ތާވަލްގެ އެއްވަނައަށް ޖެހިލާފައެވެ. ފްރާންސާއި ތުރުކީ އަދި އައިސްލޭންޑަށްވެސް ހަތަރު މެޗަށްފަހު ލިބިފައިވަނީ ނުވަ ޕޮއިންޓެވެ. ފްރާންސަށް ކުރިލިބެނީ ފައިދާ ގޯލްގެ ތަފާތުންނެވެ.\nފްރާންސުން ރޭގެ މެޗަށް ނިކުތީ، އެންމެފަހުން ތުރުކީއާ ދެކޮޅަށް ކުޅެ 2-0 އިން ބަލިވި މެޗުގެ ފުރަތަމަ އެގާރައަށް ގިނަ ބަދަލުތަކެއް ގެނެސްގެންނެވެ. އެގޮތުން، ރޭގެ މެޗުގެ ފުރަތަމަ އެގާރައިގައި ކްލެމެންޓް ލެންގްލޭ އާއި ކާޓް ޒޫމާ އަދި ފާލަންޑް މެންޑީ ހިމަނާފައިވާއިރު އާއްމުކޮށް ފުރަތަމަ އެގާރައިން ނުފެންނަ ކުޅުންތެރިންކަމަށްވާ ވިސާމް ބެން ޔެޑާގެ އިތުރުން ލިއޯ ޑުބޮއިސް އަށް ފުރުޞަތުދީފައިވެއެވެ.\nއެންޑޯރާގެ ދަނޑުގައި ރޭ ކުޅުނު މެޗުގައި ފްރާންސްގެ ފުރަތަމަ ލަނޑު، މެޗު ފެށިގެން 11 ވަނަ މިނެޓުގައި އެންޓޮއިން ގްރީޒްމަން ދިން ބޯޅައަކުން އެމްބާޕޭ ކާމިޔާބުކޮށްދިންއިރު މި ހާފު ނިމުމުގެކުރީން އެ ޓީމުން ވަނީ އިތުރު ދެލަނޑުޖަހައި 3-0 ގެ ލީޑެއް ނަގައިފައެވެ. އެގޮތުން، މެޗުގެ 30 ވަނަ މިނެޓުގައި ފްލޮރިއަން ތޯވާން ތަނަވަސްކުރި ފުރުޞަތަކުން ސެވިއްޔާގެ ފޯވާޑް ބެން ޔެޑާ ވަނީ ފްރާންސަށް އޭނާގެ ފުރަތަމަ ލަނޑުޖަހައިދީފައެވެ. ފުރަތަމަ ހާފުގެ އިތުރުވަގުތުގައި ފްރާންސްގެ ތިންވަނަ ލަނޑުޖަހައިދިނީ ތޯވާން އެވެ. މިއީ ގައުމީ ޓީމަށް އޭނާ ކުޅެދިން 10 މެޗުގައި ކާމިޔާބުކުރި ފުރަތަމަ ގޯލެވެ.\nދެވަނަ ހާފުގެ ކުޅުން ފެށިގެން 15 ވަރަކަށް މިނެޓުގެ ތެރޭގައި ފްރާންސްގެ ފަހުލަނޑު، ޖަހައިދިނީ އެވަޓަންގެ ޑިފެންޑަރު ކާޓް ޒޫމާ އެވެ. މިއީ އޭނާ ވެސް ގައުމީ ޓީމަށް ޖަހައިދިން ފުރަތަމަ ގޯލެވެ. އޭގެފަހުން، ފްރާންސްގެ ލީޑް އިތުރަށް ފުޅާކުރުމަށް، ގްރީޒްމަން އާއި އޮލިވިއޭ ޖިރޫ އަށް ވަނީ ރަނގަޅު ފުރުޞަތުތަކެއްލިބި ބޭކާރުވެފައެވެ.\nމި މެޗުގައި ކާމިޔާބުކުރި ގޯލާއެކު އުމުރުން 20 އަހަރުގެ އެމްބާޕޭ ވަނީ ކެރިއަރުގައި ކުޅުނު 180 މެޗަށްފަހު 100 ލަނޑުހަމަކޮށްފައެވެ. ކްރިސްޓިއާނޯ ރޮނާލްޑޯ އާއި ލިއޮނަލް މެސީގެ ކެރިއަރުގައި 100 ލަނޑުހަމަކުރީ އުމުރުން 22 އަހަރުވުމަށްފަހުގައެވެ.\nމި މުބާރާތުގައި ރޭ ޖަރުމަން ވަނީ 8-0 ގެ ތަފާތު ބޮޑު ނަތީޖާއަކުން އެސްޓޯނިއާ ބަލިކޮށްފައެވެ. އެގޮތުން، ރޭގެ މެޗުގެ ފުރަތަމަ ހާފު އެ ޓީމުން ނިންމާލީ 5-0 ގެ ލީޑެއްގައި އޮވެގެންނެވެ. ދެވަނަ ހާފުގައި ޖަރުމަނުން ވަނީ އިތުރު ތިން ލަނޑު ޖަހާފައެވެ. މި މެޗުގައި ޖަރުމަންގެ ގޯލްތައް ޖަހައިދިނީ މާކޯ ރޮއިސް އާއި ސާޖް ނެބްރީ އަދި ލެއޮން ގޮރެޓްޒްކާ އާއި އިލްކާއި ގުންޑޮގަންގެ އިތުރުން ޓިމޯ ވާނާ އަދި ލެރޯއީ ސާނޭ އެވެ. ރޮއިސް އާއި ނެބްރީ ކުރެން ކޮންމެ ކުޅުންތެރިއެއް ދެލަނޑުޖެހިއެވެ.\nޔޫރޯ ކޮލިފައިންގައި ރޭ ކުޅުނު ފާހަގަކޮށްލެވޭ އިތުރު މެޗުތަކަށް ބަލާއިރު، ރޮމެލޫ ލުކާކޫ ކާމިޔާބުކުރި ދެލަނޑާއެކު ބެލްޖިއަމް ވަނީ 3-0 އިން ސްކޮޓްލެންޑް ބަލިކޮށްފައެވެ. ބެލްޖިއަމްގެ އަނެއް ގޯލް ޖަހައިދިނީ މެންޗެސްޓާ ސިޓީގެ އިތުބާރު މިޑްފީލްޑަރު ކެވިން ޑި ބްރައިނާ އެވެ. ވޭލްސް އަތުން ހަންގޭރީ 1-0 އިން މޮޅުވިއިރު އިޓަލީ ވަނީ ފަހަތުން އަރައި 2-1 އިން ބޮސްނިއާ އެންޑް ހާޒެގޮވިނާ ބަލިކޮށްފައެވެ. މި މެޗުގައި އެޑެން ޖެކޯ ކާމިޔާބުކުރި ގޯލުން ބޮސްނިއާ ލީޑްނަގައިފައިވަނިކޮށް އިޓަލީ މޮޅުކޮށްދިނީ ލޮރެންޒޯ އިންސީނިއޭ އާއި މާކޯ ވެރާޓީ ޖަހައިދިން ލަނޑުންނެވެ.\nޖަރުމަނު ފްރާންސް ޔޫރޯ ކޮލިފައިން އެމްބާޕޭ\nJune 09, 2019 10:27:06\nތުރުކީ އިން ފްރާންސް ސިއްސުވާލައިފި\nJune 11, 2019 12:05:08\nސްވިޑެން އަތުން މޮޅުވެ ސްޕެއިނަށް ބޮޑު ލީޑެއް\nJune 20, 2019 16:58:39\nކުޅުން ހުއްޓާލުމުގެ ކުރީން އެމްއެލްއެސް ގައި ކުޅެން ބޭނުން: އެމްބާޕޭ


ގިނަ ބައަކު ތަކްލީފްތަކާއިއެކު ދިރިއުޅެން ޖެހޭތީ އެކަމުގެ ކަންބޮޑުވުން ހާމަކުރެއެވެ. ދުނިޔޭގައި އުޅޭއިރު ތަކްލީފްތަކާއިއެކު ދިރިއުޅެން ޖެހުމަކީ ﷲ ތަޢާލާ ކުރައްވަވާ އިމްތިޙާނެއް ކަމަށް އަހަރެމެން މުސްލިމުން ޤަބޫލުކުރަމުއެވެ. ހިތާމައަކީ ތަކްލީފްތަކާއިއެކު ދިރިއުޅެން ޖެހިފައިވާ ގިނަ މީހުންނަށް އެ ޙާލަތު ކުރިމަތިވެފައިވަނީ އެމީހުންގެ ސަބަބުން ކަމެވެ.\nމިސާލަކަށް ބަލާއިރު އެއް ކަމަކީ ދިރިއުޅުން ހަމަޖައްސަން ނުއެނގުމެވެ. ނުވަތަ ފޭލްވުމެވެ. އެއްވެސް މީހަކަށް އަބަދު އެއްވަރަކަށް އާމްދަނީއެއް ނުލިބޭނެއެވެ. ބަލިވުމުންނާއި ވަޒީފާ ގެއްލުން ފަދަ ކަންކަމުގެ ސަބަބުން ވަރަށް ނިކަމެތި ޙާލަތު ވެސް ކުރިމަތިވާނެއެވެ. ދެރަ ގޮތްތައްވެސް މެދުވެރިވާނެއެވެ. ކުރިން ބުނިފަދައިން އެއީ އަހަރެމެންނަށް ކުރިމަތިކުރައްވަވާ އިމްތިޙާނެކެވެ.\nމީހަކީ މަހަކު 10000 ދިރުހަމް ލިބޭތީ ތަނަވަސް ދިރިއުޅުމެއް އުޅެމުން އައި މީހަކަށްވެދާނެއެވެ. ދިމާވި ގޮތަކުން ވަޒީފާ ގެއްލުން ފަދަ ކަމެއް މެދުވެރިވީއެވެ. ދެން ލިބުނު ވަޒީފާގައި ލިބޭ މުސާރައަކީ 5000 ދިރުހަމް ކަމަށްވެ ދަތިޙާލެއްގައި ދިރިއުޅެން ޖެހުނީއެވެ. ކުރަމުން އައި ވިޔަފާރިއަށް އައި ބަދަލަކުން ނުވަތަ ލިބުނު ގެއްލުމަކުން ލިބޭ އާމްދަނީ މަދުވީއެވެ. އެފަދަ ޙާލަތުގައިވެސް ގިނަ ބައަކު ދިރިއުޅެން ބޭނުންވަނީ ކުރިން ދިރިއުޅުނު މުއްސަނދިކަމުގައެވެ. އެހެން މީހުންގެ ކުރިމަތީގައި ތިމާއަކީ ތަނަވަސް މީހަކު ކަމަށް ދައްކައިގެންނެވެ. މީސްތަކުން ބުނެފާނެ އެއްޗަކަށް ލަދުންނެވެ.\nމީސްތަކުންނޭވެ! މީހަކު ބުނެފާނެ އެއްޗަކަށް ލަދުވެތި ނުވާށެވެ! އެމީހާ ކޮންމެ އެއްޗެއް ބުނިނަމަވެސް ވާނީ ކޮން ކަމެއް ހެއްޔެވެ؟ ލަދުގަންނަންވީ އާދައިގެ ދިރިއުޅުމެއް އުޅޭތީ މީހަކު ބުނެފާނެ ބަހަކަށް ނޫނެވެ. ލަދުގަންނަންވީ ލިބޭ އާމްދަނީން ދެކޮޅު ނުޖެހިގެން އެހެން މީހުންގެ ކިބައިން ކަންކަމުގައި އެދޭށެވެ! ދަރަނިވެރިވާށެވެ!\nއެއްވެސް މީހަކު ބުނެފާނެ އެއްޗަކަށް ނުބަލާށެވެ! ތިމާއާއި ކުރިމަތިވާ ޙާލަތާއި އެއްގޮތަށް ދިރިއުޅުމުގެ އެންމެހައިކަންކަން ބަދަލުކުރާށެވެ! ތަނަވަސްކަން ލިބިފައިވީއިރު ދަރިފުޅު ކިޔަވަން ފޮނުވީ އަގުބޮޑު، މަޝްހޫރު ސްކޫލަކަށް ކަމުގައި ވެދާނެއެވެ. އެވަރަށް އާމްދަނީ ނުލިބޭނަމަ ފީދައްކަން ސަލާންޖަހަންވީއެއް ނޫނެވެ. ލިބޭ އާމްދަނީ އިން ފީދެއްކޭވަރުގެ ސްކޫލަކަށް ބަދަލުކުރަންވީއެވެ. ނުވަތަ ސަރުކާރުން ހިލޭ ކިޔަވައިދޭ ސްކޫލަކަށް ބަދަލުކުރަންވީއެވެ.\nކުރިން އުޅުނީ ކާރުިގައި ކަމަށްވެދާނެއެވެ. ކާރެއް ގެންގުޅެވެން ނެތްނަމަ ސައިކަލަކަށް ބަދަލުކޮށްލާށެވެ! ސައިކަލެއް ދުއްވެން ނެތް ނަމަ ބަހުގައި ދަތުރުކުރާށެވެ!\nތަނަވަސްކަމުގައި ދިރިއުޅުނުއިރު ކައި އުޅުނީ އަގު ބޮޑު މީރުތަކެތި ކަމުގައި ވެދާނެއެވެ. ނަމަވެސް އެވަރަށް އާމްދަނީ ނުލިބޭނަމަ އެ ޚަރަދެއް ނުކުރެވޭނެއެވެ. ލިބޭ އާމްދަނީ އާއި އެއްވަރަށް ގޭތެރޭގެ ޚަރަދުތައްވެސް ކުޑަކުރާށެވެ!\nނަމަވެސް ގިނަ މީހުންނަށް މިބަދަލުތަކެއް ނުގެނެވެއެވެ. އާމްދަނީ ލިބުން މަދުވުމުންވެސް ދިރިއުޅެން ބޭނުންވަނީ ގިނައިން އާމްދަނީ ލިބުނުއިރު ދިރިއުޅުނު ފެންވަރުގައެވެ. އެހެންވެއްޖެނަމަ އެއިގެ މާނައަކީ ﷲ ތަޢާލާ ދެއްވެވި ނިޢްމަތަށް ޝުކުރުވެރި ނުވެވެނީއެވެ. ﷲ ތަޢާލާ ތިމާ ތިރިކުރެއްވެވި މިންވަރަށް ޝުކުރުވެރި ނުވެވިގެން ﷲ ތަޢާލާ މިންވަރު ކުރެއްވެވި ވަރަށްވުރެ މަތީގައި ދިރިއުޅެން ބޭނުންވަނީއެވެ. އެއީ ކާކަށް ކުރެވޭނެ ކަމެއް ހެއްޔެވެ؟\nﷲ ތައާލާ ދެއްވަވާ މިންވަރަށްވުރެ ގިނައިން ޚަރަދުކުރަން މީހަކު ބޭނުންވާނަމަ އެއިގެ މާނައަކީ އޭނާއަކީ ކިބުރުވެރި ބޮޑާ މީހެއް ކަމެވެ. އެގޮތަށް އެކަން ކުރަން އުޅޭ ކޮންމެ މީހަކު ދާނީ އިތުރަށް ދެރަވެ ނިކަމެތިވަމުންނެވެ. އިތުރުތަކުލީފްތައް ކުރިމަތިވަމުންނެވެ.\nއެވަރަށް އާމްދަނީ ނުލިބޭނަމަ އެންމެ ފަހުގެ އެންމެ އަގުބޮޑު ފޯނު ގެންގުޅޭކަށް ނުޖެހެއެވެ. ކޮންމެހެން ކުރަން ޖެހޭ ބޭނުންތައް ފުއްދައިލެވޭވަރުގެ ފޯނެއް ގެންގުޅުމުންވެސް ފުދޭނެއެވެ. ގޭގައި އެންމެ އަގު ބޮޑު ފަރުނީޗަރު ބަހައްޓާކަށް ނުޖެހެއެވެ. އާމްދަނީ އެވަރަށް ނުލިބޭނަމަ ކިރިޔާ ފުދޭވަރުގެ ތަކެތި ބެހެއްޓުމުން ފުދޭނެއެވެ. އެންމެ ފަހުގެ ކާރު ދުއްވައި އެންމެ ފަހުގެ ފޯނު ގެންގުޅެ ގޭގައި އެންމެ އަގުބޮޑު ފަރުނީޗަރު ބަހައްޓަން ބޭނުންވަނީ ތިމާއަށް ނުލިބޭ ވަރުގައިވެސް ލިބޭކަން ދެއްކުމަށެވެ. އެއީ ދެއްކުންތެރިކަމެވެ. ދެއްކުންތެރިކަމަކީ އެންމެ ނުބައި އެއް ސިފައެވެ. ދެއްކުންތެރިކަން ހުންނަ މީހުންނަކީ ﷲ ތަޢާލާ ލަޢްނަތް ލައްވަވާ ބައެކެވެ. އެމީހަކަށް ﷲ ތަޢާލާ ލައްނަތް ލެއްވެވުމުން ދެން ލިބޭނީ ކޮން ކުރިއެރުމެއް ހެއްޔެވެ؟ ދާންޖެހޭޜނީ ހައްތާ ފަހަތަށް ނޫން ހެއްޔެވެ؟\nރަނގަޅު އާމްދަނީ ލިބުނުއިރު ކައި އުޅުނީ އަގުބޮޑު ރެސްޓޯރަންޓްތަކުން ކަމަށްވެދާނެއެވެ. ފުރަތަމަ ކަމަކީ އަތުގައި ފައިސާ ހުރިނަމަވެސް އެންމެ އަގުބޮޑު ރެސްޓޯރަންޓްތަކުން ކެއުމަށް ޚަރަދުކުރުމަކީ މުސްލިމުން ކޮށްގެންވާނެ ކަމެއް ނޫނެވެ. ކައި އުޅެންވާނީ މެދުމިނު ތަންތަނުންނެވެ. މަސައްކަތު އުޅޭ ވަގުތުތަކުގައިވެސް އެހެން މީހުން އަގުބޮޑު ރެސްޓޯރަންޓްތަކުން ކާތީ އެފަދަ ތަންތަނުން ކާކަށް ނުޖެހެއެވެ. ކެއުމަށް ޚަރަދުކުރަންވާނީ މެދުމިނަކަށެވެ. އަމުދުން އާމްދަނީ ލިބުން މަދުވެއްޖެ ނަމަ ކާން ޖެހޭނީ ލިބޭ އާމްދަނީއަކުން ފުދިގެން ކެވޭނެ ތަންތަނުންނެވެ.\nއާމްދަނީ ނުލިބޭނަމަ އެއްރަށުން އަނެއް ރަށަށް ދިއުމަށް ފްލައިޓުތަކުން ދަތުރުކުރާކަށް ނުޖެހެއެވެ. ގިނަ ވަގުތު ހޭދަކުރަން ޖެހުނު ނަމަވެސް އަގުހެޔޮކޮށް ދަތުރުކުރެވެން އޮތް ގޮތަކަށް ދަތުރުކުރާށެވެ! ލިބޭ މިންވަރަށް ޝުކުރުވެރިވުމަކީ އެއީއެވެ.\nވީމާ މި ފާހަގަކުރި ކަންކަމަށް ވިސްނާށެވެ! އެއިރެއްގައި ﷲ ތަޢާލާ ދެއްވަވާ މިންވަރަށް ޝުކުރުވެރިވެގެން ދިރިއުޅެން މަސައްކަތްކުރާށެވެ! ލިބޭ މިންވަރަށް ބިނާކޮށްގެން ޚަރަދުކުރާށެވެ! އެ ގޮތުގައި ހިފަހައްޓައިއިގެން ނޫނީ ހަމަޖެހޭ އުފާވެރި ދިރިއުޅުމެއް ނުލިބޭނެއެވެ.\nތިމާގެ ހުރި އުނިކަންކަންކަމާމެދު ބައިވެރިޔާ އާ ސުވާލުކުރާ ނަމަ މައްސަލަތައް ޙައްލުވެ ލިބޭ އުފާވެރިކަން އިންތިހާއަށް ބޮޑުވާނެ!: މުފްތީ މެންކް\nކަމަކަށް ބޭނުންވުމުން އެކަމަކަށް މަގުފަހިކޮށްދެއްވެވުމަށް އެދޭށެވެ! ކާމިޔާބުވާނެ އެވެ! އިން ޝާ ﷲ: މުފްތީ މެންކް\nކާމިޔާބު ދުވަހަކަށް އެދޭނަމަ ﷲ އެންގެވި ގޮތަށް ދުވަސް ފަށައި ޝުކުރުވެރިވުމުން ދުވަސް ނިންމާ!: މުފްތީ މެންކް


Spanish League: Malaga athun balive Barca ah furusathu gehllihjje\nސްޕެނިޝް ލަލީގާ: މަލާގާ އަތުން ބަލިވެ ބާސާ އަށް ފުރުސަތު ގެއްލިއްޖެ\nބާސާ އޮތީ 69 ޕޮއިންޓާއެކު ޕޮއިންޓް ތާވަލުގެ ދެވަނައިގައި\nމެޗުން ބާސާ މޮޅުވިނަމަ ޕޮއިންޓް ތާވަލުގެ އެއްވަނަ ލިބޭނެ\nކ. މާލެ9އޭޕުރިލް 2017 | އާދީއްތަ 13:27 3,691\nބާސާ އަދި މަލާގާ ބައްދަލުކުރި މެޗުގެ ތެރެއިން - ގޯލް.ކޮމް\nސްޕެނިޝް ލަލީގާގައި މަލާގާ އެފްސީ އަތުން ބަލިވެ ބާސެލޯނާއަށް ޕޮއިންޓް ތާވަލުގެ އެއްވަނައަށް އަރަން ލިބުނު ރަނުގެ ފުރުސަތު ގެއްލިއްޖެ އެވެ.\nހޮނިހިރު ދުވަހުގެ ރޭ ކުޅުނު މެޗުން ބާސާ ބަލިވީ މަލާގާއާ ވާދަކޮށް 0-1 ގެ ނަތީޖާއަކުންނެވެ.\nމަލާގާ ދަނޑުގައި ކުޅުނު މި މެޗު ފެށިގެން ރަނގަޅަށް ކުޅެމުންދިޔައީ ބާސާ އިންނެވެ. އެގޮތުން މަލާގާގެ ހާފަށް ބާރުބޮޑުކޮށް ބާސާ އިން ވަނީ އެޓީމުގެ ގޯލަށް ނުރައްކާކޮށްފައެވެ.\nމެޗުގެ ފުރަތަމަ ހާފްގައި ބާސާގެ ލުއިސް ސުއަރޭޒް އަށް ލަނޑު ޖެހުމަށް ހުސް ގިނަ ފުރުސަތުތަކެއް ވަނީ ލިބި ބޭކާރުވެފައެވެ. މަލާގާ އިން މެޗުގެ ލީޑު ނެގީ 32 ވަނަ މިނެޓުގައި ސާންޑްރޯ ރަމިރޭޒް ކަސްޓިލޯ އެވެ. ސާންޑްރޯ އަކީ ބާސާ އަށް ކުރިން ކުޅުނު ކުޅުންތެރިޔެކެވެ.\nމި ލަނޑާއެކު ބާސާ އިން އެޓީމުގެ ކުޅުން ރަނގަޅުކޮށްފައިވާއިރު، އެޓޭކްތައް އިތުރުކުރި އެވެ. އެގޮތުން ނަތީޖާ ހަމަހަމަކުރުމަށް އެޓީމަށް ވަނީ ގިނަ ފުރުސަތުތައް ލިބި ބޭކާރުވެފައެވެ. ފުރަތަމަ ހާފް ނިމުނީ 0-1 ގެ ނަތީޖާއިން ބާސާގެ މައްޗަށް މަލާގާ ކުރީގައި އޮވެގެންނެވެ.\nދެވަނަ ހާފް ފެށިގެންވެސް ބޯޅަ ކޮންޓްރޯލްކޮށްގެން ރަނގަޅށް ކުޅެފައިވަނީ ބާސާ އެވެ. އެހެންނަމަވެސް މަލާގާގެ ވަރުގަދަ ޑިފެންސް ފޫއަޅުވާލުމަށް ބާސާ އަށް ވަނީ ގިނަ ދަތިތަކެއް ކުރިމަތިވެފައެވެ.\nއެގޮތުން މެޗުގެ 60 ވަނަ މިނެޓުގައި ބާސާގެ ނޭމާ އަށް ދެވަނަ ރީނދޫ ކާޑާއެކު ރަތް ކާޑު ދެއްކުމުން އެޓީމުގެ އެޓޭކަށް އުނިކަމެއް ވަނީ އައިސްފައެވެ. އޭގެ ފައިދާ ނަގާ މަލާގާ އިން ވަނީ އެޓީމުގެ އެޓޭކްތައް ވަރުގަދަކޮށްފައެވެ.\nއެގޮތުން ނަތީޖާއެއްގެ ގޮތުން މެޗުގެ އިތުރުވަގުތުގެ ތެރޭގައި ކައުންޓާ އެޓޭކުގައި ބާސާ ކޮޅަށް މަލާގާ އިން ވަނީ ލަނޑު ޖަހާ ލީޑު ފުޅާކޮށްފައެވެ. މި ލަނޑު އެޓީމަށް ކާމިޔާބުކޮށްދިނީ ޖޮނަތަން ރޮޑްރިގޭޒް މެންޑޭޒް އެވެ.\nމި ނަތީޖާއާއެކު ބާސާ އޮތީ ކުޅުނު 31 މެޗުން ލިބުނު 69 ޕޮއިންޓާއެކު ޕޮއިންޓް ތާވަލުގެ ދެވަނައިގަ އެވެ. މެޗުން ބާސާ މޮޅުވި ނަމަ ލަނޑުގެ ތަފާތުން އެޓީމަށް ޕޮއިންޓް ތާވަލުގެ އެއްވަނަ ލިބޭނެއެވެ. ޕޮއިންޓް ތާވަލުގެ އެއްވަނައިގައި އޮތީ 72 ޕޮއިންޓް ހަމަކޮށްގެން ރެއާލް މެޑްރިޑެވެ.\nކޮރޯނާވައިރަސްގެ ސަބަބުން ޝަންހާއީގައި ހުރި ކުންފުނިތައް ފެބްރުއަރީ9ގެ ކުރިން ނުހުޅެވޭނެ\nއެޗްއައިވީ އާއި އެއިޑްސްއަށް ބޭނުންކުރާ ބޭސް ކޮރޯނާ އަށް ފަރުވާކުރަން ބޭނުންކުރަނީ\nއިންޑިޔާގެ ރަށްވެހިކަމުގެ ޤާނޫނާއި ދެކޮޅަށް އެމެރިކާގައި މުޒާހަރާކޮށްފި\nއެއަރޕޯޓުގައި އިތުރު ތަރމަލް ކެމެރާ ހަރުކުރުމުގެ މަސައްކަތް ދަނީ ކުރަމުން: ހެލްތް މިނިސްޓްރީ\nފަސިންޖަރުން އުފުލާ ފްލައިޓެއް އަފްޣާނިސްތާން އަވަށަކަށް ވެއްޓިއްޖެ\nތުރުކީ އަށް އައި ބިންހެލުމުގައި މަރުވި މީހުންގެ ޢަދަދު 39 ށް


Covid Jehigen Maruvaane Kamah Buni Meehaku Rangalhu Vee Thafaathu Beyhakun - Vaguthu\nކާލް އާއި އޭނާގެ ކުޑަ ކުޑަ އާއިލާ\nކޮވިޑް-19 ޖެހިގެން މަރުވާނެ ކަމަށް ބުނެ އައިސީޔޫއަށް ލާފައިވާ އުމުރުން ދުވަސްވީ މީހަކު އިނގިރޭސިވިލާތުގައި ރަނގަޅުވެއްޖެއެވެ.\nއުމުރުން 58 އަހަރުގެ ކާލް ލީދަމްއަށް ކޮވިޑް-19 އަށް ފައްސިވެފައިވާ ކަން އެނގިފައިވަނީ މިމަހުގެ4ވަނަ ދުވަހު ކުއްލި ގޮތަކަށް ބަލިވެގެން ހެދި ޓެސްޓުންނެވެ. އެހެން ކަމުން އޭނާ ވަނީ އަނބިމީހާއާއި ދެކުދިންނާއި ކައިރިން އެކަހެރިވެފައެވެ.\nއޭގެ ދުވަސްކޮޅެއް ފަހުން ބަލީގެ އަލާމާތްތައް ފެނި މި މަހުގެ 10 ވަނަ ދުވަހު އޭނާ ވަނީ ހާލު ދެރަވެގެން ޗެސްޓަރފީލްޑް ރޯޔަލް ހޮސްޕިޓަލަށް ގެންދިޔަ އެވެ. އޭރު ހުން އަހުމާއި ގައިގައި ރިއްސުމާއި ކެއްސުން ފަދަ އަލާމާތްތައް އޭނާގެ ގައިން ފެނުނެވެ.\nއޭގެ އެއް ދުވަސް ފަހުން ޑޮކްޓަރުން ބުނެފައިވަނީ އޭނާގެ ފުރަމޭއަށް ނިއުމޯނިއާ ޖެހިފައިވާ ކަމަށާއި އެކަމުގެ ސަބަބުން އޭނާ މަރުވުމުގެ ފުރުސަތު އޮތް ކަމަށެވެ. އެގޮތަށް ޑޮކްޓަރުން ބުނެފައިވަނީ އޭނާގެ ހާލަތު ކުއްލި ގޮތަކަށް ދަށަށް ގޮސްފައިވާތީ ކަމަށް އާއިލާއިން ވަނީ ބުނެފައެވެ.\nއެގޮތަށް ހާލަތު ދަށްވުމުން އޭނާއަށް ފަހުން ދީފައިވަނީ ހުޅުހުޅުގައި ރިއްސާ ބޭހެއް ކަމަށްވާ "ޓޮކިލިޒުމަބް" އެވެ. ހޮސްޕިޓަލުގައި އޭނާއަށް ފަހުން ފަރުވާ ދީފައިވަނީ އެ ބޭސް ދެވޭ ކަހަލަ މެޝިނަކަށް ގުޅައިގެންނެވެ. އެ މެޝިނުން އޭނާއަށް އޮކްސިޖަންވެސް ވަނީ ދީފައެވެ.\nޑޮކްޓަރުން އޭނާ މަރުވާނެ ކަމަށް ބުނި ދުވަސް ނޫން އޭގެ ދެ ދުވަސް ފަހުން އޭނާ ވަނީ އެޗްޑީޔޫ އަށް ބަދަލުކޮށްފައެވެ. އަދި އޭގެ ފަހުން އޭނާ ވަނީ ބަލި ޖެހިގެން ފަރުވާދޭ ވޯޑަށް ބަދަލު ކޮށްފައެވެ. އޭނާ ބަލިން އެއްކޮށް ރަނގަޅުވެގެން ހޮސްޕިޓަލުން ދޫކޮށްލާފައިވަނީ މި މަހުގެ 16 ވަނަ ދުވަހައެވެ.\nފެބުރުއަރީ 21, 2021 21:12\n58 އަހަރުވީމަ އުމުރުން ދުވަސްވީ މީހެއްކަމަށް ބުނެވޭނެބާ؟؟\nފެބުރުއަރީ 22, 2021 00:37


Magey Haggu minvaru - AO News\nމަގޭ ހައްޤު މިންވަރު\nއިންސާނީ ޙައްޤުތަކުގެ ޢާއްމު ޤަރާރަކީ 10 ޑިސެމްބަރ 1948 ގައި އދ .މަޖިލީހުގެ ޢާއްމު ޖަލް ސާއިން ފާސްކޮށް އިޢުލާނު ކޮށްފައިވާ ޤަރާރެކެވެ. މި ޤަރާރާމެދު ހޭލުންތެރިކަން އިތުރުކުރުމަށް މެމްބަރު ޤަޢުމުތަކަށް އދ. އިން ވަނީ ގޮވާލައިފައެވެ. މިގޮތުން އދ. ގެ މެމްބަރު ޤައުމުތަކަށް މި ޤަރާރާމެދު އެގައުމުތަކުގެ ރައްޔިތުން ހޭލުންތެރި ކުރުމަށް ވަރަށް ބޮޑަށް ބާރު އަޅާފައިވެއެވެ. މިގޮތުން ބަލާއިރު ޔޫކޭގައި 1998 ވަނަ އަހަރު ފާސްކޮށްފައިވަނީ ޤާނޫނުގައި ވާ ގޮތުން ކޮންމެ ރައް ޔިތަކަށް ވެސް އެ މީހެއްގެ ޙައްޤުތަކާ ބެހޭ ގޮތުން ޔޫކޭ ކޯޓުތަކާއި އަމިއްލަ ޖަމުޢިއްޔާތަކާއި ސަރުކާރުގެ އިދާރާތަކުގައި ވާހަކަ ދެއްކިދާނެއެވެ.2009 ވަނަ އަހަރު އިންސާނީ ޙައްޤުތަކުގެ ޢާއްމު ޤަރާރު ދިވެހި ބަހަށް ތަރުޖަމާކުރެވިފައި ވަނީ އެއްވެސް އުނި އިތުރު ކުރުމަކާ ނުލައި އޭގެ އަޞްލާ އެއްގޮތަށެވެ. ނަމަވެސް މި ޤަރާރުގައި ކަނޑައެޅިފައިވާ ޙައްޤުތަކުގެ ތެރެއިން ދިވެހިރާއްޖޭގައި ޢަމަލުކުރަންޖެހޭނީ އިސްލާމްދީނުގެ އަސްލަކާ ޚިލާފުނުވާ ޙައްޤުތަކަށެވެ.\nދުނިޔެ މި ވަނީ ބަވަނަ ވެފައި އެވެ. އަޅުގަނޑުމެން ގެ މި ކުޑަ ކުޑަ ދިވެހިރާއްޖެވެސް މި ވަނީ މި ބަދަލުތަކުގެ ތެރޭގައެވެ. ކޮންމެ ކަމަކީ ވެސް ތަފާތު ކަމެކެވެ. އެހެނީ މީގެ ކުރީގައި އަޅުގަނޑުމެން ނުދެކޭ އަދި އަޅުގަނޑުމެންނަށް ނުފެންނަ އެތަކެއް ކަމެއް، މިއަދު އަޅުގަނޑުމެންނަ ށް ފެނިގެން އެބަދެއެވެ. ހަމައެހެންމެ އަޅުގަނޑުމެން ކުރިން ތަޖުރިބާ ކުރަންނުޖެހޭ އެތަކެއްކަމެއް މިއަދު އަޅުގަނޑުމެން މިވަނީ ތަޖުރިބާ ކުރަންޖެހިފައެވެ. ޤައުމުތަކަށާއި، އަޅުގަނޑުމެން ދިރިއުޅޭ މާޙައުލާއި އަދި ހަމައެއާއެކީގައި، އަޅުގަނޑުމެން ބޭނުންކުރި ތަކެއްޗާއި، ވަސީލަތާއި، ވަރަށްގިނަ ކަންތައްތަކެއް ބަދަލުވެގެން އެބަދެއެވެ. އެކަމަކު މިއަދުވެސް އިންސާނުން އެދެނީ މަސައްކަތް ކުރަމުން ދިޔަ ކަންތައްތަށް ހާސިލްވުމަށެވެ. މިއަދުވެސް އިންސާނުން އެދެނީ ޞުލްޙަވެރިކަމަށެވެ. މިއަދުވެސް ދުނިޔޭގެ އެކިކަންކޮޅުތަކުގައި އިންސާނުން މަސައްކަތް ކުރަނީ އަދި ޖާނާއި މާލުން ޤުރްބާންވަމުންދަނީ، މީގެ އެތަކެއް އަހަރު ނުވަތަ އެތަކެއް ޤަރުނުގެ ކުރިން ވެސް އިންސާނުން ހޯދަން މަސައްކަތްކުރި ކަންތައްތައް ކަމަށްވާ ސުލްޙަ ވެރިކަން ޙާޞިލު ކުރުމަށެވެ. ނުވަތަ ޙައްޤުތައް ލިބިގަތުމަށެވެ. އެއީ، މިނިވަންކަމާއި އަމިއްލަ ޤައުމިއްޔަތުގެ ދިފާޢުގައި، ތިމާގެ ގެދޮރުގެ ދިފާޢުގައި، ތިމާގެ ނަފްސާއި، ތިމާގެ މުދަލާއި، ތިމާގެ ކުދިންނާއި، ތިމާގެ އަނބިދަރިންގެ ޙައްޤުގައި މަސައްކަތް ކުރުމުގައެވެ. ޖާނު ޙިމާޔަތް ކުރުމުގައިއެވެ. ތަނަވަސްކަން ހޯދުމުގައި ހަމަހަމަ ފުރުޞަތަށްޓަކަ އިއެވެ.\nކޮންމެ އިންސާނަކީ ވެސް އެމީހަކަށް ލިބިފައިވާ އެންމެހާ ފުރުސަތުތައް ބޭނުންކޮށްގެން އެމީހެއްގެ ދިރިއުޅުމުގައި ކުރިއެރުން ހާސިލްކުރުމަށް މަސައްކަތް ކުރާނެ ފުރުސަތު ލިބޭނެ ނުވަތަ އެ ފުރުސަތު ތަނަވަސްވެފައިވާ މީހަކަށް ވުމަށް މިވަނީ ބޭނުންވެފައެވެ. މިގޮތުން އިންސާނީ ޙައްޤުތަކަކީ މި އަދު މުޅި ދުނިޔޭގެ އެކި ކަންކޮޅުތަކުގައި އުޅޭ އެންމެ ހާ އިންސާނުން ވެސް އެ ކަމަށް އެދޭ ކަމެކެވެ. އެހެން ނަމަވެސް ހަޤީގަތަކީ މިދެންނެވި އިންސާނީ ޙައްޤުތައް އަދި އެކަމުގެ ފޮނިމީރުކަން އަދިވެސް ގިނަ އިންސާނީ ދަރިފަސްކޮޅުތަކަށް ލިބިފައިނުވާ ކަމެކެވެ. ނަމަވެސް މިއަދުވެސް އިންސާނުން ކެނޑިނޭޅި މަސައްކަތް ކުރަމުން ދަނީ އެބައިމީހުންނަށް ލިބެންޖެހޭ އެންމެހާ އިންސާނީ އެކި އެކި ހައްޤުތަށް ހޯދުމަށްޓަކައެވެ. މިގޮތުން އިންސާނަކަށް ވީތީ ލިބެންޖެހޭ ހައްގުތަކާއި، ދިރިއުޅުމުގެ ހައްޤާއި، މިނިވަންކަމުގެ ޙައްޤާއި، އުނގެނުމު ގެ ހައްޤާއި، މުދަލާއި ބިން މިލްކު ކުރުމުގެ ހައްޤާއި މިފަދަ އެތަކެއް ހައްޤުތަކެއް ހިމެނެއެވެ.\nއިންސާނީ ޙައްޤުތަކަކީ ދުނިޔޭގައި އިންސާނުން އުޅެން ފެށުނީއްސުރެ އެކަން ހޯދުމަށް ކެނޑިނޭޅި މަސައްކަތްކުރާ ކަންކަމެކެވެ. މި ޙައްޤު ތަކުގެ ވާހަކައިން އަޑުއުފުލާ އެއަށް ވަކާލާތުކުރާ މީހުން މިގައުމުގައި މަދެކޭ ނުދެންނެވޭނެއެވެ. ނަމަވެސް މިދެންނެވި އިންސާނީ ހައްގުތަކުގެ މަތިން ހަނދާންނެތިގެން ދަނީއެވެ. އާންމު ފަރުދުންނެވެ. ޖަމާއަތްތަކާއި ސަރުކާރުގެ ބައެއް މުއައްސަސާތައްވެސް މެއެވެ. މީ ހިތާމަ ކުރަންވި ކަންކަމެވެ. ގާނޫނަކުން ލިބިދީފައިވާ ހައްގުތަކެއް އެއްވެސް ސިފައެއްގައި ނިގުޅައިގަނެވުމަކީ މި މުޖުތަމައު މިއަދު ބަލައިގަންނާނެ ކަމެއް ނޫނެވެ. ކޮންމެ މީހަކަށްވެސް އެމީހަކަށް ހައްގު މިންވަރު އިނގޭނެއެވެ.\nހިއުމަން ރައިޓްސް ކޮމިޝަން އޮފް ދަ މޯލްޑިވްސްއިންސާނީ ޙައްޤުތައް\nތަފާތުކުރުމެއްނެތި އެންމެންގެ އިންސާނީ ޙައްޤުތައް ރައްކާތެރިކޮށްދިނުމަކީ ސަރުކާރުގެ ސިޔާސަތެއް: ރައީސް\nއެޗްއާރުސީއެމްގެ އިންޓާންޝިޕަށް ކުރިމަތިލުމަށް ހުޅުވާލައިފި


Agu Heyo Reethi Bicycle Eh Gannan Beynun Nama Dhaanvee Best Buddy Ah - Vaguthu\nއަގުހެޔޮ ރީތި ބައިސްކަލެއް ގަންނަން ބޭނުންނަމަ ދާންވީ ބެސްޓް ބަޑީއަށް\nދަރިފުޅުގެ އުފަންދުވަހަށް އަގުހެޔޮ ރީތި ބައިސްކަލެއް ގަންނަން ބޭނުންހެއްޔެވެ؟ ދަރިފުޅު ސްކޫލަށް ދާން ހެޔޮވަރުގެ ރީތި ބައިސްކަލެއް ބޭނުން ހެއްޔެވެ؟ ސްޓަންޓް ޖައްސަން ބެސްޓް ބައިސްކަލެއް ހޯދަން ބޭނުންހެއްޔެވެ؟ އެހެންކަމަށްވާނަމަ ހދ.ކުޅުދުއްފުށީގައި ހުންނަ ބެސްޓް ބަޑީ ޝޯރޫމަށް ދާށެވެ.\nއަތޮޅު ތެރޭގެ ގިނަ ރަށްރަށުގައި އެއްގަމު އުޅަނދުގެ ގޮތުގައި ގިނަ މީހުން މިހާރުވެސް ބޭނުންކުރަނީ ބައިސްކަލެެވެ. އަދި ޚާއްޞަކޮށް ސްކޫލަށްދާ އުމުރުފުރާއިގެ ކުދިން ސްކޫލަށް ދާން ބޭނުންކުރަނީ ބައިސްކަލެވެ.\nއެހެންނަމަވެސް ގަންނަން ބޭނުންވާ ޑިޒައިންތަކުގެ ރީތި ބައިސްކަލް ރާއްޖޭގެ މާކެޓުން ހެޔޮއަގުގައި ގިނަ ފަހަރަށް އޮންނަނީ ނުލިބިފައެވެ. އަދި ޚާއްޞަކޮށް ކުޑަކުދިންގެ ބައިސްކަލް އަގުތައް ހުންނަނީ އަތްފޯރާވަރަށްވުރެ އަގުބޮޑުކޮށެވެ. އެހެންނަމަވެސް މިހާރު އެކަމާ ހާސްވާކަށް ނުޖެހޭނެއެވެ. ތަފާތު ޑިޒައިންތަކުގެ އެކި އުމުރުފުރާގެ ދެ ޖިންސްގެ ކުދިންނަށް ބޭނުންވާ ތަފާތު ކުލަކުލައިގެ ބައިސްކަލް އަތްފޯރާފަށުގައި "ބެސްޓް ބަޑީ" އިން ލިބެންހުންނާނެއެވެ. ތުއްތު ކުދިންގެ ޓްރައިސިކަލްއާއި، ޓީން އޭޖް ކުދިން އެންމެ ގަޔާވާ މައުންޓެއިން ބައިސްކަލާއި، ސްޓަންޓް ޖައްސަން މަރުދޭ ކުދިންނަށް ބޭނުންވާ ސްޓަންޓް ބައިސްކަލް ހީވެސް ނުކުރާހާ ހެޔޮ އަގުގައި ބެސްޓް ބަޑީ ޝޯރޫމުން ލިބެން އެބަހުއްޓެވެ.\nއަދި މީގެ އިތުރުން ސްކޫލަށްދާ އުމުރު ފުރައިގެ އަންހެން ކުދިން ގަޔާވާ ކުލަ ކުލައިގެ ސިޓީ ބައިސްކަލާއި، ދަރިފުޅު ފަހަތު ޝީޓްކޮށްގެން ދުއްވާލަން ފައްކާ ބައިސްކަލްް އަތްފޯރާފަށުގައި ބެސްޓް ބަޑީ ޝޫރުމުން ލިބެން ހުރެއެވެ. އަދި މިވަރުން ނިމުނީއެއް ނޫނެއެވެ. އިސްރަށްވެހިންނަށް ޚާއްޞަ3ފުރޮޅުލީ ބައިސްކަލްވެސް ބެސްޓް ބަޑީގައި އެބަހުއްޓެވެ.\nބެސްޓްބަޑީ ޝޯރޫމު ހުންނަނީ ކުޅުދުއްފުށީގައި ކަމުގައިވިޔަސް ރާއްޖޭގެ ކޮންމެ ހިސާބެއްގައި ހުންނަ ކަސްޓަމަރަކަށްވެސް ބައިސްކަލް ގަނެވޭނެ އިންތިޒާމު ބެސްޓް ބަޑީއިން ހަމަޖައްސައިދެއެވެ. މިގޮތުން ހއ.ހދ.ށ އަތޮޅުގެ ރަށްރަށަށް ފެރީ ނިޒާމުގެ ތެރެއިން ފުރީ ޑެލިވަރީކޮށްދިނުމުގެ އިންތިޒާމު ހަމަޖައްސައިދޭއިރު، އެނޫން އަތޮޅުތަކުގެ ކަސްޓަމަރުން ބައިސްކަލް ބައްލަވައިގަތުމުން މާލެއާއި ހަމައަށް ފުރީ ޑެލިވަރީ ކުރުމުގެ އިންތިޒާމު ބެސްޓް ބަޑީއިން ހަމަޖައްސައިދެއެވެ.\nމިގޮތުން ބެސްޓް ބަޑީއިން ބައިސްކަލެއް ބައްލަވައިގަަންނަން ބޭނުންނަމަ 9907010 ، 7874657 ނުވަތަ 9641420 އާއި ގުޅުއްވުމުން އެކަން ހަމަޖެހިގެންދާނެއެވެ. އަދި ބެސްޓް ބަޑީގެ ފޭސްބުކު ޕޭޖުންނާއި ، ބެސްޓް ބަޑީގެ ވެބްސައިޓުން ބެސްޓް ބަޑީއިން ލިބެންހުންނަ ޕްރޮޑަކްޓްތަކުގެ މަޢުލޫމާތު ލިބެން ހުންނާނެއެވެ.\nބެސްޓް ބަޑީ ވެބްސައިޓް: www.bestbuddy.mv\nޖޫން 26, 2018 14:49\nވަރަށް ބޭނުން، އެކަމު ބައިސްކަލެއް ގަންނަން ނޭ ބުނާ އިރަށް ކުޅުދުއްފުއްޓަށް ދެވޭތަ؟؟\nޖޫން 26, 2018 18:34\nއެޔޮތާނުން ބުނެފަ ކޮންމެ ރަށަކަށްވެސް ގެންގޮސްދެމޭ\nޖޫން 26, 2018 17:44\nބުރޯ އާރޓިކަލް ކިޔާލާފަ ކޮމެންޓް ކޮށޮލި ނަމަދޯ. މާލެއަށް ފުރީކޮށް ޑެލިވަރީ ކޮށްދޭނެކަމަށް ބުނެފަ އެބައޮތް. އެހެންވީމާ ކުޅުދުއްފުއްޓަށް ދާކަށް ނުޖެހޭނެ ދޯ.\nޖޫން 27, 2018 03:54\nއަހަރެން މީ ތިތަނުން ބަިސްކަލް ގަތް މީހެއް ގދ.އަތޮޅު ރަށަކަށް ނިސަބަތްވާ މީހެއް ގުޅައިގެން ޓުރާންސްފާރ ކުރުމުން މާލެއާއި ހަމައަށް ފޮނުވި ވަރަށް ބރާބަރަށް ހުރިހާކަމެއްވެސް ދިޔައީ ވަރަށް ސަޅި\nޖޫން 27, 2018 09:20\nއަގުތަށް ޖަހާލިނަމަ ވަރަށް ފުރިހަމަވީސް\nޖޫން 27, 2018 13:21\nއެފް ބީ ޕޭޖުން އަގުތައް ބަލާލަމާ


Ithihaadhuge running mate Faisal Naseemah Kandoodhoo in hoonu maruhabaaeh! - vNews.mv\nކަނޑޫދޫ ފަޅުތެރޭގައި ރިސޯޓެއް ތަރައްގީކުރާނަން: ފައިސަލް\nއާމިނަތު އަމީނާ (އަނާ) 10 September 2018, 10:29\nއިއްތިހާދުގެ ރަނިންމޭޓް ފައިސަލް ނަސީމް ތ. އަތޮޅަށް ކުރައްވަމުން ގެންދަވާ ދަތުރުފުޅުގައި، މިއަދު ހެނދުނު ތ. ކަނޑޫދޫއަށް ވަޑައިގަތުމުން އެރަށުން ހޫނުމަރުހަބާއެއް ދަންނަވައިފި އެވެ.\nފައިސަލް ނަސީމް މިއަދު ހެނދުނު ކަނޑޫދޫއަށް ވަޑައިގަތުމުން އެރަށުގެ ގިނަ އަދަދެއްގެ ރައްޔިތުންވަނީ ބަނދަރު ސަރަހައްދަށް އެއްވެ މަރުހަބާ ދަންނަވާފައެވެ.\nތ. ކަނޑޫދޫއަށް ވަޑައިގެން އެރަށުގެ ރައްޔިތުންނާއި ބައްދަލުކުރައްވައި ފައިސަލް ވިދާޅުވީ އިއްތިހާދުގެ ސަރުކާރު ހިންގާނީ ރައްޔިތުން އެންމެ ބޭނުންވާގޮތަށް ކަމަށެވެ.\nފައިސަލް ވިދާޅުވީ ދިވެހިރައްޔިތުން އިއްތިހާދަށް މަރުހަބާ ކިޔަނީ ވަރަށްލޯތްބާއި އަޅާލުމާއި އެކު ކަމަށާއި، އޭގެ ބަދަލުގައި އިއްތިހާދުގެ ވެރިކަމުގައި ރައްޔިތުންނަށް އޭގެ ހެޔޮބަދަލު ދޭނެކަމުގެ ޔަޤީންކަންދޭ ކަމަށެވެ.\nފައިސަލް ވިދާޅުވީ އިއްތިހާދުގެ ކެންޑިޑޭޓް އިބްރާހިމް މުހައްމަދު ސޯލިހަކީ މަޖިލީހުގައިވެސް މިހާތަނަށް ރައްޔިތުންގެ ހައްގުގައި ކެތްތެރިކަމާއި ހިކުމަތްތެރި ކަމާއިއެކު މަސައްކަތް ކުރެއްވި ބޭފުޅެއްކަމަށެވެ. އަދި ހަމަ އެހެންމެ ކިނބިދޫ ދާއިރާގެ މެންބަރު އަބުދުﷲ ރިޔާޒުވެސް މިއަދު ހުރީ ދާއިރާގެ ރައްޔިތުންގެ ހައްގުގައި ވަކާލާތު ނުކުރެވޭ ހާލުގައި މި އަނިޔާވެރިކަމުގެ ޝިކާރައަކަށްވެފައި ކަމަށެވެ.\nފައިސަލް ވިދާޅުވީ ޤައުމެއް ކުރިއަރައިދާނީ ޖަޒީރާވަންތަ ރައްތަކުގައި ފަޙުރުވެރިކަމާއެކު ދިރިއުޅެވި އިޤްތިސޯދީގޮތުން ރައްޔިތުން ފުދުންތެރި ބަޔަކަށްވެގެންކަމަށެވެ. އެހެންކަމުން ދުޅަހެޔޮ ސިއްހަތެއް ރައްޔިތުން ތިބުމަށް ބޭނުންވާ ހުރިހާ އަސާސީ ޚިދުމަތްތަކާއި، އެނޫންވެސް ގޮތްގޮތުން ރައްޔިތުން އާއްމުދަނީ ހޯދަންކުރާ މަސައްކަތަށް ސަރުކާރުން ހަމަ އަގު ހޯދަދިނުމަށް މަސަައްކަތްކުރާނެކަމަށެވެ. އެގޮތުން ދަނޑުވެރިކަން ކުރުމަށް ރާއްޖެ އެތެރޭކުރާ ސާމާނުން ޑިއުޓީ މާފުކޮށްދޭނެކަަމަށްވެސް ފައިސަލް ވިދާޅުވި އެވެ.\nތި ޖަލުގެ އޮޑިޓަކީވެސް ކުޅެން އުޅޭ ކުޅިގަނޑެއް އެންމެންނަކު ތިބޭނީޔަކީ 24 ސައުވީސްގަޑިއިރު ނިދާފަ ނޫންކަން ގަބޫލް ކުރޭ


ކޮންމެ ނުބައި ކަމެއް ކުރަން ބޭނުންވުމުން އެކަމަކަށް ތާއީދު ކުރާނެ ބައަކު ހޯދާނެ!\nއެމެރިކާއިން އިރާޤް ހިފަން ބޭނުންވުމުން ވެސް އެ ޤައުމުގެ ރައްޔިތުންގެ ތެރެއިން ބައެއްގެ ތާއީދު ހޯދިއެވެ. ސައުދިޢަރަބިޔާ އިސްލާމް ދީނާއި ދުރަށް ޖައްސުވަން ކުރާ މަސައްކަތުގައި މިހާރުވަނީ ސައުދީ ސަރުކާރުގެ ތާއީދު ހޯދައިފައެވެ. ޙައްޤުބަސް ވިދާޅުވާ އެތައް ހާސް ޢިލްމުވެރިންނަށް ވަނީ ފަތުވާ ދިނުން މަނާކޮށްފައެވެ. އެތައް ބައިވަރު ޢިލްމުވެރިން ވަނީ ޖަލުތަކުގައި ބަންދުކޮށްފައެވެ.\nމިއަހަރުގެ ޢަރަފާތު ދުވަހުގެ ޚުޠުބާ އިން އެކަނިވެސް މިކަން ވަރަށް ރަނގަޅަށް އެނގިގެންދާނެއެވެ. ދުނިޔޭގެ ކަންކޮޅުތަކުގައި މުސްލިމުންނަށް ކުރިމަތިވެފައިވާ ދަތިތަކާއި އިސްލާމް ދީނަށް ކުރިމަތިވަމުން އަންނަ ގޮންޖެހުނަތަކަށް ޚިޠުބާގައި ސަމާލުކަން ދެވުނު މިންވަރު ޚުޠުބާ އަޑުއެހި މީހުންނަށް އެނގިގެންދާނެއެވެ.\nރާއްޖެއަކީ ސައްތައިން ސައްތަ މުސްލިމް ޤައުމެއްގެ ގޮތުގައި އޮތް އޮތުން ނައްތައިލުމަށް ކުރަމުން ގެންދާ މަސައްކަތްތަކާއި ޤާނޫނު އަސާސީގެ 10 ވަނަ މާއްދާ އުވާލުމަށް ކުރެވެމުންދާ މަސައްކަތްތައް މިހާރު ކުރިއަށް އެގެންދަނީ ފައުޅުކަން ބޮޑު ގޮތެއްގައެވެ.\nފަހުޒަމާނުގެ ދުވަސްތައް ގުނެމުންދާއިރު ކޮންމެ ޤައުމެއްގައިވެސް ޝައިޠާނާގެ ބައިވެރިން ތިބޭނެކަން ޤަބޫލުކުރަންޖެހޭނެއެވެ. ޝައިޠާނާގެ ބައިވެރިން ތިބުމަކީ ﷲ އަށް ފުރިހަމައަށް އީމާންވެގެން ތިބި މީހުން އަމާންދޭން ޖެހެންވީ ސަބަބެއް ނޫނެވެ. މުސްލިމުންނަށް އޮތީ ޝައިޠާނާގެ ބައިވެރިން ގިނަވާވަރަކަށް ﷲ ތަޢާލާގެ ދީން މަތިވެރިކުރަން ކުރާ މަސައްކަތް އިތުރުކުރުމެވެ. ވަރުގަދަކުރުމެވެ.\nއަންހެނުން އެމީހުންގެ ގެދޮރުގައި، ކައިވެނި ހެޔޮވާ މީހުންގެ ކުރިމަތީގައި އުޅޭއިރު ނިވާކުރަން ނުޖެހޭ ތަންތަން މިހާރު މިވަނީ މަގުމަތީގައި އުޅޭއިރު ނިވާކުރަން ނުޖެހޭ ކަމަށް ހަދައިފައެވެ. ދީނީ ބައެއް ޢިލްމުވެރިން ވަރަށް ހަނިދާއިރާއަކުން އަންހެނުންނަށް ފަނޑިޔާރުކަން ކުރުމުގެ ހުއްދަ ދެއްވުމުން މިއަދު މިވަނީ ހުއްދައަކީ ޢާންމުކޮށް ދެއްވާފައިވާ ހުއްދައަކަށް ހަދައިފައެވެ. އެކަމުގައި އެންމެ އިސްކޮށް ވަކާލާތުކުރަނީވެސް އައުރަ ނިވާކުރަން އަންގަވާފައި ހުރި ކީރިތި ޤްރުއާނުގެ އާޔަތްތްކަށް ފައުޅުގައި ދެކޮޅު ހަދާ މީހުންކަމަށް ވުމުން މިވާ ގޮތް އެންމެންނަށް ވެސް ވިސްނެއެވެ.\nސައުދީގައި އަދިވެސް އަންހެނުންނަށް ފަނޑިޔާރުކަން ކުރަން ހުއްދަ ދީފައިވަނީ މަދަނީ މައްސަލަތަކުގަ އާއި ޢާއިލީ މައްސަލަތަކުގައެވެ. ކާފަރުންގެ ނުފޫޒުގައި އެކަން ދާދި އަވަހަށް ސައުދީގައި ބަދަލުކުރުވުމަކީ ﷲ ތަޢާލާގެ ޙުކުމްފުޅު ބަދަލުކުރެވޭނެ ކަމެއް ނޫނެވެ. ދުނިޔޭގެ އެއްވެސް ޤައުމަކުން ޢަމަލުނުކުރި ނަމަވެސް ﷲ ތަޢާލާގެ ޙުކުމްފުޅު ހަމަ އެގޮތުގައި ދެމިއޮންނާނެއެވެ.\nﷲ ތަޢާލާ ވަނީ އިސްލާމް ދީން ފުރިހަމަކުރައްވަވައި ނިންމަވައިފައެވެ. އުނި އިތުރު ގެނައުމަކީ ކުރެވޭނެ ކަމެއް ނޫނެވެ.


League Cup Ge Final Ah Chelsea Faseyha Kamaeku Dhathuru Koffi - Vaguthu\nލީގު ކަޕުގެ ފައިނަލަށް ޗެލްސީ ފަސޭހަކަމާއެކު ދަތުރުކޮށްފި\nލަނޑު ޖެހުމަށްފަހު ރުޑިގާ އަދި ލުކާކޫ\nދެ ލެގުންވެސް ޓޮޓެންހަމް ހޮޓްސްޕާސް ބަލިކޮށް އިނގިރޭސި ލީގު ކަޕުގެ ފައިނަލަށް ފަސޭހަކަމާއެކު ޗެލްސީ ދަތުރުކޮށްފި އެވެ.\nޗެލްސީން ފުރަތަމަ ލެގު ކާމިޔާބުކޮށްފައި ވަނީ އަމިއްލަ ދަނޑުގައި 2-0 ގެ ނަތީޖާއަކުންނެވެ. ރޭ ކުޅުނު ދެވަނަ ލެގު ޗެލްސީ ކާމިޔާބުކުރީ 1-0 އިންނެވެ. އެހެންކަމުން ޗެލްސީ ފައިނަލަށް ދިޔައީ 3-0 ގެ އެގްރިގޭޓުންނެވެ.\nއިނގިރޭސި ލީގު ކަޕުގެ ފައިނަލުގައި ޗެލްސީ ބައްދަލުކުރަން ޖެހޭނީ ލިވަޕޫލް އަދި އާސެނަލް ބައްދަލުކުރާ މެޗުން މޮޅުވާ ޓީމަކާއެވެ. މި މެޗު ކުޅޭނީ މިރޭ އެވެ. މުބާރާތުގެ ފައިނަލް މެޗު ކުޅޭނީ މިމަހުގެ 27 ވަނަ ދުވަހުގައެވެ.\nމެޗުގައި ޗެލްސީގެ ހަމައެކަނި ލަނޑު 18 ވަނަ މިނެޓުގައި ކާމިޔާބުކޮށްދިނީ އެންޓޯނިއޯ ރުޑިގާއެވެ. މިއީ ކޯނަރަކުން އޭނާ ޖެހި ލަނޑެކެވެ. މި މެޗުގައި ވީޑިއޯ އެސިސްޓަންޓް ރެފްރީ (ވީއޭއާރު) ގެ ސަބަބުން ޓޮޓެންހަމް އަށް ރަނގަޅު ގިނަ ފުރުސަތުތަކެއް ގެއްލިގެންދިޔަ އެވެ.\nމީގެއިތުރުން ޗެލްސީގެ ފޯވާޑް ރޮމެލޫ ލުކާކޫ އަށް ވެސް ލަނޑުޖަހާނެ ރަނގަޅު ފުރުސަތުތަކެއް ލިބުނުކަން ފާހަގަކޮށްލެވެއެވެ. މިއީ ޓުޗެލްގެ މޭސްތިރިކަމުގެ ދަށުން އެ ޓީމު ކުޅޭނެ ހަތަރުވަނަ ފައިނަަލް މެޗެވެ.\nޗެލްސީގެ ތާރީހުގައި މިހާތަނަށް އެ ޓީމު ވަނީ ފަސް ފަހަރެއްގެ މަތިން އިނގިރޭސި ލީގު ކަޕު އުފުލާލާފައެވެ. އެންމެފަހުން އެ ޓީމު މި ތަށި އުފުލާލާފަައިވަނީ 2015 ވަނަ އަހަރުގައެވެ.\nޖެނުއަރީ 13, 2022 11:41


School thakaa Cafe thah ithuru hafthaa akah bandhu\nސުކޫލުތަކާއި ކެފޭތައް އިތުރު ހަފްތާއަކަށް ބަންދު\nސުކޫލު ދަރިވަރެއްގެ ހުން ހުރިތޯ ބަލަނީ: ސުކޫލުތައް އިތުރު ހަފްތާއަކަށް ވަނީ ބަންދުކޮށްފައި --\nކޮވިޑް-19 އިން ރައްކާތެރިވުމުގެ ގޮތުން އެޅި ފިޔަވަޅުތަކުގެ ތެރޭގައި ހިމެނޭ ސުކޫލުތައް ބަންދު ކުރުމާއި ކެފޭތަކުން ހިދުމަތް ދިނުން މަނާކުރި އެންގުން އިތުރު ހަފްތާއަކަށް ދަންމާލައިފި އެވެ.\nމި މަހުގެ 11 ވަނަ ދުވަހު އެޅި ފިޔަވަޅުތަކަށް މިދިޔަ ބުދަ ދުވަހު ވަނީ ތަންފީޒު ކުރަން ފަށާފައެވެ. އެ ފިޔަވަޅުތައް އެޅީ ހަފްތާއެއްގެ މުއްދަތަށެވެ. މިދިޔަ ބުދަ ދުވަހު އަމަލު ކުރަން ފެށި އެންގުމުގައި ބުނެފައިވަނީ ސުކޫލުތައް ބަންދުކޮށް އޮންލައިންކޮށް ކިޔަވައިދޭން އަންގާ ކަމަށެވެ. އަދި ކެފޭތަކާއި ހޮޓާ ރެސްޓޯރަންޓްތަކުގައި ކެއިން ބުއިމުގެ ހިދުމަތް ދިނުމަށް މަނާކޮށްފައެވެ. ނަމަވެސް މެންދަމު 12 ޖަހަންދެން ޑެލިވަރީގެ ހިދުމަތް ދެވެއެވެ.\nއެޗްޕީއޭ ކޮރޯނާ ވައިރަސް ކޮވިޑް-19 + ކެފޭ ރެސްޓޯރެންޓް


އިމާމު ނަވަވީގެ ސާޅީސް ޙަދީސް 18 – DhiSalafiyyah\nއިމާމު ނަވަވީގެ ސާޅީސް ޙަދީސް 18\n20/10/2017 ޙަދީޘާއި އޭގެ ޢިލްމުތައް, ޙަދީޘްގެ ޝަރަޙައަލްއަޚް މުޙައްމަދު މަޢޫން ޝަރީފް\nއަބޫހުރައިރާ رضي الله عنه ގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. ރަސޫލުﷲ صلى الله عليه وسلم ޙަދީޘްކުރެއްވިއެވެ.\n“އިރުއަރާ ކޮންމެ ދުވަހަކު މީހެއްގެ ކޮންމެ ހުޅަކަށް ޞަދަޤާތެއްވެއެވެ. ދެމީހެއްގެ ދެމެދު ޞުލްޙަކުރުމަކީ ޞަދަޤާތެކެވެ. މީހަކު ސަވާރީއަށް އެރުމަށް އެހީތެރިވެދިނުމުގެ ގޮތުން ސަވާރީގެ މައްޗަށް އަރުވައިދީ ނުވަތަ އޭނާގެ ކޮއްތު ސަވާރީގެ މައްޗަށް އަރުވައިދިނުމަކީ ޞަދަޤާތެކެވެ. އަދި ހެޔޮ ބަހަކީ ޞަދަޤާތެކެވެ. އަދި ނަމާދަށް ހިނގާފައި ދިޔުމަށްޓަކައި އަޅާ ކޮންމެ ފިޔަވަޅަކީ ޞަދަޤާތެކެވެ. އަދި މަގުމަތީގައި މީހުންނަށް އުނދަގޫވާނެހެން ހުންނަ ތަކެތި އެއްފަރާތްކުރުމަކީ ޞަދަޤާތެކެވެ.”\nعَنْ النَّوَّاسِ بْنِ سَمْعَانَ رضي الله عنهما عَنْ النَّبِيِّ صلى الله عليه وسلم قَالَ: ((الْبِرُّ حُسْنُ الْخُلُقِ، وَالْإِثْمُ مَا حَاكَ فِي صَدْرِك، وَكَرِهْت أَنْ يَطَّلِعَ عَلَيْهِ النَّاسُ)) [رَوَاهُ مُسْلِمٌ]\nوَعَنْ وَابِصَةَ بْنِ مَعْبَدٍ رضي الله عنه قَالَ: أَتَيْت رَسُولَ اللَّهِ صلى الله عليه وسلم،\nفَقَالَ: ((جِئْتَ تَسْأَلُ عَنْ الْبِرِّ؟))\nفقَالَ: ((استفت قلبك، الْبِرُّ مَا اطْمَأَنَّتْ إلَيْهِ النَّفْسُ، وَاطْمَأَنَّ إلَيْهِ الْقَلْبُ، وَالْإِثْمُ مَا حَاكَ فِي النَّفْسِ وَتَرَدَّدَ فِي الصَّدْرِ، وَإِنْ أَفْتَاك النَّاسُ وَأَفْتَوْك))\n[حَدِيثٌ حَسَنٌ، رويْنَاهُ في مُسْنَدَي الْإِمَامَيْنِ أَحْمَدَ بْنِ حَنْبَلٍ، وَالدَّارِمِيّ بِإِسْنَادٍ حَسَنٍ]\nއަންނައްވާސް ބިން ސަމްޢާން رضي الله عنهما ގެ އަރިހުން ރިވާވެގެންވެއެވެ. ނަބިއްޔާ صلى الله عليه وسلم ހަދީޘްކުރެއްވިއެވެ.\n”ހެޔޮކަމަކީ ޚުލްޤު ރިވެތިވުމެވެ. އަދި ނުބައިކަމަކީ ނަފުސު އެކަމާ ދެކޮޅުހަދާ އަދި އެހެންމީހުންނަށް އެނގެން، ތިބާ ނޭދޭ ކަންކަމެވެ.”\nވާބިޞަތު ބިން މަޢްބަދު رضي الله عنه ގެ ކިބައިން ރިވާވެގެންވެއެވެ. އެކަލޭގެފާނު ވިދާޅުވިއެވެ. ތިމަންނަކަލޭގެފާނު ރަސޫލުﷲ صلى الله عليه وسلم ގެ އަރިހަށް އައީމެވެ. އެހިނދު އެކަލޭގެފާނު އެއްސެވިއެވެ. ކަލޭގެފާނު ތިޔަވަޑައިގަތީ ހެޔޮކަންތަކާ ބެހޭގޮތުން ސުވާލުކުރައްވަން ހެއްޔެވެ؟”\nތިމަންކަލޭގެފާނު ދެންނެވީމެވެ. “އާދޭހެވެ.”\nއެހިނދު ޙަދީޘްކުރެއްވިއެވެ. ”ތިބާ ތިކަމާމެދު ތިބާގެ ހިތާއި ސުވާލުކުރައްވާށެވެ. އެހެނީ ހެޔޮކަމަކީ އެކަމަކަށް ނަފުސު ރުހި، އެކަންތަކުގެ މައްޗަށް ހިތްހަމަޖެހޭކަންތަކެވެ. އަދި ނުބައިކަމަކީ އެކަމުގެ މައްޗަށް ނަފުސު ނުރުހި، ހިތް ނުތަނަވަސްވެގެންދާ ކަންކަމެވެ. އެއީ މީސްތަކުން ތިބާއަށް ކޮންމެ ގޮތަކަށް ފަތުވާ ދިންކަމުގައިވިޔަސްމެއެވެ.”\nعَنْ أَبِي نَجِيحٍ الْعِرْبَاضِ بْنِ سَارِيَةَ رضي الله عنه قَالَ: وَعَظَنَا رَسُولُ اللَّهِ صلى الله عليه وسلم مَوْعِظَةً وَجِلَتْ مِنْهَا الْقُلُوبُ، وَذَرَفَتْ مِنْهَا الْعُيُونُ، فَقُلْنَا: يَا رَسُولَ اللَّهِ! كَأَنَّهَا مَوْعِظَةُ مُوَدِّعٍ فَأَوْصِنَا،\nقَالَ: ((أُوصِيكُمْ بِتَقْوَى اللَّهِ، وَالسَّمْعِ وَالطَّاعَةِ وَإِنْ تَأَمَّرَ عَلَيْكُمْ عَبْدٌ، فَإِنَّهُ مَنْ يَعِشْ مِنْكُمْ فَسَيَرَى اخْتِلَافًا كَثِيرًا، فَعَلَيْكُمْ بِسُنَّتِي وَسُنَّةِ الْخُلَفَاءِ الرَّاشِدِينَ الْمَهْدِيينَ، عَضُّوا عَلَيْهَا بِالنَّوَاجِذِ، وَإِيَّاكُمْ وَمُحْدَثَاتِ الْأُمُورِ؛ فَإِنَّ كُلَّ بِدْعَةٍ ضَلَالَةٌ))\n[رَوَاهُ أَبُو دَاوُدَ، وَاَلتِّرْمِذِيُّ وَقَالَ: حَدِيثٌ حَسَنٌ صَحِيحٌ]\nއަބޫ ނަޖީޙް، އިރުބާޟު ބުނު ސާރިޔަތު رضي الله عنه ގެ އަރިހުން ރިވާވެގެންވެއެވެ. ރަސޫލުﷲ صلى الله عليه وسلم ތިމަންބޭކަލުންނަށް ވަރަށް އަސަރުގަދަ ބަލާޣާތްތެރި ޚުތުބާއެއްދެއްވިއެވެ. އޭގެ ސަބަބުން ހިތްތައް މަޑުމޮޅިވެ، ލޯތަކުން ކަރުނަ އޮހޮރިގެން ދިޔައެވެ. ފަހެ، ތިމަންބޭކަލުން ދެންނެވީމުއެވެ. މިއީ އަޅުގަނޑުމެންނާއި ވަކިވެވަޑައިގެން އަލްވަދާޢު ވިދާޅުވުމުގެ ޚުތުބާއެއްކަމުގައި ހީވެއެވެ. ފަހެ، އަޅުގަނޑުމެންނަށް ވަޞިއްޔަތެއް ކޮށްދެއްވާށެވެ.\nއެކަލޭގެފާނު ޙަދީޘްކުރެއްވިއެވެ. “ތިޔަބައިމީހުން ﷲ އަށް ތަޤްވާވެރިވުމަށާއި، ތިޔަބައިމީހުންގެ މައްޗަށް އަޅަކު ވެރިކުރެވުނުކަމުގައިވިޔަސް (އޭނާގެ ބަސް) އަޑުއަހައި ކިޔަމަންވުމަށް ތިމަންކަލޭގެފާނު ތިޔަބައިމީހުންނަށް ވަޞިއްޔަތްކުރައްވަމުއެވެ. އަދި ހަމަކަށަވަރުން ތިޔަބައިމީހުންކުރެ ގިނަދުވަހު ދިރިހުރެއްޖެމީހަކު ގިނަގުނަވެގެންވާ ދެބަސްވުންތައް ދެކޭހުއްޓެވެ. ފަހެ (ޚާއްސަކޮށް އެފަދަ ވަގުތުގައި) ތިމަންކަލޭގެފާނުގެ ސުންނަތާއި ތެދުމަގުލިބިވަޑައިގެންތިއްބެވި ޚަލީފާއިންގެ ސުންނަތުގައި ތިޔަބައިމީހުން ހިފާށެވެ. ތިޔަބައިމީހުންގެ ކޮލުދަތްތަކުން އޭގައި ގަދައަށް ހިފަހައްޓާހުށިކަމެވެ. (އެބަހީ: ނަބަވީ ސުންނަތާއި ތެދުމަގުލިބިވަޑައިގެންތިއްބެވި ޚަލީފާއިންގެ ސުންނަތުގައި ގަދައަށް ހިފަހައްޓާށެވެ.) އަދި ދީނުގެ ނަމުގައި އަލަށް އުފެދޭ ކަންކަމާއިމެދު ތިޔަބައިމީހުން ރައްކާތެރިވެ ތިބޭހުށިކަމެވެ. ފަހެ ހަމަކަށަވަރުން ކޮންމެ ބިދުޢައަކީ މަގުފުރެދުމެކެވެ.”


Special Olypics Maldives ge “Aquatic” Harakaaiy Fashaifi | Atoll News\nޝާއިޢުކުރީ: ޢާއިޝް މެއި 14, 2022, 22:28\nސްޕެޝަލް އޮލިމްޕިކްސް މޯލްޑިވްސްގެ މޫދުގެ ޙަރަކާތްތަށް ފެށުމުގެގޮތުން “އަކުއާޓިކް” ގެ ނަމުގައި ޙަރަކާތެއް ފަށައިފިއެވެ.\nމި ޙަރަކާތަކީ ނަފްސާނީ ނުކުޅެދުންތެރިކަން ހުންނަ ފަރާތްތަކަށް ޚާއްޞަކޮށްގެން ފަތަން ދަސްކޮށްދިނުމުގެ އިތުރުން މޫދުގެ ކުޅިވަރުތައް ތަޢާރަފު ކުރުމާއި މޫދުން އެކުދިންނަށް ލިބިދޭ އެކިއެކި ތެރަޕީތައް ދިނުމަށް ކުރިއަށް ގެންދާ ޙަރަކާތްތަކެއްގެ ފެށުމެކެވެ.\nމިއަދު އާޓިފިޝަލް ބީޗުގައި ބޭއްވި މި ޙަފްލާގެ ޝަރަފްވެރި މެހެެމާނަކީ މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުޓީ އެމްޕަވަރމަންޓް އަޙްމަދު މަޙްލޫފު އެވެ.\nބައިވެރިންނާ މުޚާޠަބު ކުރައްވަމުން މަޙްލޫފު ވިދާޅުވީ ސްވިމިންގ އަކީ ވަރަށް ގިނަ ބެލެނިވެރިން އެ ކުޅިވަރަކަށް އެދޭ އެއް ކުޅިވަރުކަމަށާއި މިކަން ނުފެށިގެން ވަރަށްގިނަ ބެލެެނިވެރިން ކަންބޮޑުވާކަމަށެވެ.\nމިނިސްޓަރ މަޙްލޫފު އިތުރަށް ވިދާޅުވީ މިކަމުގެ އެންމެ ބޮޑު ދައުރެއް އަދާކުރާ އެއްބަޔަކީ ބެލެނިވެރިން ކަމުން ބެލެނިވެރިން މިހާރުވެސް މިކަމުގައި ދެއްވަމުންގެންދަވާ އެއްބާރުލުން ކުރިއަށް އޮތްތާނގައިވެސް ދެއްވާނެކަމަށް އުންމީދުކުރާކަމަށެވެ. އަދި ސްޕެޝަލް އޮލިމްޕިކްސް މޯލްޑިވްސް އިން ދިވެހި ރާއްޖޭގެ ނަފްސާނީ ނުކުޅެދުންތެރިކަން ހުންނަ ފަރާތްތަކަށް ކޮށްދެއްވަމުން ގެންދަވާ މަސައްކަތް ފާހަގަ ކުރައްވާ އެކްސްކޯއަށް ޚާއްޞަ ޝުކުރެއް ދެންނެވިއެވެ.\nމިއަދު 10:00 ގައި ފެށި މި ޙަރަކާތް ނިންމާލާފައިވަނީ ދިވެހި ރާއްޖޭގެ ރައީސުލް ޖުމްހޫރިއްޔާގެ އަނބިކަނބަލުން ފަޒްނާ އަޙްމަދުގެ ބައިވެރި ވުމާއެކު ހަވީރު 5:00ގަ އެވެ.\nއެސް-އޯ މޯލްޑިވްސް އިން މެޑަމް ފަޒްނާ އަށް ކުރިއަށް ރޭވިފައިވާ ބައެއް ޕްރޮގްރާމްތައް ވަނީ ޙިއްޞާ ކުރައްވާފައެވެ. އަދި މެޑަމް ފަޒްނާ ވަނީ އެކަމަށް ހިތްވަރުދެއްވާ މިކުދިންނަށް އިތުރު ފުރުޞަޠުތައް ހޯދައިދިނުމަށް މަސައްކަތް ކުރުމަށް ހިތްވަރުދެއްވާފައެވެ.\nމި ޙަރަކާތުގައި ކުދިންގެ ފެންވަރު ބެލުމުގެގޮތުން ސްކްރީން ކުރުން އޮތެވެ. މިޙަފްލާގައި އެސް-އޯ މޯލްޑިވްސްގެ މޫދުގެ ކުޅިވަރުތައް ހިންގުމަށް ނިއު ލެގޫން ސްވިމިންގ ކްލަބު އާއެކު ފަހުމުނާމާއެއްގައި ވަނީ ސޮއިކޮށްފައެވެ.\nއެއް އަހަރުދުވަހުގެ މުއްދަތަށް މި ވެވުނު ފަހުމުނާމާގެ ދަށުން އެސް-އޯ މޯލްޑިވްސްގެ ކުދިންނަށް ފަތަން ދަސްކޮށްދިމުނާއި އެކި ހަރުފަތްތަކަށް އެކުދިން ތަމްރީނުކުރުން ހިމެނެއެވެ.\nއެސް-އޯ މޯލްޑިވްސްގެ ފަރާތުން ވާހަކަ ދައްކަވަމުން އެ މުއައްސަސާގެ ޗެއަރޕަރސަން އައިމިނަތު ޝާއިނާ ޢަބްދުﷲ ވިދާޅުވީ މިކަމަކީ ވަރަށް ދިގު އިންތިޒާރެއްގެ ނިމުން ކަމަށެވެ. އަދި އެސް-އޯ މޯލްޑިވްސް އިން އަބަދުވެސް ރާއްޖޭގެ ނަފްސާނީ ނުކުޅެދުންތެރިކަން ހުންނަފަރާތްތަކަށް ދުޅަހެޔޮ ޞިއްޙަތެއް ހޯދައިދިނުމަށް މަސައްކަތް ކުރާނެކަމަށެވެ.\nމީގެ އިތުރުން ބެލެނިވެރިން އެސް-އޯ މޯލްޑިވްސްއަށް ބަހައްޓަވާ ގާތްކަން ފާހަގަކޮށް ޝުކުރު ދެއްނެވިއެވެ.\nމި ޙަފްލާގައި ނިއު ލެގޫންގެ ފަރާތުން ވާހަކަ ދައްކަވަމުން އެ ކްލަބުގެ ހެޑް ކޯޗު އިސްމާޢީލް ފަރުހާން ވިދާޅުވީ ނަފްސާނީ ނުކުޅެދުންތެރިކަން ހުންނަ ކުދިންނަކީ ވެސް ފެތުމުގެ ދާއިރާއިން އެހެންމީހުނެކޭ އެއްފަދައިން މި ކުޅިވަރުގައި ފައިތިލަ ސާބިތު ކުރާނެ ބަޔަކަށް ހެދުމާއި މޮޅެތި ފެތުންތެރިންތަކެއް އުފައްދައި ރާއްޖެ އާއި ރާއްޖޭން ބޭރުގެ އެކިއެކި މުބާރާތްތަކުގައި ވާދަކޮށް ރާއްޖެ ފަޚުރުވެރިވާ ފަދަ ކުދިންތަކަކަށް ހެދުމަކީީ ނިއުލެގޫންގެ އެންމެ ބޮޑު އެއް އަމާޒުކަމުގައެވެ.\nނިއު ލެގޫންގެ ފަރާތުން ސްވިމިންގ ގެ ކޯޑިނޭޓަރއަކަށް ކަނޑައަޅާފައިވަނީ ފެތުމުގެ ދާއިރާއިން ފާއިތުވި ތިރީހަކަށް އަހަރު މެދުކެނޑުމެއްނެތި ޝަޢުޤުވެރިކަމާއެކު ކުރަމުން އަންނަ ފެތުމުގެ ދާއިރާއިން އެންމެ ފުރަތަމަ ޢާންމު ޚިދުމަތުގެ ހިތްވަރު ދިނުމުގެ ޤައުމީ އިނާމް ޙާޞިލު ކުރައްވާފައިވާ އަޙްމަދު ޒުނައިޖު އެވެ.


FAM ge inthihaab Maziya ge thaaeedhu Bassam ah\nއެފްއޭއެމްގެ އިންތިހާބު: މާޒިޔާގެ ތާއީދު ބައްސާމަށް\nމާޒިޔާގެ ޗެއާމަން އަހްމަދު ސާޖިދު (ކ) އާއި އެފްއޭއެމްގެ ރައީސް ބައްސާމް (ވ) ---\nކުރިއަށް އޮތް އެފްއޭއެމްގެ އިންތިހާބުގައި، މިހާރުގެ ރައީސް ބައްސާމް އަދީލް ޖަލީލްއަށް ތާއީދު ކުރުމަށް މާޒިޔާއިން ނިންމައިފި އެވެ.\nނޮވެމްބަރު މަހު 20 ވަނަ ދުވަހު ދައުރު ހަމަވާ، ބައްސާމްގެ މިހާރުގެ ދައުރުގެ ބާކީ ނުވަ މަސް ކުރިއަށް އޮއްވައި ބައްސާމް މިއަދު ވަނީ ކުރިއަށް އޮތް 45 ދުވަހުގެ ތެރޭ އިންތިހާބު ބޭއްވުމަށް އިއުލާން ކޮށްފަ އެވެ.\nމާޒިޔާއިން މިއަދު ކުރި ޓްވިޓްގައި ބުނެފައި ވަނީ، ދެ ވަނަ ދައުރަކަށް ބައްސާމް ހޮވުމަށް އެ ކުލަބުން ތާއީދު ކުރާ ކަމަށާއި އެގޮތަށް ނިންމީ ކުލަބުގެ އެގްޒެކެޓިވް ބޯޑުން ކަމަށެވެ. އެފްއޭއެމްގެ އިންތިހާބުގައި ވާދަ ކުރައްވާނެ ކަމަށް ބައްސާމް މިހާތަނަށް އިއުލާން ކޮށްފައެއް ނުވެ އެވެ.\nޓީވީ ޝޯއެއްގައި ވާހަކަ ދައްކަމުން ބައްސާމް ވިދާޅުވީ އިންތިހާބުގައި ކުރިމަތިލާނެ ތޯ ނުވަތަ ނުލާނެތޯ ނިންމާނީ އޭނާ އާ ގާތް ދެ ބޭފުޅަކާ މަޝްވަރާ ކުރެއްވުމަށް ފަހުގައި ކަމަށެވެ.\nމިރޭ އަވަސް އިން ސުވާލު ކުރުމުން ބައްސާމް ވިދާޅުވީ، އަންނަ ހަފުތާގައި އޭނާގެ ކެންޑިޑެސީ އިއުލާން ކުރައްވާނެ ކަމަށެވެ.\nއެފްއޭއެމްގެ ކުރިއަށް އޮތް އިންތިހާބުގައި، މާޒިޔާއިން ބައްސާމް އަށް ތާއީދު ކުރައްވާނެ ކަމަށް އިއުލާން ކުރިއިރު، އެނެމެ ފަހުން ބޭއްވި އިންތިހާބުގައި އެ ކުލަބުން ތާއީދު ކުރީ ބައްސާމް އާ ވާދަ ކުރެއްވި، އެފްއޭއެމްގެ ކުރީގެ ރައިސް އަހްމަދު ތޯރިގް (ޓޮމް) އަށެވެ.\nމިދިޔަ އަހަރު، އެފްއޭއެމްގެ ލީޑާޝިޕްގެ އިތުބާރު ނެތް ކަމަށް ވިކްޓަރީ ސްޕޯޓްސް ކުލަބުން ހުށަހެޅި ގަރާރުގައި މާޒިޔާއިން ވަނީ ސޮއި ކޮށްފަ އެވެ. ނަމަވެސް ފަހުން އެ ކުލަބުން ވަނީ ސޮއި އަނބުރާ ގެންގޮސްފަ އެވެ. އެފްއޭއެމްގެ އެކްސްކޯގެ މެންބަރެއްގެ ގޮތުގައި މާޒިޔާގެ ސީއީއޯ ހުސައިން ޝާފިއު (ކޮކީ) މިދިޔަ އަހަރު އައްޔަން ކޮށް، މިދިޔަ އަހަރުގެ އާންމު ކޮންގްރެސްގައި އޭނާގެ ނަމަށް ވަނީ ވޯޓްވެސް ދީފަ އެވެ.\nމާޒިޔާ އެފްއޭއެމް އެފްއޭއެމްގެ އިންތިހާބު + ބައްސާމް އަދީލް ޖަލީލް


18 މޭ 2019\nލިޔުނީ : މަރިޔަމް ޙުސައިން\nކާން ހަދާފައިވާ މޭޒުގެ އެއްކޮޅުގައި ޒީވާއިނެވެ. ކުލަފޮއްޓަކާއި ފޮތެއް ހިފައިގެނެވެ. އޭރު ޒީވާގެ މަންމަ ޒިމްނާ އުޅެނީ ދޮވުނު އެއްޗެހިތައް ރޯނުގައި އަޅާށެވެ. ބަންލައިފައި ހުޅުވުނު ދޮރާއްޓާއިއެކު ފާރަށްވެސް ގުޑުން އަރައިގެންދިޔަ ކަހަލައެވެ. އެއާއެކު އަތްމަތި އަވަސްކޮށް ރޯނުގައި އެއްޗެހި އަޅަންހުރި ޒިމްނާގެ ހަރަކާތްތަކަށް ހުއްޓުމެއް އައެވެ. ދޮރޯށި މައްޗަށް އައިސް ހުއްޓުނީ ވާފިރެވެ. ވާފިރުގެ ދިހުންކުލައިގެ މޫނުން ފާޅުވަނީ ދާތިކިތަކެވެ.އޭނާގެ އަނގަހަލުވައި ނުލެވިގެން އުޅެނީ ދުފާއެއްޗެހިންނެވެ. ޒާތަކަށް ޒިމްނާއާ ދިމާއަށް ލޯއަޅައިގެން ވާފިރު ހުއްޓެވެ.\nވާފިރު ފެނި ޒިމްނާ މޫނުމަތިން އޮށްދާހިތްލަން ފެށީ ބަސްބުނާހާ ހިނދުކޮޅެއްގެ ތެރޭގައެވެ. ބޭރަށް ދޫކޮށްލަން އުޅުނު ނޭވާވެސް އެތެރެ ހަށިން ބޭރުކޮށްލުންވީ އުނދަގޫކަމަކަށެވެ. ޒިމްނާ އާއި ދިމާލަށް ޒާތަކަށް ލޯއަޅައިގެން ހުރެފައި ވާފިރު އެތެރެއަށްވަންނަން ހިނގައިގަތެވެ. އެއާއެކު ބިރުން ތުރުތުރު އަޅާ ހުރި ޒިމްނާ އޭނާއާ ދިމާއަށް ނުބަލައިކަމަށް ހަދާފައި ކައިރީގައި ހުރި ބާލީދީތެރޭގައި ހުރި އެއްޗެހިން ފަހަރަކު އެއްޗެއްނަގާ ރޯނުގައި ބާއްވައެވެ. ބިރުގެންފައި ހުރި ވަރުން އަތްތުރުތުރު ލާވަރުން އެމަސައްކަތްކުރަން އޭނާއަށް އުނދަގުލެވެ. ވާފިރަށް ނުބަލަން އުޅުނަސް ދޭތެރެއަކުން އޭނާގެ ނަޒަރު ހުއްޓެނީ ވާފިރާ ދިމާލަށެވެ. ބަހެއް ނުބުނެ ވާފިރު އެތެރެއަށްވަނުމުން ޒިމްނާއަށް ދޫކޮށްލެވުނީ ހަމަޖެހުމުގެ ނޭވާއެކެވެ.\nވާފިރަކީ ޒިމްނާގެ ފިރިމީހާއެވެ. ޒިމްނާ ވާފިރާ ކައިވެނިކުރީ ލޯތްބަކުންނޫނެވެ. މަޖްބޫރުވެގެންނެވެ ޒިމްނާގެ ބައްޕަ ކުއްލިގޮތަކަށް ބަލިއެނދުގައި އޮންނަން ޖެހުމުންނެވެ. ޒިމްނާއަށް ލިބޭ ކުޑަ މުސާރައިން ބައްޕަގެ ބޭހަށް ޙަރަދުކޮއްފައި ގެއަށް ޙަރަދުކުރެވެންނެތީމައެވެ. ޒިމްނާގެ ހަގަށް ތިބި ދެކޮއްކޮގެ މުސްތަޤްބަލަށްޓަކާވެސްމެއެވެ. ޒިމްނާ ވާފިރު ދެކެ ކުޑަކޮންވެސް ލޯތްބެއްނުވެއެވެ. އެހެންނަމަވެސް ވާފިރު އިންތިހާއަށް ޒިމްނާދެކެ ލޯބިވެއެވެ. އިސްވެ ޒިމްނާގެ ކައިވެންޏަށް އެދި ދިޔައީ ވާފިރުއެވެ. ޒިމްނާ މައިންބަފައިންގެ ރުހުން ހޯދީ ވާފިރުގެ މޮޅު ބަސްތަކުންނެވެ. ހާލުގައި ޖެހި އަޅާލުމަށް ބޭނުންވެފައި ތިބި ބަޔަކަށް އެބަސްތައްވީ އެމީހުންގެ ރިހުންތަކުގެ ފަރުވާއަކަށެވެ. އާދައިގެ ފިހާރައެއް ހިންގަމުން އަންނަ ވާފިރު ދެއްކި ވާހަކަތަކަށް ޒިމްނާގެ މައިންބަފައިން ލެނބުނީއެވެ.\nޒިމްނާ އެކައިވެންޏަށް ގަބޫލުވީ ހިތާދެކޮޅަށެވެ. އޭރު ޒިމްނާގެވެސް ލޯބިވެރިއަކު ހުއްޓެވެ. އެއީ އަހުޝަމްއެވެ. އެދެމީހުން ރައްޓެހިވެގެން އުޅޭކަން ވާފިރަށް އެނގޭވެސްމެއެވެ. އެހެނަސް ވާފިރު ބޭނުންވީ އަހުޝަމްއަށްވުރެން ކުރިން ޒިމްނާ އޭނާގެ މީހަކަށް ހަދާށެވެ. އެކަން ވާފިރު ކާމިޔާބުކުރިއެވެ. އަހުޝަމާއި ޒިމްނާ ކައިވެނިކުރަން ގޭމީހުން ނުގަބޫލުވީ އޭނާއަކީ އެއްޗެއްނެތް މީހަކަށްވީމައެވެ. މުއްސަނޖަކަށް ނުވީމައެވެ.\nކައިވެންޏަށް ފަހުވެސް ވާފިރު ޒިމްނާ ވަޒީފާއަށް ދިއުން މަނަލެއް ނުކުރެއެވެ. ރަށު ސްކޫލު ޓީޗަރުންނާއި ބެލެނިވެރިންގެ މެދުގައި ބަށިމެޗެއްކުޅެވުނު ދުވަހެކެވެ. ސްކޫލް ފަރާތުން ކުރެވޭ އެކަހަލަކަންތައް ތަކުގައި ޒިމްނާ ފެށުނީންސުރެން ބައިވެރިވެ އުޅެއެވެ. އެދުވަހުގެ މެޗުގައިވެސް ޒިމްނާ ބައިވެރިވިއެވެ. ރަށުގެ ކުދިބޮޑު އެންމެންހެން އެމެޗްބަލަން އެއްވިއެވެ. އޭގެ ތެރޭގައި ވާފިރުވެސް ހިމެނެއެވެ. ޒިމްނާ ކުޅެން ފެށުމުން ވާފިރުގެ މޫނުމަތިން އުފާވެރިކަން ބަބުޅައިގަތެވެ. އެހެނަސް އެއުފާވެރިކަން ދެމިހުރީ ކުޑަ ހިނދުކޮޅަކަށެވެ. ކަންފަތުގައި ޖެހުނު އަޑުން ވާފިރުގެ އުފާވެރިކަން ފޭރިގަތްފަދައެވެ.\n” އަދިވެސް ޒިމްނާ ހާދަ ރީއްޗޭދޯ……” އަހުޝަމް ބުނެލި އަޑުއިވުނެވެ.\n” ކީއްކުރާނީ ކަލެއަކަށް އެމަންޖެ ނުލިބުނު ވިއްޔާ……..” އަޙުޝަމްގެ އެކުވެރިއަކު ދިމާކޮށްލިއަޑު އިވުނެވެ. ވާފިރަށް ގޮށްމުށްކަވާލެވުނެވެ. އަހުޝަމް ފެންނަ ހިސާބަށް ޒިމްނާ ދާންވެސް ވާފިރުގެ ހިތެއް ނޭދެއެވެ. ދެމީހުންވެސް އެކަކު އަނެއްކަކު ދެކެ ލޯބިވާކަން އެނގޭތީއެވެ. ވާފިރު ހީކުރީ ޒިމްނާ ވާފިރާ ކައިވެނިކުރުމުން އަހުޝަމްގެ ހިތްބަދަލުވެދާނެކަމަށެވެ. އެތަނުގައި މަޑުކުރަންވެސް ބޭނުން ނުވެގެން ވާފިރު އައީ ގެއަށެވެ.\nޒިމްނާ ގެއަށް އާއިރު ވާފިރު ހުރީ މެދު ގޯތީގައި ދެކޮޅަށް ހިނގާލަ ހިނގާލައެވެ. ޒިމްނާގެ އިންތިޒާރުގައެވެ. ވާފިރު ފެނުމުން ޒިމްނާ ހިނިއައިސް ބުނީ އެމީހުންގެ ޓީމް މޮޅުވި ވާހަކައެވެ. އެހެންނަމަވެސް ވާފިރުގެ ފުރަތަމަ ގޮށްމުށުގެ ހަމަލާ ޒިމްނާއަށް އަމާޒުވީ އެދުވަހުއެވެ. ވާފިރު ޒިމްނާގެ ކަންކަށިމަތީ އަތްދަމާފައި ޖެހިލެތް ބާރުކަމުން އޭނާގެ ބޮލަށް އެނބުރުން ނޭރީ ކިރިޔާއެވެ. ވީތަދުން ގުޑިލަން ނޭގި އެތަށް އިރަކު ޒިމްނާ ހުއްޓެވެ. ވާފިރު އޭނާ ގައިގާ ޖަހަންޖެހުނު ސަބަބެއް ޒިމްނާއަކަށް ނުވިސްނުނެވެ.\n” ދެން މީގެ ފަހުން ބަށިކުޅެން ގޮސްގެން ނުވާނެ…….” ވާފިރު އެހެން ބުނެފައި ގެއިން ނިކުމެގެން ދިޔައީ ނިކަން ބާރަށް ދޮރުޖަހާފައެވެ. އޭރު ޒިމްނާގެ ދެލޮލުންވަނީ ކަރުނަ ހިލިފައެވެ.\nޖެހިގެން އައިދުވަހެވެ. ޒިމްނާ ސްކޫލުން ނިކުތްއިރު ތުނިތުނިކޮށް ވާރޭވެހެއެވެ. އަތުގައި ކުޑައެއްވެސް ނެތުމުން ޒިމްނާ ހިނގުން ބާރުކޮށްލިއެވެ. އެހެނަސް ދެވުނީ ވަކި ހިސާބަކަށެވެ. ވާރޭބޯކޮށްލައިފިއެވެ. އަތުގައި ހުރި ފޮތްތައް ތެމިދާނެކަމުގެ ބިރަށްޓަކާއި އެންމެ ކައިރިން ލިބުނު ހިޔާވަހީގެ އެހީހޯދަން މަޖްބޫރުވިއެވެ. ޒިމްނާއަށް ގެއެއްގެ އަސްކަނި ދަށަށްވަދެވުނީ އަހްޝަމާއި ދާދި އެކުއެކީއެވެ. އެއްވެސް ހާލެއްގައި ރާވައިގެން ގަޑިކިޔައިގެންނެއްނޫނެވެ. އިއްތިފާގަކުންނެވެ. ޒިމްނާ އަހްޝަމަށް ނުބަލަން އިސްޖަހާލައިގެން ހުއްޓެވެ. އެހެނަސް އަހްޝަމްގެ ނަޒަރު އެންމެ ހިނދުކޮޅަކަށްވެސް ޒިމްނާއާ ވަކިނުވެއެވެ. ހަމައެކަނި އަހްޝަމް ކޮށްލި ދެތިން ސުވާލަކަށް ނޫނީ ޒިމްނާ އަނގައިންވެސް ބުނެނުލައެވެ. އަޙްޝަމް ލިބުން ތަގްދީރުގައި ލިޔެވިފައި ނެތަތީވެ އޭނާ ހުރީ އަހްޝަމަށް ބަލާލަންވެސް ބޭނުންނުވެފައެވެ.\nސްކޫލާދިމާލަށް ވާފިރުދާން ނިކުތީ ވިއްސާރަކޯޓު ލައިގެންނެވެ. އެއްއަތުގައި ކުޑައެއް އޮތެވެ. ޒިމްނާ ނިމޭ ގަޑިއަށްވެފައި ވާރޭވެހޭތީ ނާދެވިފައި ހުންނާނެކަން އެނގޭތީއެވެ. ފިހާރައެއްގެ އަސްކަނި ދަށަށްވަދެ ހުރި ޒިމްނާ ވާފިރުގެ ލޮލުގައި އަޅައިގަތީ ޒިމްނާ ލައިގެންހުރި ލޭރަތްކުލައިގެ ހެދުމުންކަން ޔަގީނެވެ. އެދިމާލަށް މިސްރާބުޖެހިތަނުން އެތަނުގައި ހުރި ދެވަނަ މީހާގެ ސޫރަފެނުމުން ވާފިރުގެ ލޭކެކިގަތެވެ. އަހްޝަމާއި ޒިމްނާ އެއްތަނެއްގައި ހުރުމުން އެއީ އިއްތިފާގެއް ކަމަށް ގަބޫލުކުރަން ވާފިރަށް އުނދަގޫވީއެވެ. ދެމީހުންގެ ދެމެދުގައި ކިތަންމެ ދުރުމިނެއް ހުއްޓަސް އެދެމެދުގައި އިރެއްގައި އޮތް ގުޅުމެއްގައި ހުޅުރޯވެދާނެކަމާއި މެދު ވާފިރު ޝައްކެއްނުކުރެއެވެ.\nވާފިރު އޭނާގެ ނަފުސު ކޮންޓުރޯލްކުރީ ގެއަށް ދެވެންދެނެވެ. ދޮރޯށިން އެތެރެއަށް ޒިމްނާ އެޅި ފުރަތަމަ ފިޔަވަޅާއި އެކު ޒިމްނާގެ އިސްތަށިގަނޑުގައި ހިފާ ލަތްކެއްޖެހިއެވެ. ވީތަދުން ޒިމްނާއަށް ރޮއެގަނެވުނެވެ. އެއާއެކު ވާފިރުގެ އަނިޔާތައް ވީ އިތުރެވެ. އަމިއްލަ ދިފާއުގައި އެއްޗެއް ބުނާނެ ފުރުސަތެއް ޒިމްނާއަކަށް ނުލިބުނެވެ. ވާފިރު ރުޅިއައިސް ކޮއްޕައިލުމުން ޒިމްނާ ވެއްޓުނީއެވެ. ނިތްކުރިޖެހުނީ ގަސްމުށިގަނޑެއްގައެވެ. ޖެހުނުލެއް ބާރުކަމުން ޒިމްނާ ހަބަރުހުސްވިއެވެ.\nހޭވެރިކަންވީއިރު ޒިމްނާ އޮތީ ހޮސްޕިޓަލުގައެވެ. ކައިރީގައި އިނީ ވާފިރެވެ. ބޮލުގައި އަޅާވޭނުން ޒިމްނާއަށް ތަންދޮރުވަކިވާ ވަރެއްނޫނެވެ. ޒިމްނާ ހޮސްޕިޓަލްގައި އެޑްމިޓް ކުރި ހަބަރާއި އެކު ދުވެފައި އައިސްވަނީ ޒިމްނާގެ މަންމައެވެ. އޭރު މަންމައަށްވަނީ ރޮވިފައެވެ. ޒިމްނާގެ ހާލު ފެނުމުން މަންމައަށް ވަކިން ބޮޑަށް ރޮވުނެވެ.\n” ކަހާލާފައި ވެއްޓި ނިތްކުރި ފަޅައިގެންދިޔައީ …….” ޒިމްނާ މޫނު އަނބުރާލީ މަންމަގެ މޫނަށް ބަލާލާނެ ހިތްވަރުނެތިގެންނެވެ. އެބަސްތަކުން ކައިރީގައި އިން ވާފިރަށް ލިބުނީ ހިތްވަރެވެ. ޒިމްނާއަށް ކޮންމެ ގޮތެއް ހެދިޔަސް އޭނާ ނުބުނާނެކަން ވާފިރަށް ޔަގީންވިއެވެ.\nއަލަތުދަރިފުޅަށް ބަލިވެ އިންކަމުގެ ހަބަރާއިއެކު ވާފިރުގެ އުޅުމަށް ކޮންމެވެސް ވަރެއްގެ ބަދަލެއްއައެވެ. ރުޅިގަދަކޮށްލިޔަސް އަތްއިސްކުރުން މަދުވިއެވެ. އެކަމަކު އެބަދަލަކީ ޒިމްނާގެ ލޮލުގައި އަޅުވާލި އަނދުނެއްކަން އެނގުން އިރު މާބޮޑަށްވަނީ ލަސްވެފައެވެ. ޒިމްނާއަށް ނޭނގި އޭނާ ސްކޫލުން ކަނޑާލީއެވެ. އެކަމާ ޒިމްނާ ވަރަށް ރުޔެވެ. ކަރުނަ އެޅިއެވެ. އެވަޒީފާ ހޯދަން އޭނާ ރެއާދުވާލު ކިޔެވިކިޔެވުން އެހެން މީހަކަށް އިހްސާސްވެސް ކޮށްނުލެވޭނެއެވެ. ހަމައެކަނި ޒިމްނާގެ އަމިއްލަ ހިތްހަމަޖެހުމަށް ކުރަމުން އައި މަސައްކަތާއި ދުރަށްދާންޖެހުމުން އޭނާ ވަރަށް ދެރަވިއެވެ. އެކަމަކު ވާފިރު މަތިއޮމާން ކޮށްލާފައި ބުނެލީ ދަރިއަކު ލިބުމުން އެދަރިފުޅަށްދޭންޖެހޭ ލޯބި އުނިވާން ނޭދޭކަމަށެވެ. އެންމެފަހުން އެކަމާވެސް ޒިމްނާ ރުހި ގަބޫލުވީއެވެ. އެނޫން ގޮތެއްނެތިގެންނެވެ.\nކުޑަކުޑަ ޒީވާ ބޮޑުވަމުން އައި ވަރަކަށް މަންމަޔަށް ބައްޕަކުރާ އަނިޔާ ދިޔައީ ފެންނަމުންނެވެ. އެކުޑަކުޑަ ހިތުގައި ބައްޕަޔާއި މެދު ނަފްރަތުގެ އެތަށް ކޫރުމެއްވަނީ އެޅިފައެވެ. ނަފްސާނީ ގޮތުންވެސް ޒީވާއަށްވަނީ އެކަމުގެ އަސަރުކޮށްފައެވެ. ވާފިރު ފެނުނަސް އެފަކީރު ބިރުން ތުރުތުރު އަޅައެވެ. އެއްޗެއް ބުނާ އަޑުއިވުނަސް ސިއްސައިގެންދެއެވެ.\n” ޒިމްނާ…….” ވާފިރު ހަޅޭލަވައިގަތް އަޑަށް ޒިމްނާ ހިޔާލުގެ ވާފަށް ކަނޑާލިއެވެ. ބާލީދީގައި އޮތް ތުވާލި ރޯނަށް އެއްލާފައި އެތެރެއަށް ވަންނަން ދުއްވައިގަތީ ދެވަނަ ފަހަރަށް ޒިމްނާއަށް ވާފިރު ގޮވާލުމުންނެވެ.\nއެހިސާބަށް ނުދެވެނީސް ތަށިތައް ބުރުވާލި އަޑުއިވުނެވެ. ޒިމްނާ ފެނުމުން ވާފިރު ޒިމްނާއަށް ހަމަލާދިނީ ރުޅިއައިސްފައިވާ ސިންގާއެއް ފަދައިންނެވެ. ޒިމްނާ ހީކުރީ ބަތުގައި ލޮނުގަދަވީކަމަށެވެ. ޒިމްނާ ކުށްވެރިވީއެވެ . އެކަމުގެ އަދަބު ލުއި ނުވާނޭކަން ޒިމްނާއަށް އެނގުނެވެ. އެފަދަ ކޮންމެކުށެއްގައި ޒިމްނާއަށް އަނިޔާ ނުކުރާ އެންމެދުވަހެއްވެސް އޭނާގެ ހަޔާތުން މާޒީވެގެން ނުދެއެވެ.\n” ގޮތް ކުޑަ އަންހެނާ……އަހަރެން މިގޭގައި ނެތިސް ހިލޭ ފިރިހެނުން ވައްދަން ފެށީތަ ؟ ” އިސްތަށިގަނޑުގައި ހިފާ އޮޅާލަމުން އަނެއްއަތުން ޒިމްނާގެ ދެކޮލަށް ފިތާލިއެވެ. ބިތްދޮށްފަރާތުން އައިސް ޒީވާ ހުއްޓުން އެރީ ވާފިރުގެ އަޑުއިވިފައެވެ. ވާފިރުގެ އަޑަށް ޒީވާ ދޮރު ފުރަގަހަށްވަދެ ފިލީ ބިރުންނެވެ. އެމަންޒަރު ނުބަލަން ހުއްޓަސް ވާފިރުގެ ހަޅޭކުގެ އަޑު ޒީވާގެ ކަންފަތްބުޑުގައި ގުގުމަމުންދެއެވެ. އަދި ޒިމްނާ ވޭނީ ކެކުޅުމުގެ އަޑުން ޒީވާގެ ހިތްކުދިކުދިވަމުން ދިޔައެވެ. މަންމަ ސަލާމަތްކުރަން ހަދާނެ ގޮތެއް އެކުޑަކުޑަ ސިކުނޑިއަކަށް ނުވިސްނެއެވެ. އެއަށްވުރެން ޒީވާ ގަނެފައިވާ ބިރުމާބޮޑެވެ.\n” މަށަށް މިއަދު ދެފަހަރު ފެނިއްޖެ އެއަހްޝަމް މިގޭކުރިމަތިން ………..” ދަތްތަކަށް ބާރުލައިފައި ވާފިރު ވީގޮތް އޮޅުން ފިލުވައިދިނުމުން ޒިމްނާއަށް ލޯމަރާލެވުނެވެ. އެގޭ ހިސާބުން އަޙްޝަމް ފެނުނަސް ޒިމްނާއަށް ކޮންމެވެސް އަނިޔާއެއް ވާފިރުގެ ފަރާތުން އޭނާއަށް ލިބެއެވެ. ވާފިރަށް ހީވަނީ އަހްޝަމް އެގޭދޮށަށް އެއަންނަނީ ޒިމްނާ ހޯދަން ކަމަށެވެ.\nޒިމްނާއަށް އަޙްޝަމް ނުފެންނަތާ ކިތަންމެ ދުވަހެކެވެ. ޒިމްނާ ބޭރަށް ނިކުތުން މަނާކޮށްފައި އޮންނާތީ އެއްވެސް ބޭނުމެއްގައި އޭނާ ބޭރަކަށް ނުދެއެވެ. ވާފިރު ބޭރުން ކުރަންޖެހޭ ހުރިހާ ކަމެއް ޒިމްނާއަށް ކޮއްދެއެވެ. ބާޒާރުކޮށްދިނުމާއި ޒީވާ ސްކޫލަށް ގެންގޮސްދިނުމެވެ. އެހެންވެ ޒިމްނާއަށް ބޭރަށްދާކަށް ނުޖެހެއެވެ. އެންމެ ކުޑަމިނުން މަގުކުނިކަހަން ނިކުތުންވެސް ޒިމްނާއަށް މަނަލެވެ.\n” މިގޭގަ އޭނަ އުޅިފަ އެދިޔައީ……މަށަށް ހެކިވެސް ފެނިއްޖެ……….” ވާފިރުގެ އަތްދަށުން ޒިމްނާއަށް ގުޑިވެސް ނުލެވުނެވެ. އެބާރުގަދަ ދެއަތުގެ ތެރޭގައި ޒިމްނާ ހައްޔަރުކޮށްފައިވަނީ ސަލާމަތްވެގެން ނުދެވޭނޭހެންނެވެ.\n” އަހަރެން ނުބުނަންތަ ؟ އޭނަޔާ ވާޙަކަދައްކައިގެން ނުވާނޭ……..އޭނ……..އަބަދުކަންކަން ހަނދާންކޮށެއް ނުދެވޭނެ…………” ވާފިރު ޒިމްނާ ގޮވައިގެން އެނބުރިލިއެވެ. ރުޅިއައިސްގެން ހީވަނީ ވާފިރުގެ ކަތުރުކަށިގަނޑުވެސް ނައްޓައިގެން ހިނގައިދާނެހެންނެވެ.\n” މިހިރީ މިހިރީ……….” ޓައިލްސްމައްޗަށް އިނގިލިން އިޝާރާތްކުރުމުން ޒިމްނާއަށް ހަމައެކަނި ހަރަކާތެއް ގެނެވުނީ ލޮލަށެވެ. ހަށިގަނޑުން އެހެން ގުނަވަނެއް ހަލުވައިވެސް ނުލެވުނެވެ. ވާފިރު ދެއްކީ ޓައިލްސްމަތީ ހިނގާފައި ހުރި ބޫޓެއްގެ ފިޔަވަޅެވެ. ކަޅުވެއްޔާއި ފެނުން ފެވިފައިވާ ބޫޓުގެ ފިޔަވަޅު ބޮޑުކަމުން އެއީ ފިރިހެނެއްގެ ނިޝާންކަމާއިމެދު އެކަކުވެސް ޝައްކެއްނުކުރާނެއެވެ. ޒިމްނާ އެއީ ދޮގެކޭ ބުނަން ވަރަށް އުނދަގުލުން ބޯހަލުވާލިއެވެ. ޒިމްނާ ދައްކާ ވާޙަކަ އަޑުއަހާ ވަރަށްވުރެން ވާފިރު އެތެރެހަށީގައި ކެކެމުންދިޔަ ލޭހޫނެވެ. ވަޅިޖަހާއެތިން އެންމެ ތޫނުހެން ހީވާ ވަޅިނަގާ އަމާޒުކޮށްލީ ޒިމްނާގެ ކަރަށެވެ. ހިތުގައި އަނދަމުންދިޔަ ރުޅިވެރިކަން ނިންމާލީ އެވަޅީގެ ތޫނުކަން ވަޒަންކޮށްލުމަށްފަހުއެވެ. ހޯސްލައިފައި އޮހިގަތް ލޭތަކާއި އެކު ޒިމްނާ ބިންމައްޗަށް ވެއްޓެން ދޫކޮށްލާފައި ވާފިރު އުޅުނީ ދާށެވެ. ފިލާށެވެ. އެހެނަސް ކުރިމައްޗަށް ހިޔަންޏެއްވެގެން ބަލީލިއިރު ރޮވިފައި ޒީވާ ހުއްޓެވެ. އަރައިގެން ހުރީ ކަޅުކުލައިގެ ބޮޑު ފިރިހެން ބޫޓަކަށެވެ. އެއީ އެއް އިރެއްގައި ވާފިރު އަރަން ބޭނުން ކުރި ބޫޓެކެވެ. ބޫޓު ހަރުގައި ބޭނުން ނުކޮށް ހިރަފުހުން ފުރިފައި އެބޫޓްހުންނަތާ ކިތަންމެ ދުވަހެކެވެ. ރުޅި އައިސްގެން ކުރެވުނުކަންތައް ހަނދާންވީ ދެނެވެ. ޒިމްނާއޭ ކިޔާ ހަޅޭލަވަމުން ޒިމްނާކައިރީ ކުޑަކަކޫޖެހިއިރު ބިންމަތީގައި ފެތުރިފައިވަނީ ލޭގެ ކޯރެކެވެ. ޒިމްނާގެ ހަށިގަނޑުގައި ފުރާނަ ހުރިކަމާއި މެދު ޝައްކުވުމުން ވާފިރު ބިރުގަތެވެ. ކުށެއްނެތް ފުރާނައަކަށް އަނިޔާވެރިވެވުނީ އޭގެ އިންތިހާއަށެވެ. ކަހާލާފައި ވެއްޓިގެންނޭ ބުނެ މިއަދު ސަލާމަތްނުވެވޭނެކަން އެނގުމުން ޒިމްނާ އަތްދަނޑިމައްޗަށް ލައިގެން ވާފިރު ދުއްވައިގަތީ ހޮސްޕިޓަލާއި ދިމާލަށެވެ.\nފުލުހުން ވާފިރު ހައްޔަރުކުރިއެވެ. ވާފިރު ކުށަށް އިޢުތިރާފްވެސްވިއެވެ. ދިގު އޮޕަރޭޝަނަކަށްފަހު ޒިމްނާގެ ފުރާނަ ސަލާމަތްކުރެވުނެވެ. އެހެނަސް އޭރު ޒިމްނާވަނީ ދިރިއުޅުންމަތިން ފޫހިވެފައެވެ. ޒީވާ އާއި ޒިމްނާއަށްވަނީ ނަފްސާނީ ގޮތުން ފަރުވާކުރަންޖެހިފައެވެ.\nވާފިރު ކައިރިން ވަރިވެގެން ޒިމްނާ އަޙްޝަމާއި ކައިވެނިކުރީ އެހަނދާންތަކާއި ދުރުވެވޭތޯއެވެ. އެހެނަމަވެސް އެތަށް އަހަރެއްވަންދެން ބަރުދާސްތުކުރި ހިތްދަތި ވޭނީ ދިރިއުޅުމުން މިންޖުވިޔަސް އެދުވަސްތައް ހަނދާން ނައްތާލަން ޒިމްނާއަށް ވަރަށް އުދަގޫވާނެއެވެ. ޒިމްނާގެ ހަށިގަނޑުގައި އެއަނިޔާތަކުގެ ނިޝާން ފެންނަން ހުރިއިރު އެދެމައިންގެ ހިތަކުން އެއަނިޔާވެރިކަން ފިލައިގެން ނުދާނެއެވެ.


Mashvaraa Eh Nethi Imthiyaaz Ge Mahsala Eh Kuriyah Gendhiumun Aslam Ge Kanboduvun! - Vaguthu\nރައްޔިތުންގެ މަޖިލީހުގެ އިމްތިޔާޒަށް އަރައިގަތް ކަމަށް ޑިފެންސް މިނިސްޓްރީގެ ނައިބު ހަސަން ޒަމީލްގެ މައްޗަށް ތުހުމަތު ކުރެވޭ މައްސަލަ ރައްޔިތުންގެ މަޖިލީހުގައި ކުރިއަށް ގެންދިޔަ ގޮތާ މެދު، އެ މަޖިލީހުގައި ހިނގަމުންދާ އެންމެ ބޮޑު އިންކުއަރީގެ ކޮމިޓީގެ މުގައްރިރު މުހައްމަދު އަސްލަމް ކަންބޮޑުވުން ފާޅު ކުރައްވައިފިިއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި "ވަގުތު" އިން ކުރި ސުވާލަކަށް ޖަވާބު ދެއްވަމުން 241 ކޮމިޓީގެ މުގައްރިރު އަދި ހިތަދޫ އުތުރު ދާއިރާގެ މެންބަރު އަސްލަމް ވިދާޅުވީ މަޖިލީހުގެ އިމްތިޔާޒަށް އަރައިގަތް ކަމަށް ތުހުމަތު ކުރާ މައްސަލައެއް މަޖިލީހުގައި ހިނގަން ޖެހޭނީ ވަރަށް ފުޅާ ދާއިރާއެއްގައި މަޝްވަރާ ކޮށްގެން ކަމަށެވެ.\nއަސްލަމް ވިދާޅުވި ގޮތުގައި އިމްތިޔާޒުގެ މައްސަލައެއް އަދި އެހެން މައްސަލައެއް ވެސް މަޖިލީހަށް ހުށަހެޅުމުގައި އަމަލު ކުރަން ޖެހޭ އުސޫލުތަކަށް އަމަލު ކުރަން ޖެހޭނެއެވެ. އެކަމަކު އެންމެ ފަހުން ހުށަހެޅުނު މި މައްސަލަ ކުރިއަށް ދިޔައީ އެންމެ އެދެވޭ ގޮތަށް ނޫން ކަމަށް އަސްލަމް ވިދާޅުވިއެވެ.\n"މިއަށް ވުރެ ފުޅާ ދާއިރާއެއްގައި މަޝްވަރާ ކުރަން ޖެހޭނެ ކަމަށް އަޅުގަނޑު ދެކެނީ، އެއް ރޭ ދަންވަރު ކޮމިޓީއެއް ބާއްވާފައި، މައްސަލަ އަމާޒުވި ފަރާތެއް ސާފު ނުވާ ގޮތަށް މި ކަންކަން ކުރެވިގެން ނުވާނެ،" އަސްލަމް ވިދާޅުވިއެވެ.\nއަސްލަމް ވިދާޅުވި ގޮތުގައި އެ މައްސަލައަކީ 241 ކޮމިޓީއިން ހުށަހެޅި މައްސަލައެއް ނޫނެވެ. އަދި އެ ފަދަ މައްސަލައެއް އެ ކޮމިޓީގައި ފާހަގަކޮށް މަޝްވަރާ ކުރެވިފައި ވެސް ނުވާ ކަމަށް އޭނާ ވިދާޅުވިއެވެ.\nއެހެން ވިޔަސް މަޖިލީހުގެ ރައީސަށް ފެނިވަޑައިގެން މައްސަލަ ހުށަހެޅުއްވޭނެ ކަމަށާއި އޭނާގެ ކަންބޮޑުވުން އޮތީ ކުއްލިއަކަށް ކޮމިޓީ ބާއްވައިގެން މައްސަލަ ގެންދަން ޖެހޭ އިޖުރާއަތްތައް ފުރިހަމަ ނުކޮށް ކުރިއަށް ގެންދިއުން ކަމަށް ވެސް އޭނާ ވިދާޅުވިއެވެ.\nޑިފެންސް މިނިސްޓްރީގެ ނައިބު ޒަމީލަށް މި ތުހުމަތު ކުރީ، 241 ކޮމިޓީއަށް ސިފައިންގެ ވަކިވަކި ބޭފުޅުން ހާޒިރުވާން އެދުމުން އެ ކަން ނުވާނެ ކަމަށް އަންގައި މަޖިލީހަށް ފޮނުވި ލިޔުމުގައި އޭނާ ސޮއިކުރައްވާފައި އޮތުމުންނެވެ.\nޒަމީލްގެ މައްޗަށް ދައުވާ ކުރުމަށް ވެސް ޕްރޮސެކިއުޓާ ޖެނެރަލްގެ އޮފީހުގައި އެދިފައިވެއެވެ. އެކަމަކު އެ މައްސަލަ ތަހުގީގު ކުރަން ފުލުހަށް ހުށަހަޅަން ލަފާދީ ޕީޖީން ވަނީ މައްސަލަ މަޖިލީހަށް އަނބުރާ ފޮނުވާލާފައިވެއެވެ.\nއިމްތިޔާޒު ކޮމިޓީން މައްސަލަ ބޭރުކޮށްލިއިރު، އެ ގޮތަށް ފާސްކުރަން އެމްޑީޕީގެ މެންބަރުންތަކެއް ވޯޓު ދެއްވުމުން ރައީސް ނަޝީދުގެ ސަޕޯޓަރުން ގެންދަނީ ވަރަށް ބޮޑަށް ނުރުހުން ފާޅު ކުރަމުންނެވެ.\nމި ގޮތަށް ވޯޓު ދޭން އެމްޑީޕީގެ މެންބަރުންތަކަކަށް ލޮބީ ކުރެއްވީ ރައީސް އިބްރާހީމް މުހައްމަދު ސޯލިހްގެ ޅިޔަނު، އަލިފުށި ދާއިރާގެ މެންބަރު މުހައްމަދު ރަޝީދު (ބިގޭ) ކަމަށް ވެއެވެ. ބިގޭ އެ ގޮތަށް ލޮބީ ކުރެއްވީ ރައީސް ސޯލިހްގެ އެންގެވުމަކަށް ކަމަށް އެމްޑީޕީގެ މެންބަރުން އެބަ ވިދާޅުވެއެވެ.\nމިދިޔަ މަހުގެ ހަވަނަ ދުވަހުގެ ރޭ ބޮމުގެ ހަމަލާއެއްގައި ޒަޚަމްވެވަޑައިގެންނެވި ރައީސް ނަޝީދު މި ވަގުތު ހުންނެވީ ޖަރުމަނުގައެވެ. ރައީސް ނަޝީދަށް ހަމަލާއެއް ދިނީ ހަރުކަށި ފިކުރުގެ ބަޔެއް ކަމަށް ބެލެވޭއިރު، ސެކުއިރިޓީ ފޫއަޅުވާލުމުގައި ޑިފެންސްގެ އިހުމާލު އޮތް ކަމަށް ގިނަ ބަޔަކު ދަނީ ބުނަމުންނެވެ.\nޖޫން 7, 2021 17:07\nނަޝީދު ކޮންއިރަކުން ގާނޫނީ ހަމައިގެ ތެރެއިން ކަންކަން ކުރާނީ! ޖަރުމަނުގަ ހުރެފަ މި އަންގަނީ މިވެނި މީހަކަށް ދައުވާ ކުރާށޭ. މިދެން ބޮޑުވަރު.\nކަންބޮޑުވާކަށެއްނުޖެހޭ. ތަނެއްގަހު ރި ބޮޑު ކޮހަކަށް މަޖިލިސްގެ ރިޔާސަތު ދިނީމާ ވާނެގޮތް މިވަނީ\nޖޫން 7, 2021 18:23\nއަތަށް ގޮވާފަ ތިއޮތީ، އަދިވެސް މޮޅު ބަސް ބުނެ އުޅޭ، ގަދަ ކަން ދައްކާ، ތިމަންނާމެންނަކީ ހުރިހާ ބާރެއް ލިބިފައިވާ ބައެކޭ ބުނޭ، ތަންދޮރު ނުދަންނަ ބަޔަކު އައިސް މަޖިލީއަށް ގެޅިގެން ތިޔަ އުޅޭނީ، އިއްޔެ އެންދަމަން، މަސްވެރިކަން ކުރަން، ދަމާކަނޑަން އުޅެފަ އައިސް މަޖިލީހަށް ވަދެ އިއްޒަތްތެރި ލަގަބު ޖަހައިގެން ދައުލަތުގެ މުއައްސަސާތަކުގެ އިމްތިޔާޒަށް ތިޔަ އަރައިގަންނައިރު ލަދު ހަޔާތް ކޮބާ!. މަޖިލީހުގެ އިންކުއަރީ ހަދަންވީ ކެނެރީގޭ މުހައްމަދު ނަޝީދު ކިޔާ މީހަކަށް ހަމަލާ ދެވުނީމަކާ ނޫން، ލޯބި ލޯބި މިޝްކާ ނިޔާވި މައްސަލަވެސް ބަލަންޖެހޭ، އަފްރާޝީމްގެ މައްސަލަ ބަލަންޖެހޭ، ރިޟުވާނުގެ މައްސަލަ ބަލަންޖެހޭ،\nމިދެން ބޮޑު ...


Rilwan mahsala ge miadhu ge adu ehun cancel kohfi\nރިލްވާން މައްސަލާގެ މިއަދުގެ އަޑުއެހުން ކެންސަލްކޮށްފި\nރިލްވާންއަށް އިންސާފު ހޯދުމަށް ގޮވާލާ ބޭއްވި އެއްވުމެއްގެ ތެރެއިން - އަހުމަދު ޝުރާއު | އަވަސް\nނޫސްވެރިޔާ އަހުމަދު ރިލްވާން އަބްދުﷲ ފޮރުވި މައްސާލާގެ ޝަރީއަތުގެ މިއަދުގެ އަޑުއެހުން ކެންސަލްކޮށްފި އެވެ. މިއަދުގެ އަޑުއެހުން ތާވަލުކުރީ 3:00 އަށެވެ.\nމައްސަލާގެ މިއަދުގެ އަޑުއެހުމަކީ ދައުލަތުން ހުށަހެޅި ހަތް ސިއްރު ހެކިވެރިންގެ ތެރެއިން ތިން ހެކިވެރިންގެ ހެކި ބަސް ނެގުމަށް ތާވަލުކުރި އަޑުއެހުމެކެވެ. އަޑުއެހުން ކެންސަލް ކުރި ސަބަބެއް ކުރިމިނަލް ކޯޓުން ނުބުނެ އެވެ.\nއިއްޔެ މައްސަލަ ބައްލަވާ ގާޒީ އާދަމް އާރިފް ވިދާޅުވީ މައްސަލަ އަވަހަށް ކުރިއަށް ގެންދަން ބޭނުންވާ ކަމަށާއި އެހެންވެ ހެކިބަސް ނެގުމަށް ޖެހިޖެހިގެން އަޑުއެހުންތައް ގިނަ ވަގުތު ކަނޑައަޅައިގެން ބާއްވާނެ ކަމަށެވެ. އިއްޔެ ވަނީ ދައުލަތުން ހުށަހެޅި ހަތަރު ސިއްރު ހެކިވެރިޔަކު ހެކި ބަސް ދީފަ އެވެ.\nހެކީގެ ގޮތުގައި ދައުލަތުން ރިލްވާންގެ އާއިލާގެ ގިނަ މެންބަރުބްތަކެއްގެ ނަން ވެސް ހުށަހަޅާފައިވާއިރު އެ މީހުންނަށް ހެކި ބަސް ދޭން މާދަމާ ކޯޓަށް ހާޒިރުވާން ވަނީ އަންގާފަ އެވެ.\nރިލްވާން ފޮރުވި ކަމަށް ތުހުމަތުކޮށް ޓެރަރިޒަމްގެ ދައުވާ އުފުލާފައިވާ ގ. ހިލްޓަން، އާލިފް ރައޫފާއި ގދ. ވާދޫ، ކަރަންކާގޭ، މުހައްމަދު ނޫރައްދީންއާ ދެކޮޅަށެވެ. ދެ މީހުން ވެސް ވަނީ ދައުވާއަށް އިންކާރުކޮށްފަ އެވެ.\nމައްސަލާގައި ޖުމްލަ 29 ހެއްކެއް ދައުލަތުން ހުށަހެޅި އެވެ. ދިފާއުގައި އާލިފާއި ނޫރައްދީންގެ ފަރާތުން ފަސް މީހެއްގެ ނަން ހެކީގެ ގޮތުގައި ހުށަހަޅާފައިވެ އެވެ.\nއާޓިފިޝަލް ބީޗުގައި ފޮރުވާފައި ހުރި ތޫނު ހަތިޔާތުތަކެއް ހޯދައިފި


ތޫނުފިލިކަމުން އެކަންޏަކު ނުފުދެއެވެ. | ހިތުގެ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ހިތުގެ ތޫނުފިލިކަމުން އެކަންޏަކު ނުފުދެއެވެ.\nކަލެއަކީ ތޫނުފިލި ޔާފުތާއެއް ނޫނީމުއެވެ. ކިޔެވުން ނިމުންއިރު އޭ ރިޕޯޓެއްގެ ހައްގުވެރިޔެއް ނޫނީމުއެވެ.ދުވަހަކުވެސް ކިޔެވުމުގައި ހުނަރުވެރި ކުދިންގެ ލިސްޓުގައި ކަލޭގެ ނަން ހިމެނިފައެއް ނުވޭ ނޫންހެއްޔެވެ؟\nއެކުވެރިޔާއެވެ. އެއީކީ މައްސަލައެއް ނޫނެވެ. އަހަރެންނަކީ ވެސް ކަލޭ ފަދަ މީހަކީމެވެ. އަދި އެއަށްވުރެ ވެސް ބޮޑަށެވެ. ދާދި މި ފަހަކާ ޖެހެންދެން އަހަރެން ދެކެނީ އުފާވެރިންނަކީ ހަމައެކަނި ތޫނުފިލި މީހުން ކަމުގައެވެ.\nއެނޫން ބަޔަކަށް ވަޒީފާގެ ކުރިއެރުން ވެސް ހައްގުނޫން ކަމުގައެވެ. ފަހުގެ ކާރާއި ތަނަވަސް ގެއާއި އިޚްލާސްތެރި ވަފާތެރި ޙަޔާތުގެ ބައިވެރިން ހާސިލުވުން ވެސް އެމީހުންނަށް ނޫނީ ނެތް ކަމުގައެވެ.\nއެކަމަކު އަހަރެން ކުޑަކޮށް ވިސްނާ ފިކުރުކޮށްލީމާ އެނގުނީ މަކަރެއްގައިޖެހިފައި ކުށްހީއެއްގައި ހުރެވުނު މިންވަރެވެ.\nއަޒުމްގެ ބަލިކަށިކަމުން ތޫނުފިލިކަން ނަގާލީ ކިތައް ކިތައް ޔާފުތާއިން ހެއްޔެވެ؟ ހިތްވަރުގެ ފީކަޅާ ކަމުން ވިސްނުންތެރިކަން ބޭކާރުކޮށްލީ ކިތައް ކިތައް ވިސްނުންތެރީންހެއްޔެވެ؟\nމީސްތަކުންނާއި އެކުލެވުމުގައި މާހިރުން ކަމުގައިވެ، ލޯތްބާއި ލޭފަވެރިކަމުގެ ބިނާތައް އެހެން މީހުންނާއެކު ގާއިމުކުރުމުގައި މޮޅުމީހުން ކަމުގައި ވަނީ ތޫނުފިލިކަމުގެ ގޮތުން ދަށް ކިތައް މީހުންހެއްޔެވެ؟ ކުރިމަތިލައިފި ކަމެއް ހާސިލުވުމުން ނޫނީ ހިތް މައިތިރި ނުވާފަދަ ހިތްވަރާއި ކަންކަމުގައި ދެމިހުރުން އެމީހުންނަށް ލިބިފައިވަނީއެވެ. ހަގީގަތުގައި ކާމިޔާބުވެރިންނަކީ އުފާވެރިންނަކީ މިބައިމީހުންނެވެ. ދެވަނަ އެހެން ބަޔަކު ނޫނެވެ.\nކާމިޔާބުވެރިންގެ އުޅުންތަކާ މެދު ވިސްނުމުން އަހަރެންނަށް ފެނުނީ އެމީހުންގެ ސިކުނޑީގެ ބާރުތައް ތަފާތުވެފައި ވަނިކޮށެވެ. އެމީހުންގެ ތެރޭގައި ތޫނުފިލީންނާއި ތޫނުފިލިކަމުގެ ގޮތުން ދަށް މީހުން ހިމެނިފައި ވަނިކޮށެވެ. އެހެން ނަމަވެސް އެ އެންމެން ވެސް އެއް އާދަތަކަކާއި ސިފަތަކެއްގައި އެއްގޮތްވެފައި ވަނިކޮށެވެ. އެއީ ކެތްތެރިކަމާއި ކުރިމަތިލުމާއި ހިތްވަރާއި ދެމިހުރުމާއި ވަގުތު ތަރުތީބު ކުރުމެވެ. އެހިސާބުން އަހަންނަށް ޔަގީންވީ ކާމިޔާބަކީ ހުނަރުގެ ނަތީޖާއެއްގެ ގޮތުގައި ނުކުންނަ އެއްޗެއް ނޫން ކަމެވެ. އެކަމަކު އެއީ އިސްވެ ބުނެލެވުނު ސިފަތަކުން ސިފަލިބިގަތުމުގެ ނަތީޖާކަމެވެ.\nޑރ ޢަބްދުލްކަރީމް ބައްކާރު ވިދާޅުވާހެން ހަލާކުވާ ތޫނުފިލީންނާއި ނާކާމިޔާބު ހުނަރުވެރީންގެ ގިނަކަމާއެވެ.\nއެހެން ސިފައަކާއި ނުލައި ތޫނުފިލިކަމުން މަންފާ ނުކުރާކަން ކަލޭމެން ވިސްނައިފި ނަމަ އެނގޭނެއެވެ. އަދި ކުޑަމިންވަރެއްގެ ތޫނުފިލިކަން ގިނަ ކުރިމަތިލުންތަކާއެކު މާ ބޮޑަށް ވެސް ރަނގަޅުކަން ޔަގީންކުރުމަށް އެއަށްވުރެ އިތުރަށް ވިސްނާށެވެ.\nމުޅިދުނިޔެ އަލިކުރުވި ތޯމަސް އެޑިސަން އޭނާގެ ޢަމަލުން ކޮންމެ ކަންނެތް ފިނޑިއެއްމެ ހޭލައްވާލައެވެ. ކާމިޔާބަކީ މޮޅު ހުނަރެއްގެ ނަތީޖާ އެއް ނޫނެވެ. އެއީ އަހަރެމެން ބޭނުން ނަމަ، ނުވަދިހަ ނުވަ އިންސައްތަ ނިތްކުރީ ދާހިއްލުމެވެ. އެންމެ އިންސައްތައެއްގެ ހުނަރަކާއި އުފެއްދުންތެރިކަމެކެވެ.\nކާމިޔާބުގެ އަސްލަކީ ބުއްދީގެ އުޖާލާކަން ކަމުގައި ދެކޭ މީހުންނީ ކުށްހީވެފައި ތިބި ބައެކެވެ. އެބައެއްގެ އުންމީދުތައް ހާސިލުނުވުން ތޫނުފިލިކަމުގެ އުނިކަމާއި މަތިކުރާ މީހުން އެމީހުންގެ ނާކާމިޔާބާއެކު ޒަމާނުގެ މުސީބާތްތަކުގެ ތެރެއަށް ވެއްޓިގަނެއެވެ. އަދި މަސައްކަތާއި ހިތްވަރުން ރެކިގަނެއެވެ.\nކަލެއަށް ފިކުރަކާއި ހިތްވަރާއި ކޮޅެއް ނެތި ދެމިހުރުން މިލްކުވެފައިވާ ނަމަ ކަލެއަށް ވަރަށް ގިނަ ތަކެތި ވަނީ މިލްކުވެގެންނެވެ.\nއިސްލާމީ މުފައްކިރު އަލްޢައްލާމާ މުޙައްމަދުލްޣަޒާލީ ވިދާޅުވެފައިވެއެވެ. ތޫނުފިލިކަމުން އެކަންޏަކު ނުފުދެއެވެ. އިބިލީސް ވެސް ވީ ތޫނުފިލި އެއްޗެއް ކަމުގައެވެ. އެހެންނަމަވެސް އޭނާގެ އެދުންވެރިކަން އޭނާގެ މައްޗަށް ގަދަވެގަތީއެވެ. ﷲ ތަޢާލާ ބޭކާރު މީހަކު ގަބޫލެއް ނުކުރައްވާނެއެވެ. އެމީހެއްގެ ސިކުނޑި ކިތަންމެ މޮޅުކަމުގައި ވިޔަސްވެހެވެ.


High Speed ferry nizaam'ge Framework ehbas vumugai soi kohfi | Jazeera\tހައި ސްޕީޑް ފެރީ ނިޒާމްގެ ޕްރޭމްވޯކް އެއްބަސްވުމުގައި ސޮއިކޮށްފި - Jazeera\nހައި ސްޕީޑް ފެރީ ނިޒާމްގެ ޕްރޭމްވޯކް އެއްބަސްވުމުގައި ސޮއިކޮށްފި\nޢަލީ ސަމާހު January 17, 2021 162 views0\nހައި-ސްޕީޑް ފެރީ ނިޒާމަކުން ރާއްޖެ ގުޅާލުމަށް ފަރުމާކޮށްފައިވާ "އިންޓަރގްރޭޓެޑް ނޭޝަނަލް ޕަބްލިކް ފެރީ ނެޓްވަރކް" ގެ ފްރޭމްވޯކް އެއްބަސްވުމުގައި ސޮއިކޮށްފިއެވެ.\nމިއަދު ހެނދުނު ބޭއްވި ރަސްމިއްޔާތެއްގައި މި ފްރޭމްވޯކް އެއްބަސްވުމުގައި އެމްޓީސީސީގެ ފަރާތުން ސޮއިކުރެއްވީ އެ ކުންފުނީގެ ސީއީއޯ އާދަމް އާޒިމްއެވެ. އަދި ޕްލޭނިން މިނިސްޓްރީގެ ފަރާތުން ސޮއިކުރެއްވީ އެ މިނިސްޓްރީގެ ޑިރެކްޓަރ ޖެނެރަލް ފާތިމަތު ޝާނާ ފާރޫގެވެ.\nހައި ސްޕީޑް ފެރީ ނިޒާމަކުން ގުޅާލުމުގެ މަޝްރޫއު އެމްޓީސީސީއާ ހަވާލުކުރަން ރައީސް އިބްރާހިމް މުހައްމަދު ސޯލިހު ނިންމަވާ އެކުންފުންޏާ ހަވާލުކޮށްފައިވަނީ މި މަހުގެ 12 ވަނަ ދުވަހުއެވެ.\nއިންޓަރގްރޭޓެޑް ނޭޝަނަލް ޕަބްލިކް ފެރީ ނެޓްވަރކްއަކީ މުޅި ރާއްޖެއަށް އަމާޒުކޮށް ފަސިންޖަރުން އަދި މުދާ އުފުލާ ފެރީ ހިމެނޭ ގޮތުން، ނޭޝަނަލް ސްޕޭޝަލް ޕްލޭން (2020-2040) ގައި ހިމެނޭ3ޒޯންއާއި6ރީޖަން ގުޅުވައިދިނުމަށް ފަރުމާކޮށްފައިވާ ވިއުގައެކެވެ. އެގޮތުން ފެރީ ނެޓްވޯކްއިން6ރީޖަންގައި އެކުލެވޭ ހުރިހާ ރަށްތަކެއް ގުޅާލެވޭއިރު، އެއް ރީޖަން އަނެއް ރީޖަންއާއި ވެސް ގުޅިގެންދާނެއެވެ. މި ގޮތަށް ފަސިންޖަރުން އުފުލާ ފެރީ ގުޅުވައިލެވިގެންދާނީ ތަފާތު ތިން ގޮތަކަށެވެ.\nއެއީ "ކޮމިއުޓް ލިންކް،" "ނަން-ކޮމިއުޓް ލިންކް،" އަދި "ހައިވޭ ލިންކް" މެދުވެރިކޮށެވެ. ކޮމިއުޓް ލިންކަކީ ކައިރިގައިވާ ރަށްރަށަށް ކުރާ ކުރު ދަތުރުތަކެކެވެ. ނޮން ކޮމިއުޓް ލިންކުގައި މަސައްކަތް ކުރާނީ ހާއްސަ ވަކި ބޭނުމެއްގައި ދުރުގައި ހުންނަ ރަށްރަށަށެވެ. އަދި ހައިވޭ ލިންކަކީ އެއް ޒޯނުން އަނެއް ޒޯނަށް ކުރާ ދަތުރުތަކެވެ.\nމި ވިއުގާގެ ދަށުން ހއ. ހދ ށ މި ތިން އަތޮޅުގައި ހިމެނޭ 41 ރަށަކަށް ހިދުމަތް ދެވިގެންދާނެއެވެ. ސޮއިކުރުމުގެ ރަސްމިއްޔާތަށް ފަހު މީޑިއާތަކާއި ވާހަކަ ދައްކަވަމުން އެމްޓީސީސީގެ ސީއީއޯ އާޒިމް ވިދާޅުވީ، ސަރުކާރުން ބޭނުންވަނީ ހަފްތާއަކު ހަތް ދުވަހު އެ ރަށްތަކަށް ފެރީގެ ހިދުމަތް ދިނުމަށް ކަމަށެވެ.\nއާޒިމް ވިދާޅުވީ، މި ރަށްތަކުގެ ދޭތެރޭ ދަތުރުކުރަން ބޭނުންކުރަނީ 48 ފޫޓްގެ ލޯންޗުތައް ކަމަށާއި، އެ ލޯންޗު ތަކުގެ ކޭޕޭސިޓީ އަކީ 40-50 މީހުން ކަމަށެވެ. އޭނާ ވިދާޅުވީ، އާއްމުގޮތެއްގައި ބޭނުންކުރަނީ 14 ލޯންޗެއް ކަމަށެވެ. ބެކްއަޕްގެ ގޮތުގައި ތިން ލޯންޗެއް ބޭނުން ކުރާނެއެވެ. މި ވިއުގާ ނިންމާލެވޭނެ އެމްޓީސީސީ ލަފާކޮށްފައިވަނީ ސެޕްޓެމްބަރު މަހުގެ ތެރޭގައެވެ.


އިންސާނީ ޙައްޤުތަކާއި އެންޓި-ޓޯޗަރ އާ ގުޅޭގޮތުން ހޭލުންތެރިކުރުމުގެ 02 ސެޝަނެއް ކޮމިޝަނުގެ ފަރާތުން ގދ. ތިނަދޫގެ ބައެއް އިދާރާތަކަށް އަމާޒުކޮށް، 2021 އޮކްޓޯބަރު 11 ވީ ހޯމަ ދުވަހު ކުރިއަށްގެންގޮސްފިއެވެ.\nމި ސެޝަނުގެ މަޤްޞަދަކީ ދައުލަތުގެ އިދާރާތަކުގައި މަސައްކަތްކުރައްވާ ފަރާތްތަކަކީ އިންސާނީ ޙައްޤުތަކާމެދު ހޭލުންތެރި، އިންސާނީ ޙައްޤުތައް ރައްކާތެރިކޮށް ކުރިއެރުވުމަށް މަސައްކަތްކުރައްވާ ފަރާތްތަކަކަށްވުމަށް ބާރުއެޅުމާއި، ދައުލަތުގެ ބެލުމުގެދަށުގައި މިނިވަންކަން ގެއްލޭގޮތަށް ބައިތިއްބާފައި ތިބޭ ފަރާތްތަކަށް ދިވެހިރާއްޖޭގެ ޤާނޫނުއަސާސީއާއި، ޤާނޫނު ނަންބަރު 13/2013 (އެންޓި ޓޯޗަރ ޤާނޫނު2013 ) އާއި ޤައުމީ އަދި ބައިނަލްއަޤްވާމީ އެހެނިހެން މިންގަނޑުތަކާއި، ޤަވާޢިދުތަކާ އެއްގޮތްވާގޮތުގެ މަތިން އިދާރާތަކުގައި ޚިދުމަތް ފޯރުކޮށްދިނުމަށް ބާރުއެޅުމެވެ.\nކޮމިޝަނުން ކުރިއަށްގެންދިޔަ މި ސެޝަންތަކުގައި ބައިވެރިވި ފަރާތްތަކުގެ ތެރޭގައި މިނިސްޓްރީ އޮފް ޖެންޑަރ ފެމިލީ އެންޑް ސޯޝަލް ސަރވިސަސްގެ ގދ. ތިނަދޫ ގޮފީގެ މުވައްޒަފުންނާއި ތިނަދޫ ކައުންސިލް އިދާރާގެ މުވައްފަޒުންނާއި އަންހެނުންގެ ތަރައްޤީއަށް މަސައްކަތްކުރާ ކޮމިޓީގެ މެންބަރުންނާއި މޯލްޑިވްސް ޕޮލިސް ސަރވިސަސްގެ ފުލުހުން އަދި ގދ. ތިނަދޫ ހޮސްޕިޓަލުގެ ނަރުހުން ހިމެނެއެވެ.